Mimahu Nerumah hamajehifaiva Film thah\nމިއަހަރު ނެރޭ ބައެއް ފިލްމުތައް---\nމިމަހު ނެރުމަށް ހަމަޖެހިފައިވާ ބޮލީވުޑު ފިލްމުތަައް\nމިދިޔަ އަހަރަކީ ބޮލީވުޑަށް ވަރަށް ކާމިޔާބު އަހަރެކެވެ. ގިނަ ރީތި ފިލްމުތައް މިދިޔަ އަހަރު ނެރެފައިވާއިރު މިއަހަރުގެ ފުރަތަމަ މަހު ވެސް ވަނީ ގިނަ ރީތި ފިލްމުތަކެއް ނެރެފައެވެ. މިމަހު ބޮލީވުޑުގެ ތިން ފިލްމެއް ނެރުމަށް ހަމަޖެހިފައިވާއިރު އެފިލްމުތަކަށް ގިނަ ބަޔަކު ތިބީ އިންތިޒާރުގައެވެ.\nމިމަހު ނެރުމަށް ހަމަޖެހިފައިވާ ތިން ފިލްމު:\nނަރްގިސް ފަހްރީ އާއި ސަޗިން ޖޯޝީ ލީޑު ރޯލުން ފެނިގެންދާ އެފިލްމު ނެރުމަށް ހަމަޖެހިފައިވަނީ މިމަހުގެ 11 ވަނަ ދުވަހުއެވެ. 'އަމާވަސް' އަކީ ބިރުވެރި ފިލްމެކެވެ. އެފިލްމުގައި ނަރްގިސް އަދި ޝަޗިންގެ އިތުރުން ވިވާން ބަތޭނާ، ނަވްނީތު ކައުރް ދިލޮން، މޯނާ ސިންގް އަދި އަލީ އަސްގަރު ވެސް ފެނިގެންދާނެއެވެ.\nއެފިލްމުގެ ޓްރެއިލާ މިހާރު ނެރެފައިވާއިރު ބިރުވެރި އެތައް ކަމެއް އެޓްރެއިލާ އިން ފެނިގެންދެއެވެ.\nލީޑު ރޯލުން ރަންވީރު ސިންގް އާއި އާލިއާ ބަޓު ފެނިގެންދާ އެފިލްމު ނެރުމަށްހަމަޖެހިފައިވަނީ މަހު 14 ވަނަ ދުވަހުއެވެ. ފިލްމުގައި ރަންވީރު ފެނިގެންދަނީ ރެޕް ކުރަން ޝައުގުވެރިކަން ހުންނަ މީހެއްގެ ރޯލުންނެވެ. އަދި އަލިއާ ފެނިގެންދަނީ ރަންވީރާ ލޯބީގެ ގޮތުން ގުޅުގެން އުޅޭ މީހެއްގެ ރޯލުންނެވެ. ރިޕޯޓުތައް ބުނާގޮތުގައި އާލިއާ އެފިލްމުގައި އެއީ ޑޮކްޓަރުކަން ކިޔަވާ ކުއްޖެކެވެ. އޭނާ އެފިލްމުގައި އޭނާ ހުންނާނީ ބުރުގާ އަޅާފައެވެ.\nއެފިލްމުގެ ޓްރެއިލާ ވެސް މިހާރު ނެރެފައިވާއިރު އެޓްރެއިލާ އަށް ވަނީ ބޮޑު ކާމިޔާބެއް ލިބިފައެވެ. ރަންވީރާއި އާލިއާގެ އިތުރުން ފިލްމުގައި ކަލްކީ ކޮއެޗްލިން ވެސް މުހިންމު ރޯލަކުން ފެނިގެންދާނެ ކަމަށް ރިޕޯޓުތައް ބުނެއެވެ.\n'ޓޯޓަލް ދަމާލް' ނެރުމަށް ނިންމާފައިވަނީ މިމަހު 22 ވަނަ ދުވަހުއެވެ. އެފިލްމުގައި އަޖޭ ދޭވްގަން، ރިތޭޝް ދޭޝްމުކް، އަރުޝަދް ވާސީ، މަދޫރީ ދިކްޝިތް، ޖާވިދް ޖާފަރީ އަދި އަނިލް ކަޕޫރު ގެ އިތުރުން އީޝާ ގުޕްތާ ވެސް ފެނިގެންދެއެވެ. އެފިލްމަކީ 2007 ވަނަ އަހަރު ނެރެނު ފިލްމު 'ދަމާލް'ގެ ތިންވަނަ ބައެވެ.\nޓޯޓަލް ދަމާލްގެ ޓްރެއިލާ ވެސް ވަނީ މިހާރު ޢާންމުކޮށްފައެވެ. އެޓްރެއިލާ އިން ފެނިގެންދަނީ ހަޒާނާއެއް ހޯދުމަށް ބަޔަކު ކުރާ މަސައްކަތެވެ.\nމިމަހުގެ ފުރަތަމަ ދުވަހު ބޮލީވުޑުގެ ދެ ފިލްމެއް ވަނީ ނެރެފައެވެ. އެއީ 'އެކް ލަޅްކީ ކޮ ދޭކާ ތޮ އޭސާ ލަގާ' އަދި 'ދަ ފަކިރް އޮފް ވެނިސް' އެވެ.\nޓޯޓަލް ދަމާލް މުނިފޫހިފިލުވުން ފިލްމު ގަލީ ބޯއީ\nހިންމަފުށި ކައުންސިލަރުން އެ ރަށުގެ ތަރައްގީއާއި ގުޅޭ ގިނަ މަޝްވަރާތަކެއް ކޮށްފި\nސުޕްރީމް ކޯޓު ރަޖިސްޓްރާގެ މަގާމަށް މީހަކު ހޯދަނީ\nރަޝިޔާ އާއި އެކު އިގްތިސާދީ ގުޅުން ބަދަހިކުރުމަށް މަޝްވަރާކޮށްފި


Thimaaveshi Dhuvahaa Gulhigen Ungoofaarugai Gas Indhumuge Harakaatheh Kuriah Gengosf | ungoofaaru.com\nބަނޑޭރިގަނޑު/ޚަބަރު/ތިމާވެށި ދުވަހާ ގުޅިގެން އުނގޫފާރުގައި ގަސް އިންދުމުގެ ހަރަކާތެއް ކުރިއަށް ގެންގޮސްފި\nތިމާވެށި ދުވަހާ ގުޅިގެން އުނގޫފާރުގައި ގަސް އިންދުމުގެ ހަރަކާތެއް ކުރިއަށް ގެންގޮސްފި\n0 244 މިނެޓެއް ނުވަނިސް ކިޔާލެވޭ\nޒުވާނުންތަކެއް އިސްނަގައިގެން ކުރިއަށް ގެންދިޔަ ގަސް އިންދުމުގެ ޕްރޮގުރާމުގެ ތެރެއިން – ފޮޓޯ: ފޭސްބުކް\nމިއަދު ފާހަގަ ކުރާ ދުނިޔޭގެ ތިމާވެށި ދުވަހުގެ މުނާސަބަތުގައި ޒުވާނުންތަކެއް ބައިވެރިވެގެން އުނގޫފާރުގައި ގަސް އިންދިމުގެ ޕްރޮގްރާމެއް ކުރިއަށް ގެންގޮސްފިއެވެ. މިކަމަށް އިސްނަގާފައި ވަނީ އުނގޫފާރުގެ ޒުވާނެއް ކަމުގައިވާ ޔޫސުފް ސުހެއިލް، ވެނީލާ، ރ.އުނގޫފާރުއެވެ.\nމި ޕްރޮގްރާމްގައި އުނގޫފާރުގައި ތަރައްޤީކޮށްފައިވާ ޕިކްނިކް އޭރިއާއަށް ދާން އޮންނަ މަގުގެ2ފަރާތުގައި ވަނީ ފިތުރޯނު ގަސްތަކެއް އިންދާފައެވެ. މި ފިތުރޯނު ގަސްތައް ރޯކުރުމުގެ މަސައްކަތް ފަށާފައި ވަނީ ސުހެއިލް އާއި އޭނޭގެ އިތުރު2ރަހުމްތްތެރިން ގުޅިގެން 2017 ވަނަ އަހަރުއެވެ. ސުހެއިން ބުނި ގޮތުގައި މިއަދު ފެނިގެން އެ ދިޔައީ އެ މަސައްކަތުގެ ފޮނި ނަތީޖާއެވެ. ސުހެއިލް އާއި އޭނާގެ ރަހުމަތްތެރިން ވަނީ ރަށުގެ އެކި ހިސާބުގައި އިންދުމަށް ގިނަ ގަސްތަކެއް ރޯކުރަން ފަށާފައެވެ.\n“އަބަދު ވެސް ތިމާވެއްޓާ ދޭތެރޭ ވިސްނައިގެން އުޅެވޭތޯ ބަލަން. ތިމާވެއްޓަށްޓަކައި އަޅުގަނޑަށް ކުރެވޭނީ ކޮން ކަމެއްތޯ ވެސް ބަލަން. އެ ގޮތުން މިއަދު މިއީ ދުނިޔޭގެ ތިމާވެށީގެ ދުވަސް ކަމަށް ވުމުން މިއަދު ހިތަށް އެރީ ގަސްތަކުގެ ތެރެއިން އެއްބައި ގަސް ރަށުގެ ކޮންމެވެސް ސަހައްދެއްގައި އިންދަން ކަމަށް. އަދި މިކަމުގައި ވީހާވެސް ގިނަ ބަޔަކު ބައިވެރިކުރަން ބޭނުންވި” މި ޕްރޮގްރާމް ފެށިގެން އައި ގޮތް ހިއްސާކުރަމުން ސެހެއިލް ބުންޏެވެ.\nޒުވާނުންތަކެއް އިސްނަގައިގެން ކުރިއަށް ގެންދިޔަ ގަސް އިންދުމުގެ ޕްރޮގްރާމުގައި އުފާ އިން ބައިވެރިވަނީ – ފޮޓޯ: ފޭސްބުކް\nސުހެއިލް ވަނީ ފޭސްބުކާއި ވައިބާގެ އެކި ގުރޫޕްތަކުގައި މި ޕްރޮގްރާމް ކުރިއަށް ގެންދިއުމަށް ރާވާފައި ވާކަން އިއުލާންކޮށް މިކަމުގައި ގިނަ ބަޔަކު ބައިވެރިވުމަށް ގޮވާލާފައެވެ. ސުހެއިލްގެ މި އިސްނެގުމަށް އިޖާބަދީ އުނގޫފާރުގެ ގިނަ ޒުވާނުންނާއި އަދި ރަށު ކައުންސިލްގެ އެއްބާރުލުން މިކަމަށް ލިބިގެން ދިޔަކަން ސުހެއިން ފާހަގަކުރިއެވެ.\nސުހެއިލް އިތުރަށް ބުނި ގޮތުގައި މި އިވެންޓުގައި ބައިވެރިވި ހުރިހާ ބޭފުޅުންނަށް ސުކުރު އަދާކުރަން ބޭނުން ކަމަށާއި އެ ބޭފުޅުންގެ އެހީތެރިކަން ނުލިބި މިފަދަ ކަމެއް ނުކުރެވޭނޭ ކަމަށެވެ. އަދި އުނގޫފާރު ފެހި ކުރުމަށް ކުރާ މަސައްކަތުގައި ރަށުގެ އެންމެހާ ރައްޔިތުންގެ އެއްބާރުލުން ލިބިގެން ދިއުމަކީ ސުހެއިލްގެ ވަރަށް ބޮޑު އުންމީދެކެވެ.\nއުނގޫފާރު ފެހިކުރުން ދުނިޔޭގެ ތިމާވެށި ދުވަސް ގަސް އިންދުން ޒުވާނުން\n"ޒިލާން އަލިގަދަ ތަރި 1440" ގެ ނަތީޖާ ފާޅުކުރުމުގެ ރަސްމިއްޔާތު ފަސްކޮށްފި\n12 އޯގަސްޓް 2020\nއަމިއްލަ ފަރާތަކުން އުނގޫފާރު ކައުންސިލަށް 25 ގަސް ހަދިޔާކޮށްފި


50 Aharu Fahun Nuhuredhaane Baeh Vazeefaa Thah - Vaguthu\nއޮކްޓޯބަރ 14, 2018 00:53\nތިބުނާ މީޓާރ ރީޑިން އައްޑޫސިޓީ ގައި ފެނަކާ ގައި ޓެސްޓްކޮއް ކާމިޔާބް ކޮއްފި ދެން ހިދުމަށް ދޭން ގިނަދުވަހެއް ނެތް ވަރަށް އަވަހަށް ހިދުމަށް ދެވޭނެ އިންށާﷲ\nއޮކްޓޯބަރ 14, 2018 06:31\nއޮންލައިން ވިޔަފާރި އޮތްހާހިނދަކު ޕޯސްޓްބަހަން މީހަކު ހުންނަން ޖެހޭނެހެންހީވަނީ އަބަދަށްވެސް..\nއޮކްޓޯބަރ 14, 2018 14:20\nކިތަންމެ ކުރިއަރައި އޮޓަމެޓިކް ވިއަސް އިންސާނުންނާ ނުލައި އެއްކަމެއްވެސް ނުވާނެ! ކިތަންމެ އޮޓަމެޓިކް މޮޅުވިއަސް އެއަށް ވާނުވާ ވަލާނެ މީހަކު ނުވަތަ ބަޔަކު ކޮންޓްރޯލް ރޫމެއް ހަދައިގެން ނަމަވެސް ތިބޭނެ! ކިތަންމެ ޓެކްނޮލޮޖީ މޮޅަސް އިންސާނާޔާ ނުލައި އެ މަސައްކަތެއް ނުކުރާނެ! އެންމެ ކުޑަމިނުން އެއިން މެޝިނަކަށް ކިތަންމެ ކުޑަ ގެއްލުމެއް ވިއަސްވެސް އެއަށް ފަރުވާ ދޭންތިބީ އިންސާނުންނެވެ. އިންސާނާ އާއި ނުލައި ދުނިޔެ އެއްނޯންނާނެ! އަދި ދުނިޔެ ބުރުޖަހާ ޖެހުން ފިޔަވައި ދުނި އަމިއްލައަށް ކުރާނެ މަސައްކަތެއްވެސް ނޯންނާނެ!\nއޮކްޓޯބަރ 14, 2018 17:00\nޑްރައިވަރުން ދިއުން މާލަސްވެސް ވެއްޖެ.


Rahkaa billboardun magah samaaluvumuge vaahaka\nއެލައިޑުގެ ރައްކާ ބިލްބޯޑުން މަގަށް ސަމާލުވުމުގެ ވާހަކަ\nއެލައިޑުން ކުރިއަށް ގެންދާ ރައްކާ ކެމްޕޭންގެ ބިލްބޯޑެއް: މި ބިލްބޯޑުތަކުން ބުނެދެނީ މަގަށް ރައްކާތެރިވާން ޖެހޭކަން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nބޮޑު ތަކުރުފާނު މަގުން ދުއްވާފައި ދިޔަ ސައިކަލް، ދިއްލުނު ރަތް ލައިޓާއެކު މަޑުކޮށްލީމެވެ. މަޑުކޮށްލައި ވާއަތް ފަރާތް ބަލައިލީތަނުން ލޮލުގައި އަޅައިގަތީ ބިލް ބޯޑެވެ. ފޮޓޯ ގަނޑެކެވެ. އެއިން ފެންނަނީ ދެ ހެލްމެޓެވެ. ކުޑަ ހެލްމެޓަކާއި ބޮޑު ހެލްމެޓެކެވެ. ބޮލުގައި އޮތް ހެލްމެޓުގައި އަތް ޖައްސާލައި ބޮލުގައި އޮތީ އެ ވައްތަރުގެ ހެލްމެޓެއްކަން ޔަގީންކޮށްލީމެވެ.- މިއީ އެލައިޑް އިންޝުއަރެންސާއި ފުލުހުން ގުޅިގެން ހިންގާ "ރައްކާ ކެމްޕޭން"ގެ އެއް ބިލް ބޯޑެވެ. މަގުމަތީގައި ހިނގާ ނުރައްކާތެރި ހާދިސާ ތަކަށް އާއްމު ހޭލުންތެރިކަން އިތުރުކުރަން ހިންގާ މި ކެމްޕޭނުން މިފަދަ އެތައް ވާހަކަތަކެއް ކިޔައިދޭ ބޯޑުތަކެއް ވަނީ ބަހައްޓާފަ އެވެ.\n"ރައްކާ ކެމްޕޭން"ގެ ދަށުން ބޮޑެތި މަގުތަކުގައި ވަނީ ބިލްބޯޑުތައް ހަރުކޮށްފައިވެ އެވެ. މީގެތެރެއިން ބައެއް ބިލް ބޯޑުތަކުގައި އަޅަން ޖެހޭ ހެލްމެޓު ހުންނަން ޖެހޭ ރައްކާތެރިކަމުގެ މިންގަނޑު ކިޔައިދެ އެވެ. އަދި މަގަށް ސަމާލުކަން ނުދެވިއްޖެނަމަ ދެން ވާނެ ގޮތް ބުނެދެ އެވެ. "އެންމެ ސިކުންތު ކޮޅެއްގެތެރޭގައި" ދިރިއުޅުން ބަދަލު ވެގެން ހިންގައިދާނެ ގޮތުގެ މަންޒަރު ސިފަކޮށްދެ އެވެ. އުމުރުގައި ހަދާލެވޭ އެންމެ ގޯހަކުން އުމުރު ދުވަހަށް ތިބާ އާއި އާއިލާ- ރައްޓެހިން- ލޯބިވެރިން ފުރޮޅުލީ ގޮނޑީގައި އުމުރު ދުވަހަށް އިންނަން ޖެހިދާނެ މަންޒަރުތައް ސިފަކޮށްދެނީ މި ބޯޑު ތަކުންނެވެ. އެ ހިތްދަތި މަންޒަރު ކިޔައިދެނީ މި ބޯޑުތަކުންނެވެ.\nއެލައިޑުން ކުރިއަށް ގެންދާ ރައްކާ ކެމްޕޭންގެ ބިލްބޯޑެއް -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nއުޅަނދު ދުއްވާއިރު އަބަދު ވެސް ވިސްނަންވީ ތިބާގެ ފަރިތަކަމަށް ނޫންކަން މި ބޯޑުތައް ފެނުމުން އިހުސާސް ކޮށްދެ އެވެ. އަނެއް މީހާ އަކީ ތިމަންނާއަށް ވުރެ ނުފަރިތަ މީހަކަށް ވެދާނެ ކަމަށް ބުނެދެ އެވެ. އަގު ބޮޑެތި އުޅަނދުތަކުގައި ދުއްވާއިރު ދެ އުޅަނދުގެ ދުރުމިނުގައި ހުންނަން ޖެހޭ "ޑިސްޓެންސް" ބަހައްޓައިގެން ދުއްވުން މުހިންމެވެ. މި ހާލަތުގެ ބަހުންނަމަ ދެ އުޅަނދުގެ ދުރުމިނުގައި ވެސް "ގައިދުރުކަން" ހުންނަން ޖެހެ އެވެ. އެހެންނޫނަމަ އަގު ބޮޑެތި އުޅަނދުތައް، ސްޕީޑަށް ގެނެވޭ ކުޑަ ބަދަލަކުން ކުދިކުދި ވެގެން ގޮސް ލިބޭ މާލީ ގެއްލުމުގެ ވާހަކަ ވެސް މި ބިލް ބޯޑު ތަކުން ބުނެދެ އެވެ. އެހެންވެ މި ބިލްބޯޑުތައް ވެފައިވަނީ މަގުމައްޗަށް މީހާ "ހަބަރުދާރު" ކޮށްދޭ ފޮޓޯ ތަކަށެވެ. ދުއްވުމުގައި ރައްކާތެރިކަން ހުންނަން ޖެހޭނެ ވާހަކަ ބުނެދޭ ފޮޓޯ ތަކަކަށެވެ.\nދަތުރުމަތީގައި ޕާސްޕޯޓު ގެއްލުމުން ހަދާނީ ކިހިނެއް؟


Muvahzzafunnai Vaseelaiy Thakaai Eku Covid-19 Ge Kankamah Tree Top Dheyn Nihmmaifi - Vaguthu\nމުވައްޒަފުންނާއި ވަސީލަތްތަކާއި އެކު ކޮވިޑް-19 ގެ ކަންކަމަށް ޓްރީޓޮޕް ދޭން ނިންމައިފި\nދުނިޔޭގައި މިހާރު ހަލުވިކަމާއި އެކުގައި ފެތުރެމުން އަންނަ ކޮވިޑް-19 އާ ގުޅިގެން ހުޅުމާލޭގައި އަމިއްލަ ފަރާތަކުން އިމާރާތް ކޮށްފައިވާ ޓްރީޓޮޕް ހޮސްޕިޓަލާއި އެތަނުގައި މަސައްކަތް ކުރާ ހުރިހާ މުވައްޒަފުންނާއި ވަސީލަތްތައް ސަރުކާރަށް ދިނުމަށް ނިންމައިފިއެވެ.\nމައުލޫމާތު ލިބިފައިވާ ގޮތުގައި އެ ހޮސްޕިޓަލާއި އެތަނުގެ މުވައްޒަފުންނާއި ވަސީލަތްތައް ދިނުމަށް ނިންމީ ކޮވިޑް-19 އާ ގުޅިގެން ކުރަމުން ގެންދާ ހަރަދުތައް އެ ކުންފުނިން ކުރަމުން ގެންދާ ގޮތަށެވެ. ސަރުކާރުން މިހާރު ވަނީ ކޮވިޑް-19 އާ ގުޅިގެން ގާއިމް ކުރުމަށް ނިންމާފައިވާ 200 އެނދުގެ އައިސީޔޫ ފެސިލިޓީތައް އެ ހޮސްޕިޓަލުގައި ގާއިމް ކުރުމަށް ކަމަށްވެސް ވަނީ މައުލޫމާތު ލިބިފައެވެ.\nމައުލޫމާތު ލިބިފައިވާ ގޮތުގައި ޓްރީޓޮޕް ހޮސްޕިޓަލުން ހަރަދު ކުރާނީ އެ ހޮސްޕިޓަލުގެ ޑޮކްޓަރުންނާއި ވަސީލަތްތަކާއި މުވައްޒަފުންނަށެވެ. ނަމަވެސް ސަރުކާރުން ހޮސްޕިޓަލްގައި މަސައްކަތް ކުރަން ގެންނަ އިތުރު ޑޮކްޓަރުންތަކެއް ގެންނައިރު އެމީހުންގެ ހަރަދުތައް ބަލަހައްޓާނީ ސަރުކާރުން ކަމަށް މައުލޫމާތު ލިބެއެވެ.\nކޮވިޑް-19 އާ ގުޅިގެން ޓްރީޓޮޕް ހޮސްޕިޓަލާއި އެތަނުގައި މަސައްކަތް ކުރާ ހުރިހާ މުވައްޒަފުންނާއި ވަސީލަތްތައް ސަރުކާރަށް ދިނުމަށް ނިންމާފައި މިވަނީ ކޮވިޑް-19 އާއި ގުޅިގެން 200 އެނދުގެ އިންޓެންސިވް ކެއަރ ޔުނިޓެއްގެ ގޮތުގައި އިމަޖެންސީ ހާލަތުގައި ޓްރީޓޮޕް ހޮސްޕިޓަލްގެ އިމާރާތް ބޭނުންކުރުމަށް އެކުންފުނީގެ އެއްހިއްސާދާރުކަމަށްވާ ރައީސް ނަޝީދުގެ ބޮޑު ބޭބެ ކެރަފާ ޢަބްދުލްޣަނީ ދެކޮޅު ހެއްދެވި ހައްދަވާފައި ވަނިކޮށެވެ.\nމާޗް 25, 2020 21:04\nތި ތަނަ ކީ ޒަމާނީ ފެންވަރަށް ހަދާފަވާ އިމާރާތެއް..ތިޔަ ވިދާޅުވާ ވަރުގެ ޑޮ ކްޓަރުންގެ ހިދުމަތް ލިބޭބާ؟\nމާޗް 25, 2020 21:10\nއައްނިގެ ބޮޑުބޭބެ ބޮޑާހޭކުން ހުއްޓާލީތާ ރަނގަޅުތިޔަސޮރު ގޮތްދޫކުރިކަން ތިޔަވީ ވަރަށް ނުވާވަރުކަމެއް އަލަހަމްދު ލިއްލާހި...\nމިތަނަށް ތިޔަ ވައިރަސް ގެނައީވެސް ތިޔަބުނާ ކުރެއްދޫއަކުން ނުންތަ؟ ދެންކޮން ބޮޑާހޭކުމެއްމީ\nމާޗް 26, 2020 00:44\nސްޓާފުންނަށް ކޮންމެ ގޮތެއް ވިޔަސް އޯކޭ ދޯ؟\nމާޗް 26, 2020 02:53\nއައްނި ގެ ބޮޑުބޭބެ އަކީ ފަޒުނާ ގެ ވެސް ބޮޑުބޭބެ އޭ. ފަޒުނާ ގެ މަންމަ ޔާ އައްނި ގެ ބައްޕަ ޔާ އެއްބަނޑު އެއްބަފާ. އީވާ ގެ ބައްޕަ އަކީ އިބޫ ގެ ބޮޑުބޭބެ.\nމާޗް 26, 2020 03:51\nބޮޑާހޭކުން ހުއްޓާލީއެއްނޫން. %75 ހިއްސާއޮތް މީހުންނާއި %25 ހިއްސާ އޮތް މީހުންގެ ތެރޭގައިހުރި އެކަކު ފިޔަވައި އެންމެން އެކައްޗެއް ކީމާ މިސޮރު ކުރާނެ ކަމެއް ނެތުނީ. ގަދަ ދައްކަންޏާ ދެން ޖެހޭނީ އަތުގައޮތް ހިއްސާބޮނޑި ހިފައިގެން އެއްފަރާތަކަށް ޖެހިލަން.\nމާޗް 26, 2020 07:35\nޗަންޕާގެ މައްސްލަ އޮއްބާލަދޭތޯ.\nމާޗް 26, 2020 09:16\nއީވާ ގެ މަންމަ އަކީ އައްނި ގެ ބައްޕަ އާއި އެއްބަނޑު އެއް ބަފާ އަންހެނެއް. އީވާ ގެ ބައްޕަ "ދޭލިއާ" އަކީ އިބޫ ގެ ބޮޑުބޭބެ. ވީމާ އީވާ އާއި ފަޒުނާ އަކީ ދެބެންގެ ދެދަރި ދެބެން. އަދި ފަޒުނާ އަކީ އީވާ ގެ ފަހަރިވެސް މެ. ފަޒުނާ ގެ މަންމަ އަކީ ކެރަފާ އާއިލާ ގެ މީހެއް.


ކޯވިޑް-19އިން ރައްކަތެރިވުމުގެ ގޮތުން ކަމާބެހޭ ފަރާތްތަކުން އަޅުއްވަމުންދާ ފިޔަވަޅުތަކާއެކު ބޭރަށް ނުކުތުން މަނާކޮށްފައި އޮތް ވަގުތު ބޭރަށް ނިކުމެގެން މީހަކު ޖޫރިމަނާކޮށްފިއެވެ.\nފުލުހުން ވިދާޅުވީ މާލެ އޭރިޔާ ހިމެނޭ ސަރަހައްދުގައި މީހުން ނިކުމެ އުޅުން މަނާވަގުތުގައި ނިކުމެ އުޅުނު މީހުންގެ ތެރެއިން 139 މީހަކަށް ނަސޭހަތްތެރިވެފައިވާކަމަށެވެ. އަދި މީގެ ތެރެއިން އެކަކު ޖޫރިމަނާކޮށްފައިވާކަަމަށއެވެ. މިއީ މިހާތަނަށް ބޭރަށް ނިކުތުން މަނާ ގަޑީގައި ޖޫރުމަނާ ކުރެވުނު ފުރަތަމަ މީހާއެވެ.\nމިއަދު ނަސޭހަތްތެރިވި މީހުންގެ ތެރޭގައި ހިމެނެނީ 122 ދިވެހިންނާއި، 17 ބިދޭސީންނެވެ. އިއްޔެގެ މިވަގުތުގައި މަނާ ވަގުތުގައި ބޭރަށް ނިކުމެ އުޅެގެން ނަސޭހަތްތެރިވެފައިވަނީ 141 މީހަކަށެވެ. މިމަހުގެ 2ވަނަ ދުވަހުން ފެށިގެން ކޮންމެ ދުވަހެއްގެވެސް ހަވީރު5އިން ރޭގަނޑު 8އާ ހަމައަށް މާލެ، ވިލިމާލެ، ހުޅުމާލޭގައި މީހުން ނިކުމެ އުޅުމަކީ މަނާކަމެކެވެ. މިހާތަނަށް މި ވަގުތުތަކުގައި ނިކުތް މީހުންގެ ތެރެއިން 526 މީހަކަށް ވަނީ ނަސޭހަތް ތެރިވެފައެވެ.\nމިމަހުގެ 2ވަނަ ދުވަހުންގެ ފެށިގެން 5ވަނަ ދުވަހުގެ ނިޔަލަށް\n2 އޭޕްރީލް 2020 - 95 މީހަކަށް ނަސޭހަތްދީފައި\n3 އޭޕްރީލް 2020 - 151 މީހަކަށް ނަސޭހަތްދީފައި\n4 އޭޕްރީލް 2020 - 141 މީހަކަށް ނަސޭހަތްދީފައި\n5 އޭޕްރީލް 2020 - 139 މީހަކަށް ނަސޭހަތްދީފައި\nމިހާތަނަށް ޖޫރިމަނާކުރެވިފައިވަނީ އެންމެ މީހެކެވެ.\nމާލެ ސަރަހައްދުގައި މީހުންނަށް ނުކުމެއުޅުން މަނާކޮށްފައިވަނީ ކޯވިޑް-19އިން ރައްކާތެރިވުމަށާއި، ރައްޔިތުންގެ ޞިއްޙީ ސަލާމަތްތެރިކަން ކަށަވަރުކުރުމަށެވެ. މިނިންމެވުން ނިންމަވާފައިވަނީ ޑިރެކްޓަރ ޖެނެރަލް އޮފް ބަޕްލިކް ހެލްތަށް ލިބިގެންފައިވާ ބާރުގެ ދަށުން މިމަހުގެ 1 ދުވަހުއެވެ.\nތިމަރަފުށީގައި މަގުމައްޗަށް ވެއްޓިފައި އޮތް ހާއްސަ އެހީއަށް ބޭނުންވާ މީހެއްގެ ފޯނު ވަގަށް ނަގައިފި!


SunOnline: Thafaathu dhekki Dhaadhu ah furusathu dheyn jehey?\nތަފާތު ދެއްކި ދާދުއަށް ފުރުސަތު ދޭންޖެހޭ؟\nޢަބްދުﷲ އައިމަން 14 Nov 2021, 15:28\nސާފް ޗެމްޕިއަންޝިޕުގައި ރާއްޖެއާއި ބަންގްލަދޭޝް ބައްދަލު ކުރި މެޗުގެ ތެރެއިން --- ސަން ފޮޓޯ: އަހުމަދު އައިމަން އަލީ\nނިމިގެންދިޔަ ސާފް ޗެމްޕިއަންޝިޕުގައި ރާއްޖޭގެ ޓީމުގައި އެންމެ ތަފާތު ދެއްކި އެއް ކުޅުންތެރިއަކީ މެޗުގެ ފަހު 20 ވަރަކަށް މިނެޓަށް ކުޅެލަން އެރުވި ހަސަން ނާއިޒް (ދާދު)އެވެ. ލިބޭ މަދު ފުރުސަތުގައި ވެސް ޓީމުގެ ކުޅުމަށް ބޮޑު ބަދަލެއް ގެނެސް އިދިކޮޅު ޑިފެންސަށް ބާރުބޮޑުކޮށްލައެވެ. އެކަމަކު އެ މުބާރާތް ދާދު ނިންމާލަން ޖެހުނީ ފުރަތަމަ އެގާރައިން އެއްވެސް މެޗަކުން ފުރުސަތު ނުލިބިއެވެ.\nމީގެ ހަވަރަކަށް އަހަރު ކުރިން ޓީސީ ސްޕޯޓްސް ކުލަބާ އެކު ފުރަތަމަ ޑިވިޝަނަށް ތައާރަފުވި ދާދު އަކީ ވަރަށް ޒުވާން އުމުރެއްގައި ގިނަ ކޯޗުންތަކަކާއި، ސަޕޯޓަރުންގެ ލޯބި ހޯދި ކުޅުންތެރިއެކެވެ. އެގޮތުން ޓީސީން 2014 ވަނަ އަހަރު ދެ ވަނަ ޑިވިޝަން ކާމިޔާބުކުރިއިރު ދާދު އަކީ އެ މުބާރާތުގެ އެންމެ މޮޅު ކުޅުމެއް ދެއްކި ކުޅުންތެރިޔާއެވެ. ޖެހިގެން އައި އަހަރު ޓީސީ އަލަށް ރާއްޖޭގެ ފުރަތަމަ ޑިވިޝަނުގައި ވާދަކޮށް ލީގުގެ ދެ ވަނަ ހޯދިއިރު، ދާދު އަކީ އެ މުބާރާތުގެ މޮޅު ކުޅުންތެރިޔާއެވެ.\nޓީސީގައި ދެއްކި ތަފާތު ކުޅުމާއެކު ރާއްޖޭގެ އެންމެ ބޮޑު ކުލަބު ކަމުގައިވާ މާޒިޔާ ސްޕޯޓްސް އިން ދާދުގެ ސޮއި ހޯދި އިރު، އޭނާ ވަނީ ކުރު މުއްދަތެއްގެ ތެރޭގައި ގައުމީ ޓީމުން ޖާގަ ހޯދައިފައެވެ. އެގޮތުން 2015 ވަނަ އަހަރުގެ ސާފް ޗެމްޕިއަންޝިޕުގެ ގުރޫޕް ސްޓޭޖުން ފަހަނަ އަޅައި ދާން އޮތް މެޗުގެ ފަހުވަގުތު ބަންގްލަދޭޝް ކޮޅަށް ދާދު ވައްދާލި ގޯލުން ގިނަ ބައެއްގެ ލޮލުގައި ދާދުގެ ހުނަރުވެރިކަން ވަނީ އަޅައިގެންފައެވެ.\nއެހެން ނަމަވެސް ފަހަކަށް އައިސް ދާދު ގިނައިން ފެންނަނީ ގައުމީ ޓީމުގެ ބެންޗުންނެވެ. އޭނާ ކުޅެލަން އަރުވަނީ ވެސް މެޗުގެ ބޮޑުބައި ނިމި މެޗުގެ ފަހު 20 ވަރަކަށް މިނަޓަށެވެ. އެކަމަކު އެ ވަގުތުކޮޅުގެ ތެރޭގައި ވެސް ދާދު އޭނާގެ ޖާދޫ ދައްކާލައެވެ. ދާދުއަށް ބޯޅަ ލިބޭ ކޮންމެ ފަހަރަކު އިދިކޮޅު ޓީމުގެ ޑިފެންސަށް ސިހުން އާދެއެވެ.\nސާފުގައި ރާއްޖޭގެ ޓީމާ ހަވާލުވެ ހުރި ކޯޗު އަލީ ސުޒޭން އޭރު ދާދު ފުރަތަމަ އެގާރައިގައި ބޭނުން ނުކުރަނީ ކީއްވެތޯ ނޫސްވެރިން ސުވާލުކުރުމުން ބުނީ އެ ނިންމުމަކީ ޓީމަށް އެންމެ ފައިދާ ހުރި ގޮތް ކަމަށެވެ. އަދި އިދިކޮޅު ޓީމު ވަރުބަލިވެފައިވާ ދަނޑިވަޅުގައި ދާދު ފަދަ ސްޕީޑް ކުޅުންތެރިއަކު އެރުވުމުން ޓީމަށް އޭގެ ފައިދާ ކުރާ ކަމަށެވެ. އެހެންކަމުން އިބްރާހިމް މަހުދީ (ފޭދޫ އިއްބެ) 60 އަކަށް މިނަޓު ކުޅުވުމަށްފަހު އޭނާގެ ބަދަލުގައި ދާދު އެރުވުމަކީ ސުޒޭންގެ ޓެކްޓިކްސްއެވެ.\nސާފު ނިމުމާއެކު ޓީމުގެ ދާއިމީ ކޯޗެއް ހަމަޖައްސާފައިވާ އިރު، މިހާރު ކުރިއަށްދާ ފޯ ނޭޝަންސް ކަޕުގައި ވެސް ކަންތައް ވަނީ ހަމަ އެހެންނެވެ. ފުރަތަމަ މެޗުގައި ރާއްޖެއިން ހަތަރު ގޯލު ޖަހާފައިވަނިކޮށް ލަންކާއިން ފަހަތުން އަރައި ތިން ގޯލު ޖެހުމުން ދާދު ވަނީ ކުޅެން އަރުވައިފައެވެ. އޭރު ރާއްޖޭގެ ޑިފެންސް އޮތީ ވަރުބަލިވެ، ރޫޅިފައެވެ. އެ މެޗުގައި ދާދުގެ ބޭނުން އެއްވެސް ގޮތަކަށް ޓީމަކަށް ނުކުރެވުނެވެ.\nޖެހިގެން އައި ބަންގްލަދޭޝް މެޗުގައި ދާދު ނާރުވައެވެ. އަށާރަ އަހަރަށް ފަހު ރާއްޖެ އަތުން ފުރަތަމަ ފަހަރަށް ބަންގްލަދޭޝް މޮޅުވި އިރު ދާދު އިނީ ބެންޗް ކޮށްފައެވެ. އެ މެޗުގައި ޓީމުން ގޯލެއް ޖަހަން އެންމެ ބޭނުންވި ވަގުތު ކޯޗު ވިސްނީ ޑިފެންސް ކުރުމަށް ކުޅުންތެރިން ބަދަލު ކުރުމަށެވެ.\nފޭދޫ އިއްބެއަށް ޕާފޯމް ނުކުރެވޭ؟\nދާދުގެ ބަދަލުގައި ފުރަތަމަ އެގާރައިން ޖާގަ ލިބޭ ކުޅުންތެރިއަކީ ފޭދޫ އިއްބެއެވެ. ޓީސީގައި ދާދުއާއެކު މޮޅު ކުޅުމެއް ދެއްކި އިއްބެ ވަނީ މާޒިޔާއަށް އައުމަށްފަހު ވެސް އެކުލަބުގައި ރަނގަޅު ކުޅުމެއް ދައްކައިފައެވެ. އަދި އެހެންމެ 2018 ވަނަ އަހަރުގެ ސާފް ޗެމްޕިއަންޝިޕްގެ ފައިނަލުގައި އިއްބެ ވަނީ ތަފާތު މޮޅު ގޯލެއް ޖަހައި އެ މުބާރާތް ރާއްޖެއަށް ކާމިޔާބުކޮށްދީފައެވެ.\nއެހެން ނަމަވެސް އިއްބެގެ ކުޅުން މިފަހުން ކުޅުނު މެޗުތަކުގައި ފެނިފައި ނުވާކަމުގެ ޝަކުވާ ގިނަބަޔަކު އަންނަނީ ކުރަމުންނެވެ. ސާފްގެ ހުރިހާ މެޗެެއް ވެސް އިއްބެ ކުޅެފައިވާއިރު އެ މުބާރާތުގައި އޭނާއަށް ގޯލެއް ވެސް އަދި އެސިސްޓެއްވެސް ކުރެވިފައެއް ނުވެއެވެ. އަދި އެހެންމެ ލަންކާ މުބާރާތުގެ ފުރަތަމަ މެޗުގައި އިއްބެގެ ގޯލެއް ފެނުނު ނަމަވެސް ޖުމުލަކޮށް އޭނާއަށް ލިބުނު ގިނަ ފުރުސަތުތަކުގެ ބޭނުން ކުރެވޭ ގޮތެއް ނުވިއެވެ.\nއިއްބެއަށް ޕާފޯމް ނުކުރެވުނަސް އޭނާއަށް ވަނީ ހުރިހާ މެޗެއްގެ ފުރަތަމަ އެގާރައިން ޖާގަ ދީފައެވެ. އިއްބެ ވަނީ އާ ކޯޗުގެ ވެސް ފެވަރިޓަކަށް ވެފައެވެ. އެހެން ނަމަވެސް ބަންގްލަދޭޝްގެ މެޗަށްފަހު ޓީމުގެ ކުޅުންތެރިންނަށް ފާޑުކިޔުންތައް ވަނީ އަމާޒުވެފައެވެ. އެއާއެކު ޓީމަށް ކުރިއަށް އޮތް ސީޝެލްސް މެޗަކީ އިންތިހާއަށް ޕްރެޝަރު އޮތް މެޗެކެވެ.\nޗައިނާއާއި އިންޑިއާ، ރަޝިއާގެ ބާޒާރުން ބޮޑުފައިދާ ނަގަނީ


KRH havaalkuree NIMS aa, dhivessakaa noon\nކޭއާރްއެޗް ހަވާލު ކުރީ ނިމްސްއާ، ދިވެއްސަކާ ނޫން\n0 Jan 12, 2018, 22:04 ލިޔުނީ އަލީ ނަސީރު\nކުޅުދުއްފުށީ ރީޖަނަލް ހޮސްޕިޓަލް ތަރައްޤީ ކުރުމުގެ ވާހަކައަކީ ރައީސް ޔާމީނާ ހިސާބުން ފެށުނު ވާހަކައެކެވެ. ރައީސް ވިދާޅުވީ ބޭރުގެ ބަޔަކާ ހަވާލުކޮށްގެން ހޮސްޕިޓަލް ތަރައްޤީ ކުރާ ވާހަކައެވެ. އަދި އެބަޔަކީ ކަމުގެ ގާބިލުކަން ހުންނާނެ ބައެއްކަމުގެ ޔަގީންކަންވެސް ރައީސް ދެއްވިއެވެ. ބޭރުގެ ބައެއްގެ ވާހަކަ ފުރަތަމަ ދެކެވެން ފެށުނު ހިސާބަކީވެސް އެއީއެވެ.\nއޭގެފަހުން ހެލްތް މިނިސްޓަރާ ބައެއް ސަރުކާރުގެ އިސް އޮފިޝަލުން ގެ ފަރާތުން އެގުނުގޮތުގައި ރައީސް ވިދާޅުވި ކޮންސެޕްޓަށް ކޭއާރްއެޗް ތަރައްޤީ ކުރުމަށް ސަރުކާރުން ހަވާލުކުރާ ބޭރުގެ ޕާޓީ އަކީ އިންޑިއާގެ މަޝްހޫރު ނިމްސް ހޮސްޕިޓާ ހިންގާ ފަރާތް ކަމެވެ. ފަހުން އެގޮތަށް ރަަސްމީކޮށް އިއުލާންކުރެވި، ހޮސްޕިޓަލް ތަރައްޤީ ކުރުމަށް ހަވާލުކުރެވުނީ އާންމުކޮށް އެގިފައިވާގޮތުން ނިމްސް ހޮސްޕިޓަލާއެވެ.\nސަރުކާރުން ނިމްސް ހޮސްޕިޓާ ފަދަ ބަޔަކާ މިފަދަ ޕްރޮޖެކްޓެއް ހަވާލުކުރީ އެކަމުގައި ވަރަށްގިނަ ސަބަބުތަކެއް ހުރެގެންނެވެ. އޭގެތެރެއިން އެންމެ މުހިންމު އެއް ސަބަބަކީ ސިއްހީ ހިދުމަތް ފޯރުކޮށްދިނުމުގައި ދިވެހިންގެ ބަޔަކު ނިމްސް އާ ގާތްކުރާ ހިސާބަށްވެސް ސިއްހީ ހިދުމަތުގައި ކުރިއަރާފައި ނެތުމެވެ. މިސަރުކާރުގައި ސިއްހީދާއިރާއަށް ބޮޑެތި ހެޔޮބަދަލުތަކެއް އައި ނަމަވެސް އަދިވެސް މިދާއިރާ ތަރައްޤީ ކުރަންޖެހިފައިވާ މިންވަރު ބޮޑުކަމީ ކަމުގެ ތަޖުރިބާކާރު ބަޔަކާ މިމަސައްކަތް ހަވާލުކުރުމުގެ އެންމެ މުހިންމު އެއް ބޭނުމެވެ.\nމީީގެއިތުރުން ދައުލަތުގެ ބަޖެޓަށް ބަރޯސާނުވެ އުތުރުގެ ތިން އަތޮޅަށް ހިދުމަތްކުރުމަށް 150 އެނދުގެ ޓާޝަރީ ހޮސްޕިޓަލެއް ގިނަ ހިދުމަތްތަކަކާއެކު ގާއިމުކުރެވުމަކީ ސަރުކާރަށް ލިބިގެންދާނެ ބޮޑު ކާމިޔާބީއެކެވެ.\nހޮސްޕިޓަލް ތަރައްޤީކުރުމުގައި ދިވެހި ވިޔަފާރިވެރިއެއްގެ އެއްވެސް ބައިވެރިވުމެއް އޮތްކަން އޭރު އާންމުންގެ ސަމާލުކަމަށް އައިސްފައެއް ނެ3ތެވެ. އާންމުންނަށް އެވާހަކަ އެނގުނީ ވަރަށްވެސް ފަހުންނެވެ. އެކަން އެހެން އޮތުމަކީ އޭގެޒާތުގައި ކޮންމެހެން މައްލައަކަށް ވަނީކީނޫނެވެ.\nއެގިފައިވާ ގޮތުން ހޮސްޕިޓަލް ތަރައްޤީކުރުމަށް ހަވާލުކޮށްފައިވާ ކުންފުނީގެ 20% ހިއްސާދާރަކީ އިދާރީކަންކަން ބެލެހެއްޓުމުގެ ޒިންމާ އެކަނިއޮތް ދިވެހި ވިޔަފާރިވެރިއެކެވެ. ހަމައެކަނި އިދާރީ ކަންކަން ބެލެހެއްޓުމަށް އެފަރާތާ ހަވާލުކޮށްފައިވަނީ ސިއްހީދާއިރާގެ ކަންކަން ބެލެހެއްޓުމަށް ނިމްސް އަށް ބަސްކިޔޭނެ ފަދަ ފަރާތަކަށް ނުވާތީކަމަށް ވެދާނެއެވެ. ނިމްސް އާ އެފަރާތާ ގުޅުނީ ކިހިނެއް ކޮންހިސާބަކުން ކަމެއް ސާފުނުވެއެވެ.\nނިމްސް އިން ކުންފުނީގެ ހިއްސާ ދިވެއްސަކަށް ދިނުމުގެ ސަބަބުން މިފަހަރު މިއޮތީ ސަރުކާރުގެ ވިސްނުމާ އެއްގޮތަށް މިކަން ކުރުމަށް އުދަގޫތަކެއް ދިވެހިމިހާގެ ފަރާތުން އޮތްކަން ފާހަގަވެފައެވެ. އެއީކީ ސަރުކާރުގެ އިދާރާތަކުން މި މަސައްކަތަށް ދޭންޖެހޭ އެއްބާރުލުން ނުދީގެނެއްނޫނެވެ. ނޫނީ ސަރުކާރުން ހޮސްޕިޓަލް ތަރައްޤީކުރުމަށް އިހުލާސްތެރިކަމެއް ނެތިގެނެއްވެސް ނޫނެވެ.\nހިއްސާދާރުންގެ މެދުގައި މައްސަލަޖެހި މިހާތަނަށް ފެންމަތިވެފައިވާ ވާހަކަތަކުން ދޭހަވަނީ ތަޖުރިބާކާރު ބޭރުބަޔަކާ ހަވާލުކުރި މަސައްކަތެއްގައި ދިވެހި ބަޔަކު ނާޖާއިޒް ފާއިދާތަކެއް ނަގަން މަސައްކަތް ކުރަމުން އަންނަ ކަމެވެ.\nއަދި ބޭނުން ހުރިހާގޮތަކަށް ކަންކަން ނުދާތީ ދިވެހިންގެ ހޮސްޕިޓަލެއް ތަރައްޤީ ކުރުމަށް ދިވެހީންގެ ބަޔަކު ހުރަސް އަޅާކަމުގެ އިހުސާސެއް މިހާރު އެބަކުރެވެއެވެ. މިހެން ލިޔަންމިޖެހުނީ ނިމްސް މީހުންނަކީ ހޮސްޕިޓަލެއް ހިންގުމުގެ ޤާބިލުކަމެއް ނެތް ބައެކޭ ދިވެހި ޕާޓްނަރު މީޑިޔާގައި ވިދާޅުވި ހިސާބުންނެވެ.\nމިމޭރުމުން ވާހަކަ ދެއްކެވި ބޭފުޅާއަށް ސާފުވެފައި ނެތީ ނިމްސް އަކީ ދިވެހިން ކިހާ ފަރިތަ ތަނެއް ކަމެވެ. އެތައް ހެކްޓަރުގެ ސަރަހައްދެއްގައި ، މުޅި ސައުތު އިންޑިއާގައިވެސް މަޝްހޫރު ހޮސްޕިޓަލެއް ހިންގަމުން އަންނަ ނިމްސް، ހޮސްޕިޓަލް ހިންގުމުގައި ހުރި ގާބިލުކަމަކީ އެއްވެސް ދިވެއްސަކު ޝައްކުކުރާނެ ޖާގައެއް އޮތް ކަމެއް ނޫނެވެ. އެހެންކަމުން އެފަދަ ބަޔަކަށް މިކުޑަކުޑަ ރާއްޖޭގައި ހޮސްޕިޓަލެއް ތަރައްޤީކޮށް ހިންގިދާނެކަމަށް ގަބޫލުނުކުރާނެ މީހަކު މަދުވާނެއެވެ.\nމީޑިއާގައި ފަހަކާޖެހެންދެން އެއްވެސް ވާހަކައެއް ދައްކާފައިނުވާ ނިމްސް އިން މިވަނީ މިހާރު ދިވެހި ހިއްސާދާރަށް ސީރިއަސް ތުހުމަތުތަކެއްވެސް ކޮށްފައެވެ. އަދި ކަންހިގާފައިވާގޮތް ރައީސް އަށް ސާފުކޮށްދިނުމަށް ދިގު ސިޓީ އެއް އެފަރާތުން މިވަނީ ފޮނުވާފައެވެ.\nދިވެހި ހިއްސާދާރު ގިނަ ޝަކުވާތަކެއް ކުރިން ކޮށްފައިވާއިރު މިފަހަރު ތިލަވި ކަންކަމުގެ ތެރޭގައި ހައިރާންކުރުވީ ދިވެހިމިހާ ގޯސްހަދާފައި އޮތްވަރު ބޮޑުކަން ފަޅާއެރުމުންނެވެ.\nހޮސްޕިޓަލުގެ ތަރައްްޤީއަށް ނިމްސް އިން ފޮނުވި ސީޓީ ސްކޭން މެޝިނާ އެކޯ ސައުންޑް މެޝިން ކުޅުދުއްފުއްށީގައި ބަހައްޓަން ހުރަހަކަށް މިވީ ދިވެހި ޕާޓްނަރެވެ. ނިމްސް އިން ހަރަދުކޮށްެގެން ރާއްޖެގެނެސްފައިވާ މިތަކެތީގެ ކަސްޓަމްސް ކްލިއަރެންސް ނުނިންމާ ދެމަސްވެފައިވާއިރު ނިމްސްއަށް ޖެހިފައިމިއޮތީ މިހާރު ލައްކައިން ޑެމަރޭޖް ދައްކާށެވެ. ނަމަވެސް ސީޓީ ސްކޭން ކްލިއާރ ކުރެވުމުން ފައިސާގެ ޝަކުވާއެއް ނިމްސްގެ އޮތީކީ ނޫނެވެ.\nނިމްސް އިން ކުޅުދުއްފުއްޓަށް ފޮނުވަން މަސައްކަތްކުރި ޑޮކްޓަރުންގެ ވިސާ ހަމަޖައްސެމަށް ހަަވާލުކުރި ޕާސްޕޯޓާ ތައުލީމީ ސެޓިފިކެޓްތައް ނުލިބުމުގެ ސަބަބުން ބައެއް ޑޮކްޓަރުންނާ ސްޓާފުންނަށް އަދިވެސް ވަނީ ރާއްޖެ އާދެވޭގޮތްނުވެފައެވެ. ހޮސްޕިޓަލަށް ކެމިކަލް އެތެރެކުރުމަށް ނަގަންޖެހޭ ހުއްދަ ނުނެގި ތަނުން ކެމިކަލް ހުސްވެއްޖެއެވެ. ކަންތައް މިހިސާބަށް ދިއުމުން ސަރުކާރުން ވަގުތީގޮތުން ހޮސްޕިޓަލް ހިންހުމަށް މިވަނީ ހަވާލުވެފައެވެ.\nޑޮކްޓަރުންގެ ވިސާ އަދި ޕްރެކްޓިސް ލައިސަންސް ހޯދުމަށް ކުރަންޖެހޭ މަސައްކަތްތަކަށް ހަވާލުކުރި އޮރިޖިނަލް ސެޓްފިކެޓްތައް ވީ އަދިވެސް ދިވެހި ޕާޓްނަރު އަތުގައެވެ. އެމަސައްކަތް ނުކުރިތާގަ އޮރިޖިނަލް ސެޓްފިކެޓް އަދި ޕާސްޕޯޓުތައްވެސް އަނބުރާ ހަވާލުނުކުރިއެވެ. އެންމެފަހުން ނިމްސް އަށް ޖެހުނީ އެތަކެތި ހޯދަން ފުލުހަށް ދާށެވެ.\nމިހުރިހާ ކަމެއް މިހެން ހިގާފައިވާއިރު މިހާތަނަށް ހޮސްޕިޓަލުގައި ޑޮކްޓަރުން މަދުވުމަށް ދިމާވި ސަބަބަކީ ދިވެހި މީހާ އެވެ. އެއީ ޑޮކްޓަރުންގެ ޕާސްޕޯޓާ ސެޓްފިކެޓްތައް އަދިވެސް ހިފަހައްޓާފައި ވުމުންނެވެ. ސީޓީ ސްކޭން އަދި އެކޯ ސައުންޑް ހިދުމަތް ނުފެށިވަނީ ދިވެހި ޕާޓްނަރުގެ އިހުމާލުން ކަން މިއޮތީ ފެންނާށެވެ.\nނިމްސް އިން ބޭނުންވަނީ އަދިވެސް ހޮސްޕިޓަލް ތަރައްްޤީކުރުމަށެވެ. އަދި ކުރިން ދިމާވި މައްސަލަތައް ދެން ދިމާނުވާނެ އިންތިޒާމު ނިމްސް ިއިން ހަމަޖައްސާފައި މިހާރު އޮތް ވަހަކަ ބުނެއެވެ. އަދި ހޮސްޕިޓަލް ތަރައްްޤީކޮށް ހިންގާނީ ނިމްސް ގެ ތަޖުރިބާގެ އަލީގައި ކަމަށް މިވަނީ ބުނެފައެވެ.


Hiya falt ah form hushahelhi meehunnah dhen onna mashrooakun jaaga dhenee | ThePress\nހިޔާ ފްލެޓަށް ފޯމް ހުށަހެޅި މީހުންނަށް ދެން އޮންނަ މަޝްރޫއަކުން ޖާގަ ދެނީ\nޕްލޭނިން މިނިސްޓަރު މުހައްމަދު އަސްލަމް / ފޮޓޯ: މަޖިލިސް\nހިޔާ ފްލެޓަށް ފޯމު ހުށަހަޅާ، ފްލެޓް ނުލިބޭ ފަރާތްތަކަށް ދެން އޮންނަ މަޝްރޫއަކުން ޖާގަ ދިނުމުގައި ބަލާނެ ކަމަށް ހައުސިން މިނިސްޓަރު މުހައްމަދު އަސްލަމް ވިދާޅުވެއްޖެއެވެ.\nމިނިސްޓަރު އަސްލަމް މިހެން ވިދާޅުވީ ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގް ކުރެއްވި ސުވާލަކަށް ޖަވާބު ދެއްވުމަށް ރައްޔިތުންގެ މަޖިލީހަށް ވަޑައިގެންނެވެ. އެގޮތުން މަޖިލީހަށް ވަޑައިގެންނެވުމުން މެދު ހެންވޭރު ދާއިރާގެ މެންބަރު އަލީ އާޒިމް ވަނީ ހިޔާ ފްލެޓަށް ކުރިމަތިލައި، ކުރިން ލިޔުން ލިބުނު ފަރާތްތަކަށް ދިން ލިއުމުގެ އަގު ކިހާވަރަކަށް ވަޒަން ކުރެވޭނެތޯ ސުވާލު ކުރައްވާފައެވެ.\nޖަވާބުގައި މިނިސްޓަރު އަސްލަމް ވިދާޅުވީ ސަރުކާރަކުން ރައްޔިތަކަށް ލިޔުމެއް ދީފައި އޮވެއްޖެނަމަ، ސަރުކާރަކުން ތިއީ ތިމަންނަމެން ކޮށްފައި އޮތްކަމެއް ނޫނޭ ކިޔާފައި ދޫކޮށްނުލެވޭނެ ކަމަށެވެ. އަދި އޭރަކު ރައްޔިތުން އިންތިހާބު ކޮށްފައި އޮންނަ ސަރުކާރަކުން ލިޔުމެއް ދޭއިރު، އޭގެ ތެރެއިން މީހަކު ގޯހެއް ހަދާފައި އޮތްނަމަ އެކަމާ ފިޔަވަޅު އަޅަން ޖެހޭނީ ވަކި ކަމެއްގެ ގޮތުގައި ބަލައިގެން ވަކި ގޮތަކަށް ކަމަށް އޭނާ ވިދާޅުވިއެވެ.\nމިނިސްޓަރު އިތުރަށް ވިދާޅުވީ ހިޔާ ފްލެޓަށް ކުރިމަތިލި 23000 މީހުންގެ ތެރެއިން ރެންސްޕޮންސިވް އީ 19000 މީހުން ކަމަށެވެ. އަދި ފަހުން އެސެސްމަންޓް ހެދިއިރު، ކުރިން ލިޔުން ލިބުނު ފަރާތްތައް މިހާރުގެ ފައިނަލް ލިސްޓުގައި ހިމެނިފައެއް ނުވާ ކަން އޭނާ ފާހަގަ ކުރެއްވިއެވެ. އޭނާ ވިދާޅުވީ ކުރީ ސަރުކާރުން ހެދި އެސެސްމަންޓެއްގައި ގޯހެއް ހެދި ނަމަ އެއީ ވަކި ކަމެއް ކަމަށާއި، ފްލެޓަށް ކުރިމަތިލި މީހުންނަކީ މާލޭގައި ދިރިއުޅޭ މީހުންގެ ތެރެއިން ބޯހިޔާވަހިކަމުގެ "ނީޑް" އޮތް ބައެއް ކަމަށް ދެކެވަޑައިގަންނަވާ ކަމަށެވެ.\nމިނިސްޓަރު އަސްލަމް ވިދާޅުވީ ކުރިއަށް ރަވާފައިވާ ބޯހިޔާވަހިކަމުގެ މަޝްރޫއުތަކުން، ޖާގަ ދިނުމުގައި ހިޔާ ފްލެޓަށް ހުށަހެޅި ފަރާތްތަކަށް އިސްކަން ދޭނެ ކަމަށެވެ. އަދި އަލަށް އަޅާ ފްލެޓްތަކަށް ހުށަހެޅުމުގެ ފުރުސަތު ކުރިން ފްލެޓަށް ކުރިމަތިލައި، ނުލިބުނު ފަރާތްތަކަށް ދޭނެ ކަމަށް މިނިސްޓަރު އަސްލަމް ވިދާޅުވިއެވެ. އެގޮތުން އެ ފަރާތްތަކުގެ ދިރިއުޅުމުގެ ހާލަތަށާއި، އެ ފަރާތްތައް ބޭނުންތޯ ބަލާނެ ކަމަށް ވެސް މިނިސްޓަރު އަސްލަމް ވިދާޅުވިއެވެ.\nހަބަރު ހިޔާ ފްލެޓް ރައްޔިތުންގެ މަޖިލިސް މުހައްމަދު އަސްލަމް\nކީކޭތަ ތިޔަ ކޔަނީ. ކިޔޭ ނުކިޔޭ އެއްޗެއް އެބަ އެގޭތަ؟ އެއްދުވަހު ބުނާނެ ދޭނަމޭ. އަނެއް ދުވަހު ބުނާނެ ނުދޭނަމޭ. " ދޭނަމުހޭ! ނުދޭނަމޭ!


Bali ithuruviyas, India ge lockdown lui kuranee\nބަލި އިތުރުވިޔަސް އިންޑިއާގެ ލޮކްޑައުން ލުއިކުރަނީ\nއިންޑިއާގައި ކޮވިޑް-19 ޖެހުނު މީހުންގެ އަދަދު މިހާރު ވަނީ 174،500 އަށް އަރައިފައި -- ފޮޓޯ: ގެޓީ އިމެޖަސް\nނިއު ދިއްލީ (މެއި 31) - އިންޑިއާގައި އެއް ދުވަހުގެ ތެރޭގައި އިއްޔެ ރެކޯޑް އަދަދަކަށް ކޮވިޑް-19 ޖެހުނު މީހުން ރިޕޯޓު ކޮށްފައި ވީނަމަވެސް، އެ ގައުމުގައި އަޅާފައިވާ ލޮކްޑައުނަށް އިތުރު ލުއިތަކެއް ދޭން ނިންމައިފި އެވެ.\nތިން ފިޔަވައްސަކައި ބަހަލައިގެން، ޖޫން އަށެއްގައި ފުރަތަމަ ދޭ ލުއިތަކުގެ ތެރޭގައި، ގިނަ ސަރަހައްދުތަކުގެ ހޮޓާތަކާއި، ރެސްޓޯރަންޓުތަކާއި، ޝޮޕިން ސެންޓަރުތަކުގެ އިތުރުން އަޅުކަން ކުރާ ތަންތަން ހުޅުވުމުގެ ހުއްދަ ދޭން ވަނީ ނިންމައިފަ އެވެ.\nއަދި އޭގެ ފަހުން، ޖުލައި މަހުގެ ތެރޭގައި ސްކޫލްތަކާއި ކޮލެޖުތަކުގައި އަލުން ކިޔެވުން ފެށުމަށް ވެސް އަންނަނީ ތައްޔާރު ވަމުންނެވެ. ނަމަވެސް، ބަލި ފެތުރޭ ސަރަހައްދުތަކުގައި އަދިވެސް ލޮކްޑައުން ދެމިއޮންނާނެ ކަމަށް ސަރުކާރުން ވަނީ ބުނެފަ އެވެ.\nއިންޑިއާގެ ގިނަ ސަރަހައްދުތަކުގައި ލޮކްޑައުނަށް އިތުރު ލުއިތަކެއް ދޭން ނިންމާފައި ވަނީ، ރެކޯޑް އަދަދަކަށް ކޮވިޑް-19 ޖެހުނު މީހުން އިއްޔެ ރިޕޯޓު ކޮށްފައި ވަނިކޮށެވެ. އިއްޔެ އެކަނި ގާތްގަނޑަކަށް 8،000 އާ ކޭސް ވަނީ ރިޕޯޓުކޮށްފަ އެވެ.\nއެއާއެކު، އިންޑިއާގައި އެ ބަލި ޖެހުނު މީހުންގެ އަދަދު މިހާރު ވަނީ 174،500 އަށް އަރައިފަ އެވެ. އަދި އޭގެ ތެރެއިން ގާތްގަނޑަކަށް 5،000 މީހުން ވަނީ މަރުވެފަ އެވެ.\nގާތްގަނޑަކަށް 1.3 ބިލިއަން މީހުންގެ އާބާދީއެއް އޮންނަ އިންޑިއާ ލޮކްޑައުން ކުރުމާ ގުޅިގެން، އިގުތިސޯދު ހުއްޓިފައިވާއިރު، ދުވަހު މަސައްކަތުގައި އުޅޭ ފަގީރުންނަށް އާމްދަނީ ހޯދޭނެ ދޮރުތައް ވަނީ ބަންދުވެފަ އެވެ.\nބަލި ފެތުރުން ކޮންޓްރޯލް ކުރުމަށް މީގެ ދެ މަހެއްހާ ދުވަސް ކުރިން މުޅި އިންޑިއާ ލޮކްޑައުން ކުރުމުގެ ސަބަބުން، 37،000 އާއި 78،000 ދެމެދުގެ އަދަދެއްގެ މީހުންގެ ފުރާނަ ސަލާމަތްވެފައިވާ ކަމަށް ސަރުކާރުން އަންދާޒާކޮށްފައި ވެއެވެ.\nއިންޑިއާ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް\nއިންޑިއާގައި ބައި މިލިއަން ކޭސް، ޖުލައިގައި ދެގުނަ ވެދާނެ\nއިންޑިއާގައި މިއަދު 15،000 ޕޮޒިޓިވް ކޭސް\nކޭސްތައް އިތުރުވެ، ޗެންނާއި އަލުން ލޮކްޑައުނަށް\nއިންޑިއާގައި ކޮވިޑް ކަވަރުކުރާ ނޫސްވެރިންނަށް ބިރު ދައްކަނީ


Siddharth mihedhee kihinei? - The Press\nސިދާތު މިހެދީ ކިހިނެއް؟\nއައިޝާ ރީމާ 25 May 2019, 13:57\n1 އަހަރު ތެރޭ 74 ކިލޯގްރާމް ހިއްކާލި ސިދާތް މަލްހޯޓްރާގެ އެހާރާ (ވ) މިހާރު/ފޮޓޯ: ނިއުސް7\nއާދަޔާ ހިލާފަށް ބަރުހެލިވެފައިވާ ފަލަ ހަށިގަނޑެއް ދުޅެހެޔޮކޮށް ކުރި މަސައްކަތްތަކެއްގެ ސަބަބުން އެތައް ތަނެއް ހިއްކާލާ ވާހަކައަކީ ދޭތެރެ ދޭތެރެއިން މީޑިއާއިން އިވެމުންދާ ވާހަކައެކެވެ. އެކި މީހުންނަށް މި ދަތުރަކީ އެކި ކަހަލަ ތަޖުރިބާތައް ކުރެވޭ ދަތުރަކަށްވާއިރު، މިއިން ކޮންމެ ވާހަކައަކީވެސް އެކަމަށް ބޭނުންވެފައި ތިބި ބަޔަކަށް ހިތްވަރު ލިއްބައިދޭ ވާހަކަތަކަކަށް އޮންނަނީ ވެފައެވެ. މިއީ އިންޑިއާގެ ޕޯސްޓްގްރެޖުއޭޓް ދަރިވަރެއް ކަމަށްވާ ސިދާތު މަލްހޯޓްރާގެ ހައިރާން ކުރުވަނިވި ވާހަކައެވެ.\nމި އާދަޔާ ހިލާފު ދަތުރުފެށިއިރު ސިދާތުގެ ހަށިގަނޑުގެ ބަރުދަނުގައި 151 ކިލޯގްރާމް ހުއްޓެވެ. ނަމަވެސް އެންމެ 12 މަސްދުވަހުގެ ތެރޭގައި ސިދާތު މިވަނީ ބޮޑު ބަދަލެއް ދައްކާ، އޭނާގެ ހަށިގަނޑުން 74 ކިލޯގްރާމް ލުއިކޮށްލާފައެވެ.\nއުމުރުން އެންމެ 24 އަހަރުގެ ސިދާތު ބުނި ގޮތުގައި ހަށިގަނޑުގެ ބަރުދަން ލުއިކޮށް ރޫފަ ހެޔޮކޮށްލުމަށް އޭނާގެ ހިތަށް މަޖުބޫރުވާން ފެށީ، އާ ގަމީހެއް ގަންނަން ފިހާރަތަކަށް ވަންނަ ހިސާބުންނެވެ. ބައެއް ފިހާރަތަކަށް ވަނުމުން އެ ސައިޒުގެ ގަމީހަކީ އުފައްދައިގެން ބާޒަރަށް ނެރޭ ގަމީސްތަކެއް ނޫންކަމަށް ބުނެ އެ ފިހާރަތަކުގައި ތިބޭ މީހުން ސިދާތާ ދިމާކުރަން ފެށި ހިސާބުންނެވެ.\nސިދާތު ބުނި ގޮތުގައި އެދުވަސްވަރު އޭނާ ދިރިއުޅެމުންދިޔައީ އިންތިހާ މާޔޫސްކަމެއްގެ ތެރޭގައެވެ. ނަމަވެސް އޭނާގެ ކޮންޓްރޯލް ގެ ދަށުގައި އޮތް ހަމައެކަނި އެއްޗަކީ އޭނާގެ އަމިއްލަ ހަށިގަނޑުކަން އެނގި، އެއަށް ބަދަލެއް ގެނައުމަށް ބޭނުންވީއެވެ. ހުވަފެންތަކުގައި ސިދާތަށް ފެނުނު ހަށިގަނޑު އޭނާއަށް ހަމަ ދުނިޔޭގައި ލިބުމާއެކު އޭނާ އެންމެ ފުރަތަމަވެސް މިސްރާބުޖެހީ އެއްކަލަ ފިހާރަތަކާ ދިމާލަށެވެ. ކަން ދިމާކުރި ގޮތުން ފިހާރާގައި ތިބި މީހުންނަކަށް ސިދާތެއް ނޭނގުނެވެ. އެހެންކަމުން ސައިޒު 32 ޖީންސްއެއް ދިނުމަށް އެމީހުން ގާތުން ހީނލާފައި އެދިލުން ފިޔަވާ އިތުރު ކަމެއް ސިދާތެއް ނުކުރެއެވެ.\nސިދާތު ކިއާދިން ގޮތުގައި ހޭލާ ގޮތަށް އެންމެ ފުރަތަމަވެސް ބޯލަނީ ލުނބޯ ފެންތައްޓެކެވެ. މި ފެނަށް ހުންނަނީ ފްލެކްސް ސީޑްސް ވެސް އަޅާފައެވެ. އޭގެ ބައިގަޑިއިރު ފަހުން2ބިހުގެ ހުދުބައިން ތައްޔާރުކޮށްފައިވާ ބިސްގަނޑެކެވެ. މި ބިސްގަނޑު ކަނީ ބްރައުން ބްރެޑެއް، ބަޓަރު ނުޖަހާ ޓޯސްޓުކޮށްގެންވެ. ހެނދުނުގެ ކޮފީ ބޮނީ އޭގެ ގަޑިއިރެއްހާއިރު ފަހުންނެވެ.\nސިދާތުގެ މެންދުރު ކެއުމަކީ ތަރުކާރީ އަޅައިގެން ފިހެފައި އޮންނަ2ރޮއްޓާއި ކާޑް ބޯތައްޓެކެވެ. ރޭގަނޑުގެ ކެއުމަކީ އެއްވެސް ވަރަކަށް ލޮނު ނުހިމެނޭ ކެއުމަކަށް ހެދުމަށް ސިދާތު ވަރަށް ބޮޑު ސަމާލުކަމެއް ދެއެވެ. އެގޮތުން ރޭގަނޑުގެ އެންމެ ފަހު ކެއުމަކަށް ގިނަ ފަހަރު ވަނީ ދޮންކެޔޮ މިލްކްޝޭކް ތައްޓެކެވެ. ނުވަތަ ފެނުކެއްކި ތަރުކާރީ ކޮޅެކެވެ.\nސިދާތު ކިޔާދިން ގޮތުގައި ފާއިތުވީ އަހަރެއްހާ ދުވަސް އޭނާ ހޭދަކުރީ މި ގޮތުގައެވެ. ޗީޓްމީލްއެއް ނެގީ އެންމެ ދުވަހަކުއެވެ. އެއީ އޭނާގެ އުފަންދުވަހުއެވެ. ނަމަވެސް ކުރިއަށް އޮތް ތަނުގައި މަހަކު އެއްފަހަރު ޗީޓްޑޭއެއް ތަޖުރިބާކޮށްލާނެ ކަމަށް ސިދާތު ބުންޏެވެ.\n150 ކިލޯގްރާމްއާއިއެކުވެސް ސިދާތް ޖިމްއަށް ދާން މަސައްކަތް ކުރެއެވެ. ނަމަވެސް ހިރިލެވެނީ ކިރާއެވެ. އެހެންކަމުން ފުރަތަމަ އަމާޒަކަށްވީ ދުވާލަކު 350-400 ކެލަރީޒް އަންދާލުމެވެ. އެކަން ކުރީ ކާޑިއޯ ހަދައިގެންނެވެ. ކޮންމެވެސް ވަރަކަށް ދުވެލެވޭވަރުވުމުން، މަސްތަކުގައި ބާރުޖެއްސުމުގެ މަސައްކަތް ފެށިއެވެ. ހަށިގަނޑުގެ ބަރުދަން ލުއިވަމުންދާ ވަރަކަށް ކަސްރަތުގެ މިންވަރު އިތުރުކުރަމުން ގޮސް، މިހާރު ދުވާލެއްގެ މައްޗަށް 900-950 ކެލަރީޒް އަނދާލައެވެ.\nސިދާތު ބުނާ ގޮތުގައި މީހަކު ހިތުގެ އަޑިން ކަމަކަށް ބޭނުންވެއްޖެނަމަ އެކަމެއް ހާސިލުކުރާނެއެވެ. ކޮންމެ ދުވަހަކީ ނަތީޖާ ނެރެވޭނެ ދުވަހަކަށް ނުވި ނަމަވެސް، މިއީ ދިގު މަރުހަލާއެއްގެ ކަމެއްކަން ހިތުގެ އަޑިން ދަނެގެން އެކަން ކުރުމަށް ސިދާތު ހިތްވަރުދެއެވެ.\nބުރަހެލިކޮށް ހުރި ދުވަސްވަރާ ބެހޭ ގޮތުން ސިދާތު ބުނީ، ހިނގާބިނގާވެ އުޅުމަށް ހުރި ޖިސްމާނީ ތަކުލީފުތަކުގެ އިތުރުން، މީހުން ކުރާ ކޮމެންޓްތަކަކީ އޭނާއަށް ކުރިމަތިލާންޖެހުނު އެންމެ ބޮޑު ތަކުލީފެވެ. މީހުން ކުރާ ނެގެޓިވް ކޮމެންޓުތަކުގެ ސަބަބުން ބައެއް ފަހަރު ހިތްވަރު އެލުވާލަންވެސް ޖައްސާކަމަށް ސިދާތު ކިއާދިނެވެ.\nސިދާތު ބުނާ ގޮތުގައި ކަސްރަތުކުރުމުގެ އިތުރުން ރަނގަޅު ކާނާ ކެއުންވެސް މުހިންމެވެ. އަދި ކެއުން ކާ ގަޑިތައްވެސް އިންތިހާއަށް މުހިންމެވެ. ސިދާތު ބުނީ ރޭގަނޑު 07:30 ފަހުން އޭނާ އެއްވެސް އެއްޗެއް ނުކާ ކަމަށެވެ. މި ހިތްވަރުގަދަ ދަތުރުން ދަސްވި އެންމެ ބޮޑު އެއްޗަކީ، ބުރަ މަސައްކަތާ ރަނގަޅު އަޚުލާގުގެ ސަބަބުން ކޮންމެފަދަ ކަމެއްވެސް ހާސިލުވެދާނެ ކަން ކަމަށް ސިދާތު ބުނެއެވެ.


އައްޑޫއަށް6ލައްކަ ފަތުރުވެރިން ގެންނަނީ\nނާހިލް އަހްމަދު 15 ސެޕްޓެމްބަރު 2020 12:31\nއިކޮނޮމިކް މިނިސްޓަރު ފައްޔާޒު. ފޮޓޯ: ވަން\nސަރުކާރުގެ އަމާޒަކީ އައްޑޫ އިންޓަނޭޝަނަލް އެއާޕޯޓު ތަރައްޤީކޮށް އަހަރަކު6ލައްކައަށްވުރެ ގިނަ ފަތުރުވެރިން ގެނައުން ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެއެވެ.\nރާއްޖޭގެ ނޫހަކަށް ދެއްވި ބަސްދީގަތުމެއްގައި ފައްޔާޒު ވިދާޅުވީ ސަރުކާރުން އައްޑޫ ތަރައްޤީ ކުރުމަށް އެކުލަވާލި ޕްލޭނާއި އެއްގޮތަށް އައްޑޫ ތަރައްޤީ ކުރުމަށް ނިންމާފައިވާ ކަމަށެވެ. އަދި ގަން އިންޓަނޭޝަނަލް އެއާޕޯޓުވެސް ތަރައްޤީކުރަން އެކުލަވާލި ޕްލޭނާއި އެއްގޮތަށް ގަން އެއާޕޯޓު ތަރައްޤީ ކުރަން ހަމަޖެހިފައިވާ ކަމަށް ފައްޔާޒު ވިދާޅުވިއެވެ.\nމިގޮތުން އިންޑިއާ އިން 17 މިލިއަން ޑޮލަރުގެ ލޯނެއް ނަގައިގެން އެ ފައިސާ އިން އައްޑޫ އެއާޕޯޓު ތަރައްޤީ ކުރުމަށް ނިންމާފައިވާ ކަމަށް ފައްޔާޒު ވިދާޅުވިއެވެ. އަދި ސަރުކާރުގެ ޕްލޭނަކީ ގަން އެއާޕޯޓާއި އެކު ދެކުނުގެ ފަތުރުވެރިކަން ކުރިއަރުވައި އަހަރު6ލައްކަ ފަތުރުވެރިން ގެނައުމަށް އަމާޒު ހިފާފައިވާ ކަމަށް ފައްޔާޒު ވިދާޅުވިއެވެ.\nރައީސް ސޯލިހް ވަނީ އައްޑޫ ސިޓީއަށް އެތައް މިލިއަން ޑޮލަރެއް ހަރަދު ކުރައްވާނެ ކަމަށް ވިދާޅުވެފައެވެ. އެހެން ނަމަވެސް ރައީސް ގެ ވެރިކަމަށް2އަހަރު ވާން ކައިރިވެފައިވާއިރު އަދި އައްޑޫ ސިޓީއަކަށް އެދެވޭ ތަރައްޤީ އެއް އައިސްފައި ނުވާކަން އެ ސިޓީގެ ރައްޔިތުން ފާހަގަކުރެއެވެ.\nފަތުރުވެރިކަން އައްޑޫ ސިޓީ ފައްޔާޒު އިސްމާއިލް\nAugust 14, 2020 18:28:06\nފައްޔާޒާ ދެކޮޅަށް އައްޑޫގެ3މެމްބަރުން ސޮއި ކުރެއްވި!\nMay 13, 2020 18:49:23\nތިން މަސްތެރޭ އަލުން ފަތުރުވެރިކަން ނުފެށޭނެ ކަމުގެ އިންޒާރު މަޓީ އިން ދުރާލާ ދިން!\nJanuary 09, 2020 07:44:34\nއައްޑޫގައި ގޮލްފް ކުޅެން ގާޑިއޯލާ އަށް ދައުވަތު ދީފި


DDPL: Anekkaaves TC in New balikoffi, thafaathu dhekkee Dhagandey - Vaguthu\nއަނެއްކާވެސް ޓީސީން ނިއު ބަލިކޮށްފި، ތަފާތު ދެއްކީ ދަގަނޑޭ\nދިރާގު ދިވެހި ޕްރިމިއަރ ލީގުގެ ފުރަތަމަ ބުރުގައި ޓީސީއާއި ނިއުރޭޑިއަންޓް ބައްދަލުކުރި މެޗް -- ވަގުތު އިމޭޖެސް: އިބްރާހިމް ޝާބިލް\nދިރާގު ދިވެހި ޕްރިމިއާ ލީގުގެ ދެވަނަ ބުރުގައި މިރޭ ޓީސީ ސްޕޯޓްސް ކްލަބުން އެންމެފަހުގެ ޗެމްޕިއަން ނިއު ރޭޑިއަންޓް ސްޕޯޓްސް ކްލަބު ބަލިކޮށްފިއެވެ.\nލީގުގެ ފުރަތަމަ ބުރުގައިވެސް ޓީސީން ނިއު ބަލިކޮށްފައިވާ އިރު، އެ މެޗުން ޓީސީ މޮޅުވީ 1-0ގެ ނަތީޖާއަކުންނެވެ. މިރޭ ޓީސީން ނިއުގެ މައްޗަށް ކުރި ހޯދީ 2-0ގެ ނަތީޖާއަކުންނެވެ. މިރޭގެ މެޗުގައިވެސް ދެ ގޯލް ޖެހIީ އަލީ އަޝްފާގު (ދަގަނޑޭ) އެވެ.\nމިރޭގެ މެޗުގައި ޓީސީގެ ކެޕްޓަނަކީވެސް ދަގަނޑޭއެވެ. ދަގަނޑޭގެ ފަރާތުން މިރޭގެ މެޗުގައި ދެ ގޯލް ފެނުނު އިރު، އޭނާ ދެއްކި ލީޑާޝިޕާއި، މޮޅު ކުޅުމަށް ޓީސީގެ ކޯޗު، މުހައްމަދު ނިޒާމް (ނިޒާމްބެ) ވަނީ މެޗަށްފަހު ތައުރީފްވެސް ކޮށްފައެވެ.\nމެޗަށް ނުކުތް އިރު، ހަތަރުވަނައިގައި ނިއު އޮތީ 10 މެޗުން 21 ޕޮއިންޓާއެކުގައެވެ. އެއްވަނައިގައި ޓީސީ އޮތީ 10 މެޗުން 27 ޕޮއިންޓާއެކުގައެވެ. މެޗުން މޮޅުވެ ޓީސީން 11 މެޗުން 30 ޕޮއިންޓް ހަމަކުރި އިރު، އެޓީމާ ނިއުއާ ދެމެދު ނުވަ ޕޮއިންޓްގެ ފަރަގެއް އެބައޮތެވެ.\nޓީސީއަށްވުރެ އެއްމެޗު މަދުން ކުޅެ، 10 މެޗުން 23 ޕޮއިންޓާއެކު ތާވަލުގެ ދެވަނައިގައި ކްލަބު އީގަލްސް އޮތް އިރު، މާޒިޔާ ސްޕޯޓްސް އެންޑް ރެކްރިއޭޝަން ކްލަބު ތިންވަނައިގައި އޮތީ 10 މެޗުން 22 ޕޮއިންޓާއެކުގައެވެ.\nމިރޭގެ މެޗު ވެގެންދިޔައީ ބަލާހިތްވާ ފަދަ އެޓޭކިން ފުޓުބޯޅައެއް ދެޓީމުންވެސް ފެނިގެންދިޔަ މެޗަކަށެވެ. ފޯރިގަދަ ކުޅުމެއް މެޗުގައި ފެނިގެންދިޔަ އިރު، މެޗު ވަރުގަދަކޮށް ފެށީ ޓީސީންނެވެ. މެޗުގެ ހަތަރުވަނަ މިނެޓުގައި ދަގަނޑޭގެ ހިތްގައިމު ގޯލަކާއެކު ޓީސީން ލީޑުވެސް ނެގިއެވެ.\nމެޗުގެ ކުރީކޮޅުގައި ގޯލެއް ފެނިފައިވާ އިރު، މުޅި މެޗުގައިވެސް ހަމަލާއަކަށްފަހު ހަމަލާއެއް ފެންނަމުން ދިޔައެވެ. ހާއްސަކޮށް ދެޓީމަށްވެސް ހުސް ފުރުސަތުތަކެއް ލިބިގެންދިޔަކަން ފާހަގަކޮށްލެވުނެވެ. މެޗުގައި ނިއުގެ ފުރަތަމަ ހަމަލާ ފެނުނީ 11 ވަނަ މިނެޓުގައެވެ. ހަމްޒާ މުހައްމަދު (ހަމްޕު) ދިން ތުރޫ ބޯޅައަކަށް ދުވެ، މުހައްމަދު އުމެއިރު ކުރިއަށް ފޮނުވާލި ބޯޅަ ދިޔައީ ސީދާ ޓީސީގެ ނޭޕާލް ގޯލްކީޕަރު ކިރަން ކުމާރުގެ އަތަށެވެ.\nފުރަތަމަ ހާފްގައި އިތުރު ހަމަލާތައް ފެނިގެންދިޔަ އިރު، ޓީސީގެ ހަލުވި ފޯވަޑް ލައިން ހަންމަތަކުރުމަށް ނިއުގެ ޑިފެންސަށް އުނދަގޫތަކެއް ކުރިމަތިވިއެވެ. ހާއްސަކޮށް ދަގަނޑޭ ހިފެހެއްޓުން ވެގެންދިޔައީ ނިއުއަށް އުނދަގޫ މަސައްކަތަކަށެވެ. 15 ވަނަ މިނެޓުގައި ދަގަނޑޭ ތަނަވަސްކޮށްދިން ރީތި ފުރުސަތަކުން ޑިފެންޑަރު މުހައްމަދު ސާމިރަށް ހުސް ފުރުސަތެއް ލިބުނު ނަމަވެސް، އޭނާގެ ހަމަލާ ދިޔައީ ތިރިތިރީން ބޭރަށެވެ.\nފުރަތަމަ ހާފްގައި ދެން ނިއުގެ ފަރާތުން ފެނުނީ އަލީ ފާސިރު (ސެންޓޭ)ގެ އިތުރުން ރުވާންޑާގެ ފޯވަޑް އަތޫރޭ ކިޕްސަންގެ ހަމަލާއެކެވެ. ސެންޓޭގެ ހަމަލާ ގޯލްކީޕަރު ކިރަން މަތަކުރި އިރު، ކިޕްސަން ދުރުން ފޮނުވާލި ބާރު ހަމަލާ ދިޔައީ ގޯލާ އަމާޒު ނުވެ ބޭރަށެވެ.\nފުރަތަމަ ހާފްގައި މޮޅަށް ކުޅުނު ޓީސީއަށް ލީޑު ފުޅާކުރުމަށްވެސް ފުރުސަތު ތަނަވަސްވިއެވެ. އެގޮތުން މެޗުގެ ފުރަތަމަ ހާފްގެ ފަހު މިނެޓުގައި ސާމިރު ނަގައިދިން ބާރު ހުރަސް، އޭރިއާ ތެރޭގައި ހުސްކޮށް އޮތް ހަސަން ސާދުގެ ބޮލުގައި ކޭއްތިލާފައި ދިޔަ ނަމަވެސް، އޭނާއަށް ގޯލަށް އެތެރެކޮށްލެވޭ ގޮތެއް ނުވިއެވެ.\nދެވަނަ ހާފަށް ޓީސީން ނުކުތީ ލީޑު ދިފާއުކުރުމުގެ ވިސްނުމުގައެވެ. ތަންކޮޅެއް ބޮޑަށް ޑިފެންސަށް ޓީމު ޖެހި، ކައުންޓާ އެޓޭކް ކުރުމަށް ޓީސީން ވިސްނި އިރު، ނިއުއިން ވަނީ ކުޅުން ރަނގަޅުކޮށް، ނަތީޖާ ހަމަހަމަ ކުރުމަށް ފުރުސަތުތަކެއްވެސް ތަނަވަސް ކޮށްފައެވެ.\nމެޗުގެ 52 ވަނަ މިނެޓުގައި އަރިމަތިން އުމެއިރު ފޮނުވާލި ބާރު ހަމަލާ ކިރަން ފައިން ދިފާއުކޮށް، ބޭރުކޮށްލި އިރު، އޭގެ ހަތަރު މިނެޓްފަހުން ނިއުއަށް ޕެނެލްޓީއެއްވެސް ލިބުނެވެ. ޓީސީގެ ޑިފެންޑަރު ސާމިރު، އޭރިއާގެ އަރިމަތިން ސެންޓޭއަށް ކުރި ފައުލާ ގުޅިގެން ރެފްރީ ޕެނެލްޓީ ދީފައިވާ އިރު، އެ ނިންމުމަށް ޓީސީގެ ކުޅުންތެރިން ވަނީ ވަރަށް ބޮޑަށް ޝަކުވާވެސް ކޮށްފައެވެ.\nނިއުގެ ޕެނެލްޓީ ސެންޓޭ ފޮނުވާލި ނަމަވެސް، ދިޔައީ މާ މަތިން ބޭރަށެވެ. ނަތީޖާ ހަމަހަމަ ކުރުމަށް ނިއުއަށް ލިބުނު ރަނުގެ ފުރުސަތު ގެއްލުމުން އަނެއްކާވެސް ޓީސީއަށް ހިތްވަރެއް ލިބުނެވެ. ނިއުއިން ފަހު ހާފްގައި ވަރަށް ބޮޑަށް ކުރިއަށް ޖެހިގެން ކުޅެމުންދިޔަ އިރު، ޓީސީގެ ކައުންޓާ އެޓޭކްތައް ދިޔައީ ނުރައްކާވަމުންނެވެ. ހާއްސަކޮށް ނިއުގެ އޮފްސައިޑް މަޅިން ނެއްޓި، ދަގަނޑޭ ނަގަމުންދިޔަ ރަންތައް ފާހަގަކޮށްލެވުނެވެ.\nއެފަދަ ފުރުސަތެއްގައި މެޗުގެ 69 ވަނަ މިނެޓުގައި ދަގަނޑޭ ހުސްކޮށް، ނިއުގެ އޭރިއާ ތެރެއަށް ވަދެ، ބޯޅަ ފޮނުވާލަން މަސައްކަތް ކުރި ނަމަވެސް، ފަހުވަގުތު އަކުރަމް އަބްދުލްޣަނީ (އަކޫ) ވަނީ ރީތި ޓެކުލަކާއެކު އެ ބޯޅަ ދިފާއުކޮށްފައެވެ. އެ ބޯޅަ ރަނގަޅަށް ސާފްކޮށް ނުލެވިގެން އުޅެނިކޮށް، ޓީސީގެ އާދަމް އިޝާން (ސައްޓު)އަށް ރަނގަޅު ފުރުސަތެއް ލިބުނު ނަމަވެސް، އޭނާގެ ހަމަލާ ދިޔައީ މަތިންނެވެ.\nއޭގެ އިރުކޮޅެއްފަހުން ނިއުގެ ދެ ހަމަލާއެއް ފެނުނެވެ. އަރިމަރިން ސެންޓޭ ފޮނުވާލި ބާރު ހަމަލާ ގޯލަށް އަމާޒުނުވެ ބޭރަށް ދިޔަ އިރު، ހަމްޕުއާއެކު ރީތި ވަންޓޫ ޕާހެއް ޖެހުމަށްފަހު ސެންޓޭ ފޮނުވާލި ދެވަނަ ހަމަލާ ދިޔައީ މަޑުމަޑުން ގޯލްކީޕަރު ކިރަން އަތަށެވެ.\nޓީސީން ދެވަނަ ގޯލެއް ޖަހައި ހަމަޖެހިލީ 77 ވަނަ މިނެޓުގައެވެ. އެފަހަރުވެސް ނިއުގެ އޮފްސައިޑް މަޅިން ނެއްޓި، ދަގަނޑޭ ހުސްކޮށް އަރާ، ގޯލްކީޕަރު މުހައްމަދު ފައިސަލް ނައްޓާލަން ހިފުމުން، ފައިސަލް ވަނީ ދަގަނޑޭއަށް ފައުލް ކޮށްފައެވެ. ޓީސީގެ ޕެނެލްޓީ ކާމިޔާބުކޮށް ލީޑު ފުޅާކޮށްދިނީ ޕެނެލްޓީ ހޯދި ދަގަނޑޭއެވެ.\nޓީސީއަށް މެޗު ނިމެން ދަނިކޮށް އިތުރު ފުރުސަތެއް ލިބުނެވެ. 82 ވަނަ މިނެޓުގައި އިބްރާހީމް މަހުދީ (ފޭދޫ އިއްބެ)އަށް ލިބުނު ރަނުގެ ފުރުސަތު އޭނާ ނަގާލި އިރު، މެޗުގައި އޭނާއަށް ވަނީ އަނިޔާވެގެން ބަދަލުވެސް ކޮށްފައެވެ.\nދިރާގު ދިވެހި ޕްރިމިއާ ލީގުގެ ދެ މެޗު މާދަމާވެސް އޮންނާނެއެވެ. ހަވީރު އޮންނަ މެޗުގައި ކްލަބު ގްރީން ސްޓްރީޓްސްއާއި ފ. ނިލަންދޫ ވާދަކުރާ އިރު، މާދަމާ ރޭ އޮންނާނީ މާޒިޔާއާއި އީގަލްސް ވާދަކުރާ މެޗެވެ.


SunOnline: Raees Nasheed machangolhi medhu dhaairaa ah vaadha kuravvan nimavai campaign fattavaifi\nރައީސް ނަޝީދު މައްޗަންގޮޅީ މެދުދާއިރާ އަށް ވާދަކުރައްވަން ނިންމަވައި ކެމްޕޭން ފައްޓަވައިފި\nއައިޝަތު ފަރީޙާ 04 Dec 2018, 21:34\nއެމްޑީޕީއިން ބޭއްވި އެ ޕާޓީގެ ގައުމީ މަޖިލީހުގެ ޖަލްސާގައި ރައީސް ނަޝީދު -- ސަން ފޮޓޯ/ އަހުމަދު އަވްޝަން އިލްޔާސް\nކުރީގެ ރައީސް މުހައްމަދު ނަޝީދު ރައޔިތުންގެ މަޖިލީހުގެ އެމްޑީޕީ ޕްރައިމަރީގައި ވާދަކުރައްވަން ނިންމަވައި ކެމްޕެއިން ފައްޓަވައިފި އެވެ.\nނަޝީދު ވާދަކުރައްވަނީ މައްޗަންގޮޅީ މެދު ދާއިރާގެ އެމްޑީޕީ ޕްރައިމަރީގަ އެވެ. މި ދާއިރަގެ ޕްރައިމަރީގައި ވާދަކުރައްވާނެކަން ދެން އިއުލާނުކޮށްފައި ވަނީ އެމްޑީޕީގެ މެންބަރު އާއިޝަތު އަލައިކާ އަދުނާނެވެ.\nނަޝީދުގެ ކެމްޕެއިން އިއުލާނު ކުރުމަށް ބޭއްވި ޖަލްސާގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި މަޖިލީހުގެ ރައީސް ގާސިމް އިބްރާހިމް އާއި ސަރުކާރުގެ ބައެއް ވަޒީރުން ބައިވެރިވި އެވެ.\nމައްޗަންގޮޅީ ދެކުނު ދާއިރާ އަކީ އަންނަ އަހަރުގެ މަޖިލިސް އިންތިހާބުގައި އަލަށް އުފެއްދި ދާއިރާއެކެވެ. މަޖިލީހުގައި ހިމެނޭ 87 ދާއިރާ އަށް ވާދަކުރަން އެމްޑީޕީ އިން ވަނީ ނިންމައިފަ އެވެ.\nނަޝީދު ވަނީ މީގެކުރިންވެސް މަޖިލީހުގެ މެންބަރުކަން ކުރައްވައިފައެވެ. 1999 ވަނަ އަހަރު ބޭއްވި އާންމު އިންތިހާބުގައި މާލޭގެ ދެ ގޮނޑީގެ ތެރެއިން އެއް ގޮނޑި ނަޝީދު ވަނީ ކާމިޔާބު ކުރައްވައިފައެވެ. ނަމަވެސް ވައްކަމުގެ މައްސަލައެއް ސާބިތުވެ 2001 ވަނަ އަހަރު އެ ގޮނޑި ގެއްލުނީއެވެ.\nމިއަހަރުގެ ރިޔާސީ އިންތިހާބުގައިވެސް އެމްޑީޕީގެ ކެނޑިޑޭޓެއްގެ ގޮތުގައި ފުތަރަމަ ނިކުންނަވަން ނިންމެވީ ނަޝީދެވެ. ޕާޓީގެ ޕްރައިމަރީގައި ވާދަކުރެއްވީ ނަޝީދު އެކަންޏެވެ. ނަމަވެސް އެމަނިކުފާނު އޭރު 13 އަހަރުގެ ޖަލުހުކުމެއް ތަންފީޒު ކުރައްވަމުން ގެންދަވާނީ ޝަރުތު ހަމަނުވާކަމަށް ވަނީ ކަނޑައަޅައިފައެވެ.\nނަޝީދު ވިދާޅުވީ މަޖިލީހަށް ވާދަކުރައްވަނީ 13 އަހަރުގެ ޖަލުހުކުމް ސުޕްރީމު ކޯޓުން ބާތިލް ކުރުމުންނެވެ. މީގެ ކުރިން އެކިފަހަރު މަތިން ނޫސްވެރިން ސުވާލުކުރުމުން ނަޝީދު ވިދާޅުވެފައިވަނީ މަޖިލީސް އިންތިހާބުގައި ވާދަކުރެއްވުމާގުޅޭގޮތުންް އަދި ގޮތެއް ނުނިންމަވާ ކަމަށެވެ.


ލެވިސްޓާ ކަޕް ފުޓްބޯޅަ މުބާރާތުގައި މިއަދު ހަވީރު ކުޅުނު ސެމީ ފައިނަލުގެ ފުރަތަމަ މެޗުގައި އަލީ އަޝްފާގު (ދަގަނޑޭ) މޮޅު ކުޅުމާއެކު ޖެހި ފަސް ގޯލާއެކު އެންމެ ފަހުގެ ޗެމްޕިއަން ވެލާ ސިޓީ 6-0 އިން ބަލިކޮށް ސައިނޯސާ އެފްސީ ފައިނަލުން ޖާގަ ހޯދައިފި އެވެ.\nމިއަދުގެ މެޗުގައި ސައިނޯސާގެ ފުރަތަމަ ގޯލު ޖެހީ ދަގަނޑޭއާ އެކު ކްލަބް ގްރީން ސްޓްރީޓްސް އަށް ކުޅެމުން އަންނަ މުހައްމަދު އުމެއިރު އެވެ. މި ގޯލު ޖެހުމާ ހަމައަށް ވެލާ ޓީމުން ވެސް ވަނީ މެޗުގައި ރަނގަޅު ކުޅުމެއް ދައްކައިފަ އެވެ. އުމެއިރު ގޯލު ޖެހުމުގެ ކުރިން ވެލާ ޓީމުން ފޮނުވާލި ހަމަލާއެއް ގޯލުގެ ދަނޑިއަށް ވަނީ އަމާޒުވެފަ އެވެ. އެކަމަކު ފުރަތަމަ ހާފު ނިމުމުގެ ކުރިން ރާއްޖޭގައި އުފެދުނު އެންމެ މޮޅު ކުޅުންތެރިޔާ ދަގަނޑޭ ޖެހި ދެ ގޯލާއެކު 3-0 ގެ ލީޑެއް ސައިނޯސާއިން ނެގި އެވެ. މެޗުގެ ދެ ވަނަ ހާފުގައި ސައިނޯސާއިން ޖެހި ތިން ގޯލު ވެސް ޖެހީ މެޗުގެ މޮޅު ކުޅުންތެރިޔާގެ މަގާމް ހޯދި ދަގަނޑޭ އެވެ.\nމުޅި މެޗުގައި ވެސް ދަގަނޑޭގެ ފަރާތުން މޮޅު ކުޅުމެއް ފެނުނުއިރު އޭނާ ހުއްޓުވަން އިދިކޮޅު ޓީމަށް ވީ އުނދަގޫ ކަމަކަށެވެ. ދަގަނޑޭ އާއި އުމެއިރުގެ އިތުރުން ވެސް ފުރަތަމަ ޑިވިޝަނުގައި ކުޅެމުން އަންނަ ގިނަ ކުޅުންތެރިންތަކެއް ސައިނޯސާ ޓީމުގައި ހިމެނެ އެވެ. އެޓީމުގެ ކޯޗަކީ 2008 ވަނަ އަހަރުގެ ސާފް ޗެމްޕިއަންޝިޕް ރާއްޖެއަށް ކާމިޔާބުކޮށްދިނުމުގައި މުހިއްމު ދައުރެއް އަދާކުރި އެރަށަށް އުފަން މުހައްމަދު ޝިފާން (ކުޑައްޓޭ) އެވެ.\nބޮޑު އީދު މުބާރާތުގެ އެންމެ ކާމިޔާބު އެއް ޓީމު ސައިނޯސާ ފައިނަލުގެ ފުރަތަމަ ޖާގަ ހޯދިއިރު، އެ ޓީމު މި މުބާރާތުގައި މިހާތަނަށް ކުޅުނު ހުރިހާ މެޗަކުންވަނީ މޮޅުވެފަ އެވެ. އެހެން އަހަރުތަކާ ހިލާފަށް މި ފަހަރު މި މުބާރާތަށް ސައިނޯސާ އޮތީ ވަރުގަދަ ކޮށްފަ އެވެ.\nސެމީ ފައިނަލުގެ ދެވަނަ މެޗުގައި މާދަމާ އެމްއޭ ޔުނައިޓެޑް ދެކޮޅަށް ނުކުންނާނީ ޔުނައިޓެޑް ވީ އެވެ. މުބާރާތުގެ ފައިނަލް މެޗު އޮންނާނީ އަންނަ ހޮނިހިރު ދުވަހު އެވެ.


Logo eh ge massalaigai Rihanna ah dhuvaa kuraane kamuge inzaaru dheefi | Mihaaru\nރިހާނާ: ފެންޓީއަކީ ރިހާނެގެ އަމިއްލަ ބްރޭންޑެއް.\nލޯގޯއެއްގެ މައްސަލާގައި ރިހާނާ އަށް ދައުވާކުރާނެ ކަމުގެ އިންޒާރު ދީފި\n03 މެއި 2018 - 07:25 1 comment\nމަޝްހޫރު އަންހެން ލަވަކިޔުންތެރިޔާ ރިހާނާގެ ބްރޭންޑް ފެންޓީ އިން ޕޫމާއާ ގުޅިގެން ފެންޓީ ޕޫމާ އެކްސް ކަލެކްޝަންގެ އުފެއްދުންތައް "އެފްޔޫ" ގެ ނަމުގައި ޕްރޮމޯޓްކުރާތީ އެކަމާ ދެކޮޅަށް ދައުވާކުރާނެ ކަމުގެ އިންޒާރު އެމެރިކާގެ ކްލޯތިން ބްރޭންޑް ފްރީޑަމް ޔުނައިޓެޑް (އެފްޔޫ) އިން ދީފި އެވެ.\nއެ ކުންފުނިން ބުނީ އެފްޔޫގެ ނަމުގައި ރިހާނާގެ އުފެއްދުންތައް ގެނެސް ނުދެވޭނެ ކަމަށާއި އެއީ މީހުންގެ ލޯގޯގެ ގޮތުގައި ބޭނުން ކުރާ ނަން ކަމަށެވެ. ރިހާނާގެ އެފްޔޫގެ ދިގު ގޮތަކީ "ފެންޓީ ޔުނިވަސިޓީ" އެވެ. މި ބްރޭންޑްގެ ދަށުން ޕޫމާއާ ގުޅިގެން ގެނެސްދޭ ތަފާތު އެކި ވައްތަރުގެ ފައިވާންތަކުގައި ވަނީ "އެފްޔޫ" ބޭނުންކޮށްފަ އެވެ.\nފެންޓީގެ ފައިވާނެއްގައި "އެފްޔޫ" ޖަހާފައި.\nފްރީޑަމް ޔުނައިޓެޑް (އެފްޔޫ) އިން ބުނީ "އެފްޔޫ" އަކީ އެ މީހުންގެ އުފެއްދުންތަކުގައި ބޭނުން ކުރަން ރަޖިސްޓްރީކޮށްފައި އޮތް ނަމަކަށްވާތީ އެހެން ބަޔަކަށް އެ ލަފުތައް ބޭނުން ކުރުމުގެ ހައްގެއް ނޯންނާނެ އެވެ. އެހެންވެ މި މައްސަލާގައި ރިހާނާ އާއި ޕޫމާއާ ދެކޮޅަށް ދައުވާކުރާނެ ކަމަށް ބުންޏެވެ.\nއަދި "އެފްޔޫ" ގެ ނަމުގައި އުފެއްދުންތައް ވިއްކުން މިހާރުން މިހާރަށް ހުއްޓާލައި، އެ ނަމުގައި ވިއްކި އުފެއްދުންތަކުން ލިބުނު އާމްދަނީ ވެސް ހާމަކުރަން ފްރީޑަމް ޔުނައިޓެޑް (އެފްޔޫ) ވަނީ ގޮވާލައިފަ އެވެ.\nމި މައްސަަލާގައި ރިހާނާގެ ފެންޓީން ބުނީ އެއްވެސް ބައެއްގެ ލޯގޯއެއް ކޮޕީކޮށްފައި ނުވާނެ ކަމަށެވެ.\nއެ މީހުން ނެރުނު ބަޔާނެއްގައި ބުނީ ފެންޓީ ޕޫމާ އެކްސް ކަލެކްޝަންގެ އުފެއްދުންތަކުގައި "އެފްޔޫ" ބޭނުންކޮށްފައި ހުންނާނީ މުޅިން ތަފާތު ފޮންޓެއްގައި ކަމަށާއި އެހެންވެ އެއީ ދައުވާ ކުރެވޭނެ ކަމެއް ނޫން ކަމަށެވެ.\nފެންޓީ ބިއުޓީގެ ނަމުގައި ރިހާނާ ވަނީ މޭކަޕް ލައިނެއް ވެސް ލޯންޗްކޮށްފަ އެވެ. ފެންޓީއަކީ 30 އަހަރުގެ ލަވަކިޔުންތެރިޔާ ފުރިހަމަ ނަމުގެ އެއް ބައެވެ. ބާބެޑޯސް އަށް އުފަން ލަވަކިޔުންތެރިޔާގެ ފުރިހަމަ ނަމަކީ ރޮބީން ރިހާނާ ފެންޓީ އެވެ.\nއިތުރު ލިޔުންތައް ފެޝަން


China in ai Dhivessaku Quarantine koffi\nޗައިނާއިން އައި ދިވެއްސަކު ކަރަންޓީންކޮށްފި\nޗައިނާއިން ކޮރޯނާ ވައިރަސް ފެނުން/ ފޮޓޯ- މާކެޓް ވޮޗް\nކޮވިޑް19 އާއި ގުޅިގެން ޗައިނާއިން ރާއްޖެއައި ދިވެއްސަކު ކަރަންޓީނު ކުރުމުގެ މަސައްކަތް ކުރަމުން އަންނަ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭއިން ބުނީ، ރައްކާތެރިކަމުގެ ގޮތުން އަމަލު ކުރަމުންދާ އުޞޫލުގެ ދަށުން، ޗައިނާއިން ފުރައިގެން މިއަދު ހެނދުނު އެނބުރި ރާއްޖެ އައި ދިވެއްސަކު، 14 ދުވަހުގެ މުއްދަތަކަށް ކަރަންޓީން ކުރުމުގެ މަސައްކަތްތައް ކުރެވެމުންދާ ކަމަށެވެ.\nމީގެ އިތުރުން މިއަދު އިޓަލީގެ ރޯމްއިން ރާއްޖެއައި ދެ ދިވެހީންވެސް ކަރަންޓީނު ކުރުމުގެ މަސައްކަތް ކުރަމުން އަންނަ ކަމަށް އެޗްޕީއޭ އިން ބުނެއެވެ. އެޗްޕީއޭ އިން ބުނީ އެ ދެ މީހުން ކަރަންޓީނު ކުރަނީ ރައްކާތެރިކަމުގެ ގޮތުން އަމަލު ކުރަމުންދާ އުސޫލުގެ ދަށުން ކަމަށެވެ. އުސޫލުގެ ދަށުން އެ ދެމީހުން ވެސް 14 ދުވަހަށް ކަރަންޓީނު ކުރާނެ އެވެ.\nކޮވިޑް19 އެންމެ ބާރަށް ފެތުރެމުންދާ އެއް ގައުމަކީ އިޓަލީއެވެ. އިޓަލީގައި މިހާތަނަށް 10،000 އަށް ވުރެ ގިނަ މީހުން ބައްޔަށް ޕޮޒިޓިވް ވެފައިވާއިރު، 631 މީހަކު ވަނީ ބަލީގައި މަރުވެފައެވެ.\nމިހާތަނަށް ރާއްޖެއިން ކޮވިޑްގެ އަށް ކޭސްއެއް ވަނީ ފެނިފަ އެވެ. އޭގެ ތެރޭގައި ކުރެއްދޫ ރިސޯޓުން ފެނުނު ހަތަރު ކޭސްއާއި ބަތަލާ ރިސޯޓުން ފެނުނު ދެ ކޭސް ހިމެނެ އެވެ. އަދި ކުރަމަތި އައިލެންޑް ރިސޯޓުން ޕޮޒިޓިވްވި ދެ ބިދޭސީން ހިމެނެއެވެ.\nރާއްޖެއިން ބަލި ފެނުމާ ގުޅިގެން އިޓަލީގެ އިތުރުން، ޗައިނާ، އީރާން، ބަންގްލަދޭޝް އަދި ދެކުނު ކޮރެއާގެ ދެ ޕްރޮވިންސަކުން ރާއްޖެއަށް މީހުން އައުން ވަނީ ވަގުތީގޮތުން މެދުކަނޑާލައިފައެވެ.


ހުޅުމާލޭގެ ދެވަނަ ފިޔަވަހީގައި 2،000 ފްލެޓު އެޅުމުގެ...\nމި ޕްރޮޖެކްޓަކީ އިންޑިއާގެ އެގްޒިމް ބޭންކުގެ ލޯންގެ އެހީގައި ކުރިއަށް ގެންދާ ޕްރޮޖެކްޓެއް\nތިން އަހަރުގެ މުއްދަތެއްގެ ތެރޭގައި ނިންމަން ހަވާލުކުރި މި މަޝްރޫއުއަށް 137 މިލިއަން ޑޮލަރު ހޭދަވާނެ\nއެ މަޝްރޫއުގައި ހިމެނޭނީ 650 އަކަފޫޓުގެ ދެ ކޮޓަރީގެ 600 އެޕާޓްމަންޓާއި 900 އަކަފޫޓުގެ ތިން ކޮޓަރީގެ 1400 އެޕާޓްމެންޓް\n8 މާރޗް 2021 | ހޯމަ 21:02\n2،000 ހައުސިން ޔުނިޓުގެ އެއްބަސްވުމުގައި ޖޭއެމްސީ ޕްރޮޖެކްޓްސްއާއެކު ސޮއިކުރުން\nހުޅުމާލޭގެ ދެވަނަ ފިޔަވަހީގައި ދެ ކޮޓަރިއާއި ތިން ކޮޓަރީގެ 2،000 ފްލެޓު އެޅުމުގެ މަޝްރޫއެއްގައި ފަހި ދިރިއުޅުން ކޯޕަރޭޝަން ލިމިޓެޑާއި އިންޑިއާގެ ކުންފުންޏެއްކަމަށްވާ ޖޭއެމްސީ ޕްރޮޖެކްޓްސްއާއިއެކު ސޮއިކޮށްފިއެވެ.\nބޯހިޔާވަހިކަމުގެ މައްސަލައަށް ހައްލު ހޯދަން މި ސަރުކާރުގައި އުފެއްދި ފަހި ދިރިއުޅުން ކޯޕަރޭޝަން ލިމިޓެޑްގެ ފަރާތުން މި އެއްބަސްވުމުގައި ސޮއިކުރެއްވީ ކުންފުނީގެ މެނޭޖިންގ ޑިރެކްޓަރ ސަލްފިއްޔާ އަންވަރުއެވެ. އަދި ޖޭއެމްސީ ޕްރޮޖެކްޓްސް ލިމިޓެޑްގެ ފަރާތުން ސޮއިކުރެއްވީ ކުންފުނީގެ އެސިސްޓަންޓް ވައިސް ޕްރެޒިޑެންޓް ކައްރި ސުދާކަރަ ރެޑީއެވެ.\nއެ ކުންފުނިން ބުނިގޮތުގައި އެ މަޝްރޫއުގައި ހިމެނޭނީ 650 އަކަފޫޓުގެ ދެ ކޮޓަރީގެ 600 އެޕާޓްމަންޓާއި 900 އަކަފޫޓުގެ ތިން ކޮޓަރީގެ 1400 އެޕާޓްމެންޓެވެ. ތިން އަހަރުގެ މުއްދަތެއްގެ ތެރޭގައި ނިންމަން ހަވާލުކުރި މި މަޝްރޫއުއަށް 137 މިލިއަން ޑޮލަރު ހޭދަވާނެ ކަމަށް ބުންޏެވެ. އަދި މި ޕްރޮޖެކްޓަކީ އިންޑިއާގެ އެގްޒިމް ބޭންކުގެ ލޯންގެ އެހީގައި ކުރިއަށް ގެންދާ ޕްރޮޖެކްޓެކެވެ.\nމާލޭގައި ދިމާވެފައިވާ ބޯހިޔާވަހިކަމުގެ މައްސަލަ ހައްލުކުރުމަށް މި ސަރުކާރުން ގިނަ މަޝްރޫތަކެއް ކުރިއަށްގެންދަން ނިންމާފައިވާއިރު މި އަހަރު ތެރޭގައި 5،000 ހައުސިން ޔުނިޓުގެ މަސައްކަތް ފަށާނެކަމަށް ރައީސް ސޯލިހުގެ ރިޔާސީ ބަޔާނުގައި ވިދާޅުވެފައިވެއެވެ. އެގޮތުން މި މަޝްރޫއުގެ ދަށުން އެޕޯލޯއާ ހަވާލުކޮށްފައިވާ 1،000 ފްލެޓާއި އަމިއްލަ ކުންފުންޏަކާ ހަވާލުކޮށްފައިވާ 2،000 ފްލެޓުގެ އިތުރުން ރާއްޖޭގެ ކުންފުނިތަކަށް 350 ފްލެޓް ހަވާލުކޮށް މަަސައްކަތް މިހާރު ކުރިއަށްދާކަމަށް ހައުސިން މިނިސްޓްރީން ބުނެފައިވެއެވެ.\nރައީސް ސޯލިހުގެ ވެރިކަން ނިމުމުގެ ކުރިން މާލެ ސަރަހައްދުގައި 15،000 ހައުސިން ޔުނިޓު އެޅުމަށް އަމާޒުހިފާފައިވާކަމަށް އެމަނިކުފާނު ވިދާޅުވެފައިވާއިރު މިހާރު ފެށިފައިވާ މަޝްރޫއުތަކުގެ އިތުރަށް މި އަހަރު ނިމެންވާއިރަށް އިތުރު 5،000 ހައުސިން ޔުނިޓުގެ މަސައްކަތް ފަށާނެ ކަމަށްވެސް އެމަނިކުފާނު ވިދާޅުވިއެވެ.\nމިއަދު ސޮއިކުރި 2،000 ފެލްޓުގެ އިތުރަށް އިތުރު 2،000 ޔުނިޓެއް އިންޑިއާގެ އެހެން ކުންފުންޏަކާ ހަވާލުކުރުމުގެ މަޝްވަރާތައް ކުރިއަށްދާކަމަށް ރައީސް ވިދާޅުވެފައިވެއެވެ. އިންޑިއާ ސަރުކާރުގެ ކުންފުންޏެއް ކަމަށްވާ ނެޝަނަލް ބިލްޑިންގްސް ކޮންސްޓްރަކްޝަން ކޮމްޕެނީ (އެންބީސީސީ) އާ ހަވާލުކޮށްގެން 2،000 ހައުސިން އަޅަން ނިންމާފައިވާ ކަމަށް ހައުސިން މިނިސްޓްރީން ބުނެފައިވެއެވެ. މީގެ އިތުރަށް ޗައިނާގެ ދެ ކުންފުންޏަކަށް 1،700 އަދި 1،300 ހައުސިން ޔުނިޓުގެ ދެ މަޝްރޫއެއް ހަވާލުކުރަން މަސައްކަތްކުރާ ކަމަށާއި އެޗްޑީސީންވެސް 115 ހައުސިން ޔުނިޓުގެ މަސައްކަތް ޓެންޑަރ ކޮށްފައިވާކަމަށް އެމަނިކުފާނު ވިދާޅުވިއެވެ.\nބޯހިޔާވަހިކަމުގެ ގިނަ މަޝްރޫއުތަކެއްގައި ސޮއިކޮށް ފަށަމުންދާއިރު، ފްލެޓުތައް ދޫކުރުމުގެ އުސޫލަށްވެސް ސަރުކާރުން އަންނަނީ ބަދަލުތައް ގެންނަމުންނެވެ. އެގޮތުން ކޮންމެ ވަޒީފާއެއް އަދާކުރިޔަސް ބޯހިޔާވަހިކަމަށް ކުރިމަތިލެވޭ ގޮތަށް ކަނޑައަޅާ ފްލެޓު ދޫކުރުމުގެ ޑްރާފްޓެއް ތައްޔާރުކޮށްފައިވާއިރު އެއަށް އާންމުންގެ ހިޔާލު ހޯދާނެ ކަމަށްވެސް ސަރުކާރުން ބުނެފައިވެއެވެ. އަދި މި ސަރުކާރުގެ ބޯހިޔަވާހިކަމުގެ މަޝްރޫގެ ދަށުން އަޅާ ފްލެޓުތަކަށް އަންނަ އަހަރު ފަހުކޮޅު ވަދެވެން ފަށާނެ ކަމަށްވެސް ސަރުކާރުން ބުނެފައިވެއެވެ.\nހިޔާ ފްލެޓް ހައުސިންގް މިނިސްޓްރީ


އިސްލާމީ ފިޤުހުގައި ކާބޯތަކެތި (2) – DhiSalafiyyah\n29/03/2012 ފިޤުހާއި އޭގެ ޢިލްމުތައް, ދީންއައްޝައިޚް މުޙައްމަދު ސިނާން\nކާބޯތަކެތީގެ ތެރެއިން ޙަރާމްކަމަށް އައިސްފައިވާ ކޮންމެ އެއްޗަކީ ނަޖިސް، ގެއްލުންހުރި ކޮންމެ އެއްޗެކެވެ. އެފަދަ އެއްޗެއް ކެއުން ހުއްދަވެގެންނުވެއެވެ. މިގޮތުން ޝަރުޢުގައި ޙަރާމްކުރައްވާފައިވާ ކޮންމެ އެއްޗަކީ ހަޑިމުޑުދާރު އެއްޗެކެވެ. އެއެއްޗެއްގެ ހަޑިކަން އަހަރެމެންނަށް ނުވިސްނުނުނަމަވެސްމެއެވެ. ﷲ، ނަބިއްޔާ ޞައްލަﷲ ޢަލައިހިވަސައްލަމަ ޞިފަކުރައްވާފައިވާ ފަދައިންނެވެ. ((وَيُحِلُّ لَهُمْ الطَّيِّبَاتِ وَيُحَرِّمُ عَلَيْهِمْ الْخَبَائِثَ)) الأعراف: 157 މާނައީ: “އަދި (އެކަލޭގެފާނު) ރަނގަޅު ތަކެތި އެބައިމީހުންނަށް ޙަލާލުކުރައްވަތެވެ. އަދި ނުބައިވެގެންވާ ތަކެތި އެބައިމީހުންގެ މައްޗަށް ޙަރާމްކުރައްވަތެވެ.”\nމިގޮތުން ޝަރުޢުގައި ޙަރާމްކުރައްވާފައިވަނީ އަންނަނިވި ތަކެއްޗެވެ.\nފުރަތަމައީ: ﷲގެ ފޮތް ކީރިތި ޤުރުއާނުގައި ޢައިނިއްޔަގޮތެއްގައި ޙަރާމްކުރައްވާފައިވާ 10 ބާވަތެއްގެ ކާތަކެއްޗެވެ. ﷲ ވަޙީ ކުރައްވާފައިވެއެވެ. ((حُرِّمَتْ عَلَيْكُمْ الْمَيْتَةُ وَالدَّمُ وَلَحْمُ الْخِنزِيرِ وَمَا أُهِلَّ لِغَيْرِ اللَّهِ بِهِ وَالْمُنْخَنِقَةُ وَالْمَوْقُوذَةُ وَالْمُتَرَدِّيَةُ وَالنَّطِيحَةُ وَمَا أَكَلَ السَّبُعُ إِلاَّ مَا ذَكَّيْتُمْ وَمَا ذُبِحَ عَلَى النُّصُبِ)) المائدة:3މާނައީ: “މުޅަތަކެއްޗާއި، (އޮހޮރޭ) ލެޔާއި، އުރުމަހާއި، ﷲ ނޫން އެހެން ފަރާތެއްގެ ނަންގަނެ ކަތިލާ ތަކެއްޗާއި، ކަރުގައި ހިފައިގެން މަރައިލާ ތަކެއްޗާއި، ޖަހައި މަރައިލާ ތަކެއްޗާއި، އުސްތަނަކުން ވެއްޓި މަރުވާ ތަކެއްޗާއި، (އެހެން ޖަނަވާރެއްގެ) ދަޅުންޖަހައިގެން މަރުވާތަކެއްޗާއި، މިނިކާ ޖަނަވާރެއް (އެއްބައި) ކައިފައިވާ ތަކެތި، މީގެ ތެރެއިން (ޝަރުޢީ) ހަމަތަކުގެ މަތިން ތިޔަބައިމީހުންގެ ކަތިލި އެއްޗެއް މެނުވީ ތިޔަބައިމީހުންގެ މައްޗަށް ޙަރާމްވެގެންވެއެވެ. އަދި ނުޞުބުގެ މަތީގައި ކަތިލެވޭ ތަކެތިވެސް ޙަރާމްވެގެންވެއެވެ.” މިއާޔަތުގައިވާ 10 ބާވަތް ދަންނައެވެ.\n(1) الميتة (މުޅަތަކެތި): އެއީ ޣަރަޤުވުންފަދަ ބޭރުފުށުގެ ސަބަބަކާނުލައި މަރުވާ ތަކެއްޗާއި، ޝަރުޢީ ކަތިލުމަކާނުލައި މަރާލެވޭ ތަކެއްޗެވެ. މައިތާގެ ތެރެއިން އިސްތިޘްނާވެގެންވަނީ ކަނޑުގައި އުޅޭ މަހާއި، ގޮށްފުޅަނގިއެވެ. މިދެވައްތަރަކީ ޙަލާލު ދެވައްތަރެކެވެ. އިބްނު ޢުމަރު ރަޟިޔަﷲ ޢަންހުމާގެ ކިބައިން ރިވާވެފައިވެއެވެ. ނަބިއްޔާ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ. ((أُحِلَّتْ لَنَا مَيْتَتَانِ وَدَمَانِ فَأَمَّا الْمَيْتَتَانِ فَالْحُوتُ وَالْجَرَادُ وَأَمَّا الدَّمَانِ فَالْكَبِدُ وَالطِّحَالُ)) (ابن ماجه، وصحّحه شيخ الألباني في الصحيحة) މާނައީ: “ތިމަންމެނަށް މަރުވެފައިވާ ދޭއްޗާއި، ލޭގެ ދޭތި ޙަލާލުކުރެވުނެވެ. އެއިގެތެރެއިން މަރުވެފައިވާ ދޭއްޗަކީ މަހާއި، ގޮށްފުޅަނގިއެވެ. އަދި ލޭގެ ދޭއްޗަކީ މެއާއި، ހުންކޮށްޓެވެ.”\n(2) މަސްފޫޙު ލެއި: މިއީ ކަތިލާއިރު ނުކުމެގެން އަންނަލެއެވެ. މަސްގަނޑުގެ ތެރޭގައި ހުންނަ ލެއަކީ މުބާޙު ލެއެކެވެ. މިލޭގެ މުބާޙުކަން މަތީގައިވާ ޙަދީޘްގައި ބަޔާންވެ އެދިޔައީއެވެ.\n(3) އޫރުމަސް: އޫރުމަހަކީ ނަޖިސް ހަޑިމުޑުދާރު އެއްޗެކެވެ. ﷲ ސުބުޙާނަހޫ ވަތަޢާލާ މުޅަތަކެއްޗާއި، މަސްފޫހު ލެއާއި، އޫރުމަހާ ބެހޭގޮތުން ވަޙީ ކުރައްވާފައިވެއެވެ. ((إِلاَّ أَنْ يَكُونَ مَيْتَةً أَوْ دَماً مَسْفُوحاً أَوْ لَحْمَ خِنزِيرٍ فَإِنَّهُ رِجْسٌ)) الأنعام: 145 މާނައީ: “އެ އެއްޗަކީ މަރުވެފައިވާ އެއްޗެއްކަމުގައި، ނުވަތަ، އޮހޮރޭ ލޭކަމުގައި، ނުވަތަ އޫރުމަސްކަމުގައި ވެއްޖެ އެއްޗެއް މެނުވީއެވެ. ފަހެ، ހަމަކަށަވަރުން، އެ އޫރުމަހަކީ ހަޑިމުޑުދާރު އެއްޗެކެވެ.”\n(4) ﷲ ނޫން އެހެން ފަރާތެއްގެ ނަން ގަނެގެން ކަތިލާއެއްޗެކެވެ. މިކަމަކީ ޙަރާމްކަމެކެވެ. އަދި އެފަދަ އެއްޗެއް ކެއުންވެސް ޙަރާމެވެ. އެހެނީ، އެކަމަކީ ޝިރުކެކެވެ. ޛަބަޙަކުރުމަކީ (ކަތިލުމަކީ) އަޅުކަމެކެވެ. ﷲ ފިޔަވައި އެއްވެސް އެހެން ފަރާތަކަށް އެކަންކުރުން ހުއްދަވެގެންނުވެއެވެ.\n(5) ކަރުގައި ހިފައިގެން މަރައިލާ ތަކެއްޗެވެ. ކަރުގައި ހިފީ ޤަޞްދުގައިކަމުގައިވީނަމަވެސް، ނުވަތަ ޤަޞްދަކާނުލައިކަމުގައިވީނަމަވެސް ތަފާތެއްނެތެވެ.\n(6) ޖަހައި މަރައިލާ ތަކެތި: އެއީ ޛަބަޙަކުރުމެއްނެތި، ހިލަގަނޑަކުން ނުވަތަ އަސާއަކުން ފަދަ އެއްޗަކުން ޖަހާ މަރާލެވޭ ތަކެއްޗެވެ.\n(7) އުސްތަނަކުން ވެއްޓި މަރުވާ ތަކެއްޗެވެ.\n(8) އެހެން ޖަނަވާރެއްގެ ދަޅުންޖަހާ މަރާލެވޭ ތަކެއްޗެވެ.\n(9) މިނިކާ ޖަނަވާރެއް އެއްބައި ކައިފައިވާ ތަކެތި: މިފަދަ ތަކެއްޗަކީ މިނިކާވަގެއް، ނުވަތަ ސިންގާއެއް، ނުވަތަ، ކުއްތާއެއް ފަދަ އެއްޗެއް ޝިކާރަކޮށްގެން ހޯދައިގެން އެއްބައިކެއުމުގެ ސަބަބުން މަރުވާ ތަކެއްޗެވެ.\nއެންމެފަހުން ބަޔާންކުރެވުނު ފަސްބާވަތުގެ ޖަނަވާރު (ކަރުގައި ހިފައިގެން މަރައިލާ ތަކެއްޗާއި، ޖަހައި މަރައިލާ ތަކެއްޗާއި، އުސްތަނަކުން ވެއްޓި މަރުވާ ތަކެއްޗާއި، އެހެން ޖަނަވާރެއްގެ ދަޅުންޖަހާ މަރާލެވޭ ތަކެއްޗާއި، މިނިކާ ޖަނަވާރެއް އެއްބައި ކައިފައިވާ ތަކެތި) ފެނުނު އިރު އޭގައި ދިރުން ހުރެއްޖެނަމަ ޝަރުޢީ ހަމަތަކުގެމަތިން ކަތިލުމުން ޙަލާލުވާނެއެވެ. އެއީ އާޔަތުގައި ވާޙީކުރައްވާފައިވާ ފަދައިންނެވެ. ((إِلاَّ مَا ذَكَّيْتُمْ)) މާނައީ: “(ޝަރުޢީގޮތުން) ތިޔަބައިމީހުން ކަތިލިއެއްޗެއް މެނުވީއެވެ.”\n(10) ނުޞުބުގެ މަތީގައި ކަތިލެވޭ ތަކެތި: ނުޞުބަކީ ޖާހިލިއްޔަ ޒަމާނުގައި ގެފުޅު ވަށައިގެންވާ ހިލަގަނޑެކެވެ. ޖާހިލިއްޔަ ޒަމާނުގައި ބުދުތަކަށް އެއްޗެހި ކަތިލާ އުޅެނީ މިހިލަގަނޑުގެ މަތީގައެވެ. މިކަމަކީ ޝިރުކެކެވެ.\nދެވަނައީ: ހަށިގަނޑަށް ގެއްލުމެއް ލިބޭ ތަކެއްޗެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވަނީ ((وَلا تُلْقُوا بِأَيْدِيكُمْ إِلَى التَّهْلُكَةِ)) البقرة: 195 މާނައީ: “އަދި ތިޔަބައިމީހުންގެ އަތްތަކުން ތިޔަބައިމީހުންގެ ނަފްސުތައް ހަލާކުގެ ތެރެއަށް އެއްލާނުލާށެވެ.” މިގޮތުން ވިހަ އެއްޗެއްސާއި، ސިނގިރޭޓާއި، ސުއްޓާއާއި، ގުޑުގުޑާ ފަދަ ތަކެތި ކެއުމާއިބުއިން ޙަރާމްވެގެންވެއެވެ.\n* الشرح الممتع- محمد بن صالح العثيمين\n* الملخص الفقهي – صالح بن فوزان آل فوزان


ދަރީން ތަރުބިއްޔަތު ކުރުން…4 – DhiSalafiyyah\n7. ޚިތާނު ކުރުން\nޚިތާނުކުރުމަކީ އިސްލާމްދީން ނުހަނު ބާރު އަޅާ ކަންތައްތަކުގެތެރެއިން އެއްކަމެވެ.\nޚިޠާނު ނުކޮށް ހުރުމުގެ ސަބަބުން ކުޑަކަމުދާ އެތިކޮޅުތައް ހަންގަނޑުގެ ތެރެއަށްވަދެ ނަޖިސްވެދެއެވެ. ވީމާ މިކަމުން ސަލާމަތްވެ ޠާހިރުވުމަށްޓަކައި ޚިޠާނުކުރުމަށް އިސްލާމްދީން ނުހަނު ބާރު އަޅައެވެ. ކިޠާނުކުރުމަކީ ހަމަ އެކަނި ފިރިހެން ކުދީންނަށް އޮތްކަމެއްނޫނެވެ. އެކަން އަންނަނިވި ޙަދީޘުން ޘަބިތެވެ. ކީރިތި ރަސޫލާ ޙަދީޘް ކުރައްވައެވެ.\n“އަނބިމީހާއާއެކު އެއްދާންކޮށް، ޚިތާނާއި(ލަދުވެތިގުނަވަނާއި) ޚިތާނު(ލަދުވެތިގުނަވަން) ޖެހިއްޖެނަމަ(ޖިމާޢުވެއްޖެނަމަ) ހިނައިގައިގަތުން ވާޖިބުވެއްޖެއެވެ.”\nވީމާ މިކަމަށް ރައްކާތެރި ވުން ހުއްޓެވެ. ކުދީން ޚިތާނުކުރުން އެންމެ ރަގަޅީ ބާލިޢުވުމުގެ ކުރީންނެވެ.\n(އަންހެން ކުދީން ޚިތާނުކުރުމާއިބެހޭގޮތުން އިތުރު ތަފްސީލު ބޭނުންފުޅުވާ ބޭފުޅުން، އަލްއަޚް މުޙައްމަދު ޝަމްޢޫން ލިޔުއްވާފައިވާ ” އަންހެން ކުދީން ޚިޠާނު ކުރުމަކީ ދީނީ ކަމެއްތޯއެވެ؟ ” ލިޔުން ވިދާޅުވުމުން އިތުރު ތަފްސީލު ލިބިވަޑައިގަންނަވާނެއެވެ. )\n8. ނަމާދު ކުރުވުމަށް ގަދައެޅުން\nދަރިފުޅު ޅައިރުއްސުރެން ނަމާދެ ކުރުމަށް ޝަޢުޤުވެރިކަން އުފައްދަންވާނެއެވެ. ދަރިފުޅުގެ ޢުމުރުން7އަހަރުވުމުން ނަމާދު ކުރުމަށް އަމުރު ކުރުމާއި އަދި 10 އަހަރުވުމުން ގަދަކަމުން އަދަބު ދީގެންނަމަވެސް ދަރިފުޅު ލައްވާ ނަމާދު ކުރުވަންނާވެއެވެ. ކީރިތި ރަސޫލާ ޙަދީޝް ކުރައްވާފައުވެއެވެ.\n” ކުޑަކުއްޖާ7އަހަރުވީމާ ނަމާދު ކުރަން ދަސްކޮށްދީ ހަދާށެވެ “\n“7އަހަރުވީމާ ނަމާދު ކުރަން އަމުރު ކުރާށެވެ. ” (އައްތިރްމިޒީ)\n9. ދަރިންނަށް މާތްކޮށްހިތައި އިސްލާމްދީނުގެ ތަރުބިއްޔަތާ އަޚްލާޤު ދަސްކޮށްދިނުން.\nކީރިތި ރަސޫލާ ޙަދީޘް ކުރައްވާފައިވެއެވެ.\n” ކުޑަކުއްޖާއަށް މާތްކޮށް ހިތައި އަދި އެކުދީންގެ އަދަބުތައް ރިވެތި ކުރާށެވެ. ” ( އިބްނު މާޖާ )\nއެކުދީންގެ އަދަބު ތައް ރިވެތި ކުރެވޭނީ ރިވެތި ނަމޫނާއާއިއެކު މައިންބަފައިން އެކުދީންނަށް ރިވެތި އަދަބުތައް ދަސްކޮށްދިނުމުންނެވެ. މިގޮތައް ކަންތައްކުރާއިރު އެންމެ އިސްކަންދޭންޖެހޭނީ ކުއްޖާއަށް އިސްލާމްދީން އުނގަންނައި ދިނުމަށާއި އެދީނުގެ ރިވެތި އަދަބުތައް ދަސްކޮށްދިނުމަށެވެ.\nދަރީންނަކީ އެކުދީން ހޭނުވި ގޮތަކަށް ބޮޑުވަމުން އަންނަ ބަޔެކެވެ. ކީރިތި ރަސޫލާ ޙަދީޘް ކުރައްވާފައިވެއެވެ.\n” ކޮންމެ އާދަމުގެ ދަރިޔަކުވެސް ދުނިޔެއަށް އަންނަނީ ފިޠުރަތުގެ ސާފު ކަންމަތީގައެވެ. ދެން އެކުއްޖާ ޔާހޫދީއަކަށް ނުވަތަ މަޖޫސީއަކަށް ނުވަތަ ނަޞާރާއަކަށް ހަދަނީވެސް އެކުއްޖާގެ މައިންބަފައިންނެވެ.“\nވީމާ ދަރީން ތަރުބިއްޔަތު ކުރުމުގައި މައިންބަފައިން ވަރަށް ސަމާލުވާންޖެހެއެވެ. ދަރީންނަށް އިސްލާމްދީނަށް ހާނުވައި އިސްލާމް ދީނުގެ މާތް އުޞޫލުތަކާއި ރިވެތި އަޚްލާޤު ދަސްކޮށްދިނުމަކީ މައިންބަފައިންގެ ކޮނޑުގައި އެޅިފައިވާ ވަރަށްބޮޑު ޒިންމާއެކެވެ.\n10. ކުދީންގެ މެދުގައި އެއްވަރު ކުރުން.\n1 ކުއަޖަކަށްވުރެ ގިނަ ކުދީން ލިބިފައިވާ ޢާއިލާއެއްނަމަ ކުދީންގެ މެދުގައި ހަމަހަމަ ކުރުމާއި އެއްވަރުކުރުމަކީ ވަރަށް މުހިއްމުކަމެކެވެ. ވަކި ކުއްޖަކަށް ވަކި ގޮތެއް ހަދައިދީ ނުވަތަ ވަކި ކުއްޖަކު ރުއްސަން މަސައްކަތްކޮށް ދެން ހުރި ކުއްޖާ ކުޑައިމީސްކޮށް އެ ކުއްޖާގެ އިޙުސާސްތަކާއި މެދު ނުވިސްނައި ކަންކަން ކުރުމަކީ އެއްގޮތަކަށްވެސް ކޮށްގެންވާނޭ ކަމެއް ނޫނެވެ. ކިރިތި ރަސޫލާ ޙަދީޘް ކުރައްވާފައިވެއެވެ.\n“ ކަލޭމެންގެ ކުދީންނަށް އެއްޗެއްދީފިނަމަ އެކުދީންގެ މެދުގައި އެ ދޭ ދިނުމެއް އެއްވަރު ކުރާށެވެ. ” (ސަޙީހް އަލް ބުޚާރީ )\nމި ބަސްފުޅުގެ މުރާދަކީ މިސާލަކަށް ބޮޑެތި ކުދީންނެކޭ އެއްވަރަށް ކުޑަކުދީންގެ ކާ އެތިކޮޅު އެއްވަރުކޮށް ނުވަތަ ކުޑަ ކުދީންނެކޭ އެއްވަރަށް ބޮޑެތި ކުދީންގެ ކާއެތިކޮޅު އެއްވަރު ކުރާ ވާހަކައެއްނޫނެވެ. އޭގެ މިސާލަކީ އެއްކުއްޖަކަށް ގަމީހެއް ދީފިނަމަ އަނެއްކުއްޖަކަށްވެސް ގަމީހެއް ދިނުމެވެ. އެއް ކުއްޖަކަށް ކިޔަވައިދީފިނަމަ އަނެއް ކުއްޖަކަށްވެސް ކިޔަވައިދިނުމެވެ. އަދި ހަމަ އެފަދައިން އެއްކުއްޖަކަށް މެޓައެއްދީފިނަމަ އަނެއް ކުއްޖަކަށްވެސް މެޓައެއް ދިނުމެވެ.\n( ނިމުނީ )


Raees Yameen ah Dhuvaafarun ethah satheyka bayaku nukume hoonu maruhabaa eh kiyaifi | Mihaaru\nރައީސް ޔާމީން މިއަދު ރ. އުނގޫފާރަށް ވަޑައިގަތުމުން، އެ ރަށު ރައްޔިތުން އެމަނިކުފާނަށް މަރުހަބާ ދަންނަވަނީ. - ފޮޓޯ: ރައީސް އޮފީސް\nރައީސް ޔާމީނަށް، ދުވާފަރުން އެތައް ސަތޭކަ ބަޔަކު ނުކުމެ ހޫނު މަރުހަބާއެއް ކިޔައިފި\n27 އޯގަސްޓް 2018 - 20:44 31 comments\nރައީސް އަބްދުﷲ ޔާމީން ރ. ދުވާފަރަށް މިއަދު ހަވީރު ވަޑައިގަތުމުން އެމަނިކުފާނަށް ހޫނު މަރުހަބާއެއް އެ ރަށުން ދަންނަވައިފި އެވެ. މިއީ، މި ފަހުން، ރައީސް ޔާމީން ރަށަކަށް ވަޑައިގަތުމުން، އެންމެ ފޯރިގަދަ މަރުހަބާއެއް ކީ އެއް ރަށެވެ.\nއަންނަ މަހުގެ 23 ގައި ބާއްވާ ރިޔާސީ އިންތިޚާބުގައި ވާދަކުރައްވާ، ޕީޕީއެމްގެ ކެންޑިޑޭޓުގެ ހައިސިއްޔަތުން ރައީސް ޔާމީން ދުވާފަރަށް ވަޑައިގަތުމުން، އެތައް ސަތޭކަ ބަޔަކު ރަށުގެ ބަނދަރު މައްޗަށް އެއްވެ އެމަނިކުފާނަށް މަރުހަބާ ކިޔެވެ. އަދި އެމަނިކުފާނު ވަނީ ދުވާފަރު ރައްޔިތުންނާ ސަލާމް ކުރެއްވުމަށް ގަޑިއިރެއްހާއިރު ހޭދަކުރައްވައިފަ އެވެ.\nރައީސް އަށް މަރުހަބާ ދެންނެވުމަށް ދުވާފަރުން ނުކުތް މީހުން. - ފޮޓޯ: ރައީސް އޮފީސް\nތަފާތު އެކިއެކި ލަވަތަކާ އެކު، ރައީސް ޔާމީނަށް މަރުހަބާ ދެންނެވުމުގެ ހަރަކާތްތައް ދުވާފަރުގައި ކުރިއަށް ދިޔައިރު، ބައެއް މީހުން ދިޔައީ އެމަނިކުފާނަށް ތައުރީފްކޮށް ބައެއް ކަހަލަ ޝުއޫރުތައް ފާޅުކުރަމުންނެވެ. އެގޮތުން، ބައެއް މީހުން ވަނީ "އެއް ލައްކިން ރައީސް ޔާމީން"، "2018 ޔަގީން"، "ރައީސް ޔާމީނަށް ދިގު އުމުރެއް"، "މިފަހަރު ހޮވާނީ ރައީސް ޔާމީން" ފަދަ ތަފާތު ޝުއޫރުތައް ފާޅުކޮށްފަ އެވެ.\nހަތަރު ހާހެއްހާ މީހުންގެ އާބާދީއެއް އޮންނަ ދުވާފަރުގެ ބައެއް މީހުން ބުނީ، އެ ރަށަށް އެންމެ ބޮޑެތި ކުރިއެރުންތަކެއް ގެނެސް ދެއްވީ ރައީސް ޔާމީން ކަމަށެވެ. އެހެންވެ، ދުވާފަރު ރައްޔިތުން ތިބީ "އެއް ލަކިން" ރައީސް ޔާމީން ހޮވަން ތައްޔާރަށް ކަމަށް ވެސް އެމީހުން ބުންޏެވެ.\n"ދުވާފަރު ރައްޔިތުން މި ދައްކާލީ ބޮޑު މަންޒަރު. އަޅުގަނޑުމެން ބޭނުން ވަނީ ރައީސް ޔާމީން، އިތުރު ފަސް އަހަރު ދުވަހަށް ވެރިކަން ކުރިއަށް ގެންދިއުމަށް. އަޅުގަނޑުމެން ގެއަށް ވަންނާނީ ރައީސް ޔާމީން އިތުރު ދައުރަކަށް ހޮވާފައި. އެގޮތުގައި ރައްޔިތުން ތިބީ،" ދުވާފަރު ޒުވާނަކު ބުންޏެވެ.\nރައީސް ޔާމީން މިއަދު، ދުވާފަރަށް ވަޑައިގެންނެވި އިރު، އެ ރަށު ރައްޔިތުންނާ ބައްދަލުކުރެއްވުމަށް މިރޭ ބޮޑު ޖަލްސާއެއް ބޭއްވުމަށް ވަނީ ހަމަޖެހިފަ އެވެ. މި ޖަލްސާގައި ހައުސިން މިނިސްޓަރު ޑރ. މުހައްމަދު މުއިއްޒާއި އެންވަޔަރުމެންޓް މިނިސްޓަރު ތޯރިގް އިބްރާހިމާއި ޕީޕީއެމްގެ ނައިބު ރައީސް، ރައްޔިތުންގެ މަޖިލިހުގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ އާއި ބައެއް މެމްބަރުން ބައިވެރިވެވަޑައިގަންނަވަ އެވެ.\nރައީސް ޔާމީން ދުވާފަރަށް ވަޑައިގަތުމުގެ ކުރިން، ސަރުކާރުން ހިންގި ބައެއް މަޝްރޫއުތަކުގެ ނިމުން ފާހަގަ ކުރެއްވުމަށް ރ. އަލިފުއްޓަށާއި ރ. ހުޅުދުއްފާރަށް މިއަދު ވަޑައިގެންނެވި އެވެ. އަދި ރ. އުނގޫފާރު ރައްޔިތުންނާ ބައްދަލު ކުރެއްވުމަށް އެ ރަށަށް ވެސް އެމަނިކުފާނު ވަޑައިގެންނެވި އެވެ. އަދި ކުރިއަށް އޮތް ދެ ދުވަހު ރ. އަތޮޅާއި ނ. އަތޮޅުގެ ބައެއް ރަށްތަކަށް އެމަނިކުފާނު ވަޑައިގަންނަވާނެ އެވެ.\nއިތުރު ލިޔުންތައް ރ. އަތޮޅު ރ. ދުވާފަރު ޕީޕީއެމް ޕީޕީއެމް ކެމްޕޭން ރައީސް އަބްދުﷲ ޔާމީން


މަތީތަލިން ފެނުނު ބާގަނޑު\nއުމުރުން 10 މަހުގެ ތުއްތު ކުއްޖާ ވަގުތުން ހަސްފަތާލަށް ގެންދެވުނު\nމަންމަގެ ބިރުވެރިކަން ފިލީ ނަރުސް ކުއްޖާ ހޭން ފެށުމުން\n13 މެއި 2021 | ބުރާސްފަތި 11:37\nކުޑަކުއްޖާގެ މަތީތަލިން ފެނުނު ބާގަނޑަކީ ހަގީގަތުގައި ސްޓިކާއެއް\nއުމުރުން އެންމެ ދިހަ މަހުގެ ތުއްތު ދަރިފުޅުގެ ނެޕީ ބަދަލުކުރަން އުުޅުމުގެ ތެރޭގައި ކުރިން ފެނިފައިނުވާ ކަހަލަ ބިރުވެރި މަންޒަރެއް އިނގިރޭސިވިލާތުގެ މަންމަޔަށް ފެނިއްޖެއެވެ. ދަރިފުޅުގެ މަތީތަލީގައި އިނީ ބޮޑު ބާގަނޑެކެވެ. ހަމަ ކުއްލިއަކަށް އުފެދުނު ބާގަނޑެކެވެ. ކުރިން ނެތް ބާގަނޑެކެވެ.\nގަތް ބިރެއްގެ ބޮޑުކަމުން އަނގަ ހުޅުވައި ތަހުގީގު ކުރަން އުޅެގަތީމާ ދަރިފުޅު ރޯންފެށީ މާބާރަށެވެ. ދެން އަވަސް އަވަހަށް ބައްޕަޔަށް ގޮވައިގެން ގެނެސް ދެއްކީމާ އޭނާއަށްވެސް ފެނުނީ އެއީ ބާގަނޑެއް ކަމަށެވެ. މީގެ ކުރިން އެހެން ދެކުދިންވެސް ވިހާފައިވާ ބެކީއަށް މިވަރުގެ ބިރުވެރިކަމެއް ދުވަހަކުވެސް ދިމާވެފައެއް ނެތެވެ. އެހެންވެ ތުއްތު ދަރިފުޅު ހާވީ ގޮވައިގެން އަވަހަށް ހަސްފަތާލަށް ދަނީއޭ ކަމުދާކަށްނެތޭ މަތީތަލި ފޫގޮއްސިއޭ މިހާރު ހުރީ ބޮޑު ބާގަނޑެކޭ ބުނެ އާއިލާގެ އެންމެންނަށް ފޯނުން ޚަބަރު ދިނުމަށްފަހު ދުއްވައިގަތީ ހަސްފަތާލަށެވެ.\nއެންމެ ކައިރީގައިވާ ހަސްފަތާލަށް ވެސް ދެވުނީ ގާތްގަޑަކަށް ތިރީސް މިނިޓުގެ ކާރު ދަތުރަކަށްފަހުގައެވެ. ހަސްފަތާލުގެ ކައުންޓަރާ ހަމަޔަށް އަދި ނުފޯރަނީސް ނަރުހަކާ ދިމާވެގެން މިދަރިފުޅުގެ ދުވަސް ހިނގައްޖެޔޭ ސަހަނރޯއޭ ބުނީމާ ނަރުސްކުއްޖާ އައިސް އަނގަ ހުޅުވައި ޓޯޗަކުން އަލިކޮށް ބަލާފައި ބުންޏެވެ. ހާސްނުވާށެވެ. އެތާގައި ބާގަނޑެއް ނެތެވެ.\nމަންމަ އައި ރުޅިޔަކުން ކަލޭގެ ލޮލަށް ތިހިރީ ކިހިނެއްވެފައިހޭ އެހެރަ ބޮޑު ބާގަނޑުވެސް ނުފެންނަނީހޭ އެހީމާ ނަރުސްކުއްޖާގެ އިނގިލި ތުއްތުކުއްޖާގެ މަތީތަލީގައި ޖައްސާފައި ނެރުނީ ކަޅުރަތްކުލައިގެ ކުޑަކުޑަ ސްޓިކާއެކެވެ. ދެން ބުންޏެވެ. ކަލެޔަށް ފެނިގެން އުޅޭ ބާގަނޑަކީ މިއީއެވެ. ދެންވެސް އަވަހަށް ގެޔަށްދާށެވެ. އެކަމަކު ދަރިފުޅުގެ އަތުޖެހޭ ހިސާބުގައި މިޒާތުގެ ސްޓިކާއާއި އެފަދަ ތަކެތި ދެންވެސް ނުބަހައްޓަން ހަނދާން ކުރާށެވެ.\nބެކީ ގަތްލަދެއްގެ ބޮޑުކަމުން އިސްވެސް އުފުލާލަން ނުކެރި ދެން މިސްރާބުޖެހީ ގެޔަށެވެ. އެކަމަކު ހާވީގެ މަތީތަލި ފޫގޮސްގެން އޭނާގެ ހާލު ދެކެން އާއިލާގެ ދެންތިބި ބަޔަކުވެސް ހަސްފަތާލަށް އަންނާނެތީ އެމީހުންނަށް ކިޔައިދޭންވެސް މަޖުބޫރެވެ. އެހެންވެ ވަކިވަކިން އެންމެންނަށް ފޯނުކޮށްފައި ބުންޏެވެ. މަށަށް އޮޅުނީއެވެ. އެއީ ބާގަނޑެއް ނޫނެވެ. ސްޓިކާއެކެވެ. މިހާރު އޭތި ނަގައިފީމެވެ.\nޔޫކްރޭނުގެ ޖާޒީ ބަދަލުކުރަން ޔުއެފާއިން އަންގައިފި\n15 މެއި 2021 | ހޮނިހިރު 00:25\nޥަރައް މުހިންމު ލިޔުމެއް، މީހުންނަށއ ފުރޭތަފެސް ފެންނަނީ މިކަހަލަ ގޮތަކަށް، ކުއްލިޔަކަށް މާބޮޑަށް ހާސްވީމަ،ނުވަތަ ބިރުގަތީމަ މިކަހަލަ ކިތައްމެ ކަމެއް ވެފަ އެބަހުރި.\n13 މެއި 2021 | ބުރާސްފަތި 21:47\nމިޒާތުގެ ލިޔުން ވަގުތު ނޫހަށް ބަހައްޓާ. ނޫހުގެ އަގު ވެއްޓޭ ޒާތުގެ ލިޔުން މިއީ.


ސުންގަޑިއެއް ދިނުމަށް ފަހު، ވިންޑޯސް ފޯނާ ވަކިވާން ވަޓްސްއެޕުން ނިންމައިފި އެވެ.\n"ސޭފްލީ ރިމޫވް ޔޫއެސްބީ ޑްރައިވް" ބޭނުންކެނޑެނީ\nޔޫއެސްބީ ޕެންޑްރައިވް، ތަމްބް ޑްރައިވް އަދި ތަންޑާބޯލްޓް ޑްރައިވްތައް ކޮމްޕިއުޓަރުން ނައްޓުވާލުމުގެ ކުރިން، "ސިސްޓަމް ޓްރޭ" އަށް ގޮސް "ސޭފްލީ ރިމޫވް ޔޫއެސްބީ ޑްރައިވް" އަށް ފިތާލަން ޖެހެ އެވެ. މިއީ މުސްކުޅި ގަދީމީ ވިސްނުމެއް ކަމަށް ގަބޫލުކުރެވިދާނެ އެވެ. ނަމަވެސް، ހަމަ ކުއްލިއަކަށް ޔޫއެސްބީ ޑްރައިވް ދަމައިގަތުމުން، އޭގައި ހުންނަ...\nވިންޑޯޒް ކަލްކިޔުލޭޓަރުގައި "ގްރާފިން މޯޑް" ހިމަނަނީ\nމިއީ ކިޔަވާ ކުދިންނަށް ބޭނުންތެރި ފީޗާއަކަށް ވާނެ އެވެ. ވިންޑޯޒް ކަލްކިޔުލޭޓަރުގައި "ގްރާފިން މޯޑް" ހިމަނަނީ އެވެ. މައިކްރޮސޮފްޓުން ބުނީ މިކަން ކުރަނީ ގިނަ ބަޔަކު އެދިފައި ވާތީ ކަމަށެވެ.\nވިންޑޯޒް 10، 800 މިލިއަން ޑިވައިސްގައި\nމައިކްރޮސޮފްޓް ވިންޑޯޒް 10 އާންމުންނަށް ދޫކޮށްލީ 2015 ގަ އެވެ. ވިންޑޯޒް 10 އަކީ މައިކްރޮސޮފްޓުން ވަރަށް ފޮނި އުންމީދުކުރި އޮޕަރޭޓިން ސިސްޓަމެކެވެ. މައިކްރޮސޮފްޓުން ބުނި ގޮތުގައި، 2018 ނިމުމުގެ ކުރިން، އެއް ބިލިއަން ޑިވައިސްގައި ވިންޑޯޒް 10 ބޭނުންކުރެވޭނެ އެވެ. އެއީ އެ މީހުންގެ ވަރަށް ބޮޑު އުންމީދެއް ކަމަށް ވެސް ބުންޏެވެ.\nމައިކްރޮސޮފްޓް ބޭންޑް ހުއްޓާލަނީ\nމައިކްރޮސޮފްޓް "ހެލްތު ޑޭޝްބޯޑް" އެޕްލިކޭޝަންތައް ބެލެހެއްޓުން ހުއްޓާލާނެ ކަމަށް އެ ކުންފުނިން ބުނެފި އެވެ. މާނަ އަކީ "މައިކްރޮސޮފްޓް ބޭންޑް" އަށް އެ ކުންފުނިން ދެމުން ދިޔަ ސަޕޯޓް ވެސް ނިމުމަކަށް އައީ އެވެ. މައިކްރޮސޮފްޓް ބޭންޑަކީ އެ ކުންފުނިން ޑިޒައިންކޮށް އުފެއްދި ސްމާޓް ބޭންޑަށް ކިޔާ ނަމެކެވެ. އެއީ ސްމާޓް ގަޑިއެއް އަދި "ފިޓްނަސް...\nގޫގުލް އަށް މައިކްރޮޗިޕް އިންޖިނޭރުން އެބަ ހޯދަ އެވެ. ބޭނުމަކީ ގޫގުލްގެ ޑިވައިސްތަކަށް ބޭނުންވާ ޗިޕްތައް އަމިއްލަ އަށް ޑިޒައިންކުރުމެވެ. ގޫގުލްގައި މިހާރު ވެސް މައިކްރޮޗިޕް އިންޖިނޭރުން މަސައްކަތްކުރެ އެވެ. އެއީ މި ސިނާއަތުގައި ފުންނާބު އުސް ފަންނީ މާހިރުންނެވެ. ބުނެވޭ ގޮތުގައި، އެއީ ކުއަލްކޮމް، އިންޓެލް، ބްރޯޑްކޮމް އަދި...\nކޯޓާނާ ދެކެ ވާދަވެރިން ޖެހިލުމެއްނުވޭ\nއެމެޒޯން އެލެކްސާ އަދި ގޫގުލް އެސިސްޓެންޓަށް ވުރެ ކުޅަދާނަ ޑިޖިޓަލް "ވާޗުއަލް އެސިސްޓެންޓް"އެއް ނެތެވެ. އެޕަލް އަށް ސިރީ ހޯދައިދިން ކާމިޔާބު ވެސް ވަނީ ވާދަވެރިންނާ ޖެހި، ފަނޑުވެ ގޮސްފަ އެވެ. މައިކްރޮސޮފްޓް އުޅެނީ އަދި ވަކިން ފަހަތުގަ އެވެ.\nއެޖް ބްރައުޒާ އާކުރާތީ މޮޒިއްލާ ދެރަވެއްޖެ\nއިންޓަނެޓް ބްރައުޒާ މާކެޓްގައި ކުރިން ކުރި ވެރިކަން އަނބުރާ ހޯދަން މައިކްރޮސޮފްޓުން ކުރި އެއްވެސް މަސައްކަތެއް ކާމިޔާބު ކުރެވޭ ގޮތެއް ނުވި އެވެ. އެހެންކަމުން، މައިކްރޮސޮފްޓްގެ ނަމުގައި މިހާރު ހުރި ބްރައުޒާތައް އެއްފަރާތްކޮށް، މުޅިން އާ ކޯޑް އިންޖީނަކަށް ބަރޯސާކުރާ ބްރައުޒާއެއް އުފައްދަން އެ މީހުން މަސައްކަތް ފަށައިފި އެވެ.\nއޮފީސް އެޕްލިކޭޝަންތަކަށް އާ އައިކަންތަކެއް\nމައިކްރޮސޮފްޓް ވިންޑޯޒް އަށް ވުރެ ވެސް، މައިކްރޮސޮފްޓް އޮފީސް އެޕްލިކޭޝަންތައް ބޭނުންކުރާ މީހުން ގިނަ އެވެ. ވިންޑޯޒް ކޮމްޕިއުޓަރުތަކުގައި އަދި އެޕަލް މެކްތަކުގައި ވެސް، އޮފީސް އެޕްލިކޭޝަންތައް ބޭނުންކުރެ އެވެ. އައިފޯން، އައިޕެޑް އަދި އެންޑްރޮއިޑް ޑިވައިސްތަކުގައި ވެސް އޮމާންކަމާ އެކު އޮފީސް ހިނގަ އެވެ. އޮފީސް އެޕްލިކޭޝަންތައް...\nއެޕަލް ވެއްޓިއްޖެ، މައިކްރޮސޮފްޓް އެކަކަށް އަރައިފި\nހިއްސާގެ ބާޒާރުގައި ދުނިޔޭގެ އެންމެ އަގުހުރި ކުންފުންޏަށް މައިކްރޮސޮފްޓްވެ، އެޕަލް އެ މަގާމުން ވެއްޓިއްޖެ އެވެ. މިއީ 15 އަހަރުގެ ތެރޭގައި މައިކްރޮސޮފްޓަށް އެ މަގާމު ލިބުނު ފުރަތަމަ ފަހަރެވެ.


Borges olive oil, ethah faidhaa eh | Mihaaru\nބޯޖަސް އޮލިވް އޮއިލް: ލޮޓަސް ފިހާރަ އިން މިހާރު ލިބޭނެ.\n05 ޖުލައި 2018 - 11:404comments\nސިއްހީ ދާއިރާގެ ތަޖުރިބާކާރުން އެއްބަސްވާ ކަމެކެވެ؛ އޮލިވް އޮއިލް އިން ހަށިގަނޑަށް އެތައް ފައިދާއެއް ލިއްބައިދޭ ކަމެވެ. ދިރާސާ އަކަށް ފަހު، ދިރާސާ އަކުން އެކަން އިތުރަށް މި އަންނަނީ ޔަގީން ވަމުންނެވެ.\nމަޝްހޫރު "ބޯޖަސް" ބްރޭންޑްގެ އެކްސްޓްރާ ވާޖިން އޮލިވް އޮއިލް ލޮޓަސް ފިހާރަ އިން މިހާރު ވިއްކަމުން އަންނައިރު، ތިރީގައި އެ ވަނީ އޮލިވް އޮއިލް ބޭނުންކުރާ މީހުންނަށް ލިބޭ ކަމަށް ތަޖުރިބާކާރުން ވިދާޅުވާ ފަސް ފައިދާ އެކެވެ.\nއޮލިވް އޮއިލްގައި މައިގަނޑު ގޮތެއްގައި "އޯލެއިކް އޮއިލް" ކިޔާ ބާވަތެއް އެކުލެވިގެން ވެ އެވެ. ދިރާސާތަކުން ދައްކާ ގޮތުން، މިއީ ހަށިގަނޑުގައި ހުންނަ "ގުޑް ކޮލެސްޓްރޯލް" (އެޗްޑީއެލް) އިތުރުކޮށްދީ، "ބޭޑް ކޮލެސްޓްރޯލް" (އެލްޑީއެލް) މަދުކޮށްދޭ އެއްޗެކެވެ.\nސައިންޓިފިކް ހޯދުންތަކުން ދައްކާ ގޮތުގައި ނާރުތައް ބެދުމާއި ހާޓް އެޓޭކް އަދި ސްޓްރޯކް ފަދަ ކުއްލި ނުރައްކާތައް އެންމެ ބޮޑަށް ކުރިމަތިވާ އެއް ސަބަބަކީ ހަށިގަނޑު ގައި ކޮލެސްޓްރޯލް ގިނަ ވުމުމެވެ. ނަމަވެސް، މަތީގައި ބުނެފައިވާ ގޮތަށް އޮލިވް އޮއިލް އިން ހަށިގަނޑު ތެރޭގައި ހުންނަ ކޮލެސްޓްރޯލް ކޮންޓްރޯލް ކޮށްދެ އެވެ. އެހެންކަމުން، ސިއްހީ ކުއްލު ނުރައްކާތައް، އޮލިވް އޮއިލް ބޭނުންކުރާ މީހުންނަށް ކުޑަ ކަމަށް ތަޖުރިބާކާރުން ވިދާޅުވެ އެވެ.\nހިތުގެ މައްސަލަތައް ކުޑަކޮށްދޭ\nމަތީގައި ބުނެފައިވާ ފަދައިން، އޮލިވް އޮއިލް ބޭނުންކުރާ މީހުންނަށް ހާޓް އެޓޭކްގެ ރިސްކު ކުޑަ ކޮށްދެ އެވެ. މިއީ ސައިންޓިފިކް ދިރާސާތަކުން ތަކުރާރުކޮށް ސާބިތު ކޮށްދެމުން އަންނަ ކަންތައްތަކެވެ.\nމީގެ އިތުރުން، ޑައިބެޓިކް މައްސަލަތަކާއި ލޭ މައްޗަށް ދިއުމުގެ މައްސަލަތަކަށް ވެސް މިއީ ވަރަށް ރަނގަޅު ފަރުވާއެއް ކަމަށް ތަޖުރިބާކާރުން ބުނެ އެވެ. އަދި އޮބޭސިޓީ ނުވަތަ އާދަޔާ ހިލާފަށް ފަލަވުމުގެ ބަލީގެ ރިސްކު ވެސް އޮލިވް އޮއިލް ބޭނުންކުރާ މީހުންނަށް ކުޑަ ކަމަށް ދިރާސާތަކުން ދައްކަ އެވެ.\nހިތުގެ މައްސަލަތަކާއި ސާކިއުލޭޓަރީ ސިސްޓަމް ބަލިތައް އެންމެ ގިނައިން ކުރިމަތިވަނީ، ޑޮކްޓަރުން ވިދާޅުވާ ގޮތުގައި މަތީގައި ބުނެފައިވާ ތިން މައްސަލައާ އެކު އެވެ.\nލޮޓަސް ފިހާރަ އިން ވިއްކާ ބޯޖަސް އޮލިވް އޮއިލް.\nސެލް ތަކަށް ވެސް ރައްކާތެރިކަން\nއޮލިވް އޮއިލްގައި އެންޓިއޮކްސިޑެންޓް ޕައުޑާ ކިޔާ މާއްދާއެއް ހިމެނެ އެވެ. އޭގައި އެކުލެވޭ ޕޮލީފެނަލްސް ކިޔާ ބާވަތަކާއި އެކު، ސެލް އޮކްސިޑޭޝަން ފަސޭހަ ވެގެން ދެ އެވެ.\nސެލް އޭޖިން ނުވަތަ ދުވަސް ވުމަކީ އޮކްސިޑޭޝަންއާ އެއް ވަރަކަށް ކުރިއަށްދާ ކަމެކެވެ. އެހެންކަމުން އެ މަރުހަލާ ފަސޭހަ ވެގެން ދިއުމުން، ސެލް އޭޖިން ހެލްތީ ވެގެން ދާނެ ކަމަށް ތަޖުރިބާކާރުން ވިދާޅުވެ އެވެ.\nކުރުކޮށް ބުނާ ނަމަ، މިއީ އުމުރުން ދުވަސްވާ މިންވަރު ހަށިގަނޑުން ފެނިގެން ދިއުން ލަސްކޮށްދޭ ކަމެކެވެ.\nބްރެސްޓް ކެންސަރުގެ ރިސްކު ދައްކޮށްދޭ\n"ކޮންމެ ދުވަހަކު ވެސް ހަތަރު ސައި ސަމްސަލުގެ އެކްސްޓްރާ-ވާޖިން އޮލިވް އޮއިލް ބޭނުން ކުރާ ނަމަ ބްރެސްޓް ކެންސަރު ޖެހުމަށް އޮންނަ ފުރުސަތު ތިން ބައި ކޮށްފަ ދެ ބައި ކުޑަ ކޮށްދޭ،" މެޑިޓެރޭނިއަން ޑައިޓް-ބޭސްޑް ޕްރޮވެންޝަންގެ ދިރާސާ ރިޕޯޓެއްގައި ބުނެފައި ވެ އެވެ.\nދިރާސާތަކުން ދައްކާ ގޮތުގައި އޮލިވް އޮއިލް ބޭނުން ކުރުމުން، އިންސިޕިއަންޓް މެލިގްނަންޓް ސެލް ގްރޯތު ދަށްކޮށްލަ އެވެ. އޭގެ ނަތީޖާއެއްގެ ގޮތުން ކެންސަރާ ދެކޮޅަށް "ހަނގުރާމަ" ކުރާ ސެލްތަކެއްގެ ގޮތުގައި އެ އެއްޗެހި ހަރަކާތްތެރިވެ އެވެ.\nހަޖަމް ކުރަން ފަސޭހަވޭ\nއޮލިވް އޮއިލް އަކީ ގޭސްޓްރިކް މައްސަލަ ތަކާއި ޕެންކްރިއެޓިކް އަދި ބިލިއަރީ ސެކްރޭޝަންގެ މައްސަލަތަކަށް ވަރަށް ރަނގަޅު އެއްޗެއް ކަމަށް ވެ އެވެ. އަދި އެއާ އެކު ޑައިޖެސްޓިވް ޓްރާންސިޓް މައްސަލަތައް ހައްލުކޮށްދީ، ސްޕޮރެޑިކް އެސިޑް ރިފްލަކްސް އިން ކުރިމަތިވާ ބަނޑަށް ތަދުވުން ފަދަ ކަންކަން ކުޑަކޮށްދޭ ކަމަށް ދިރާސާތަކުން ދައްކަ އެވެ.\nނަމަވެސް މިފަދަ ތަދުތައް ބޮޑުވާ ނަމަ ލަސްނުކޮށް ވީހާވެސް އަވަހަކަށް ޑޮކްޓަރަށް ދައްކަން ޖެހޭނެ އެވެ.\nއިތުރު ލިޔުންތައް ސިއްހަތު ކުކިން އޮއިލް ލެއްގުން ފައިދާހުރި ކާނާ ކެއްކުން އެޑްވަޓޯރިއަލް ވިޔަފާރި ޕްރޮމޯޝަން\nބަރުދަން ލުއިވޭތޯ މި ސޫޕްތަކުގެ އަޖުމަ ބަލައިލާ


Ethah Haas Kotharuthakeh Gellijje - Vaguthu\nއިނގިރޭސި ވިލާތުގައި ބޭއްވި ކޮތަރު ރޭސް މުބާރާތަކަށް ދޫކުރި 250،000 ކޮތަރުގެ ތެރެއިން 90 އިންސައްތަ ކޮތަރު ބާމިއުޑާ ޓްރޭންގަލްގެ ތެރެއަށް ގެއްލުމުން ކޮތަރުގެ ވެރި ފަރާތްތަކުން ކަންބޮޑުވެއްޖެއެވެ.\nޖޫން މަހުގެ 19 ވަނަ ދުވަހު ބޭއްވި އެ މުބާރާތުގައި ބައިވެރިވި ބައެއް ކޮތަރުތައް ހޮލެންޑް އަދި މަޖޯކާ ފަދަ ދުރު ސަރަހައްދުތަކުން މަދުމަދުން ފެނިފައި ވެއެވެ.\nބާމިއުޑާ ޓްރޭންގަލްއަކީ އެޓްލާންޓިކް ކަނޑުގައި ފްލޮރިޑާއިން ޕުއެޓޮރިކޯއާ ހިސާބަށް އޮންނަ ތިނެސްކަން ކަނޑުގެ ސަރަހައްދެކެވެ. މިތަނުގެ ހަގީގަތް މިއަދާ ހަމައަށްވެސް ހޯދިފައި ނުވާ އިރު މިތަނަކީ އަޖައިބުން ފުރިގެންވާ އެތައް ވާހަކަތަކެއް ދެކެވޭ ކަނޑުގެ ބޮޑު ސަރަހައްދެކެވެ.\nކޮތަރުތައް ގެއްލިގެން ފުރަތަމަ ރިޕޯޓުކޮށްފައި ވަނީ އިރުމަތީ އުތުރުގެ ޕީޓާބޮރޯ ސަރަހައްދުން ރޭހަކަށް ފޮނުވި 9،000 ކޮތަރުގެ ތެރެއިން ދެބައިކުޅަ އެއްބައި ކޮތަރު ގެއްލިގެންނެވެ.\nކޮތަރުތަކަކީ މީގެ އެތައް ސަތޭކަ އަހަރުއްސުރެ ކުރިންވެސް ސިޓީފަދަ ތަކެތި އެއްތަނުން އަނެއްތަނަށް ފޮނުވުމުގައި ބޭނުންކުރާ ދޫންޏެކެވެ. ވަކި ގޮތަކަށް ތަމްރީނުކޮށް މިނިވަންކަމާއެކު ދޫކޮށްލާ މިފަދަ ކޮތަރުތަކަކީ ބައެއް ފަރާތްތަކުން ވަރަށް ލޯބިން ގެންގުޅޭ ދޫންޏެކެވެ.\nކޮތަރު ރޭސްތަކަށް އުދުއްސާލި އެތައް ހާސް ކޮތަރެއް ބާމިއުޑާ ހިސާބުން ގެއްލިފައިވާއިރު އެކަކު ބުނީ އޭނާ އެކަނި ވެސް 1،400 ކޮތަރު ދޫކޮށްލި ކަމަށެވެ. އަދި 92 މޭލުގެ ރާސްތާއެއް ކަނޑައްތު ކުރުމަށްފަހު އައީ ފޮނުވާލި ކޮތަރުތަކުގެ ތެރެއިން 300 އަށްވުރެ މަދު ކޮތަރުތައް ކަމަށް އޭނާ ބުންޏެވެ.\nބައެއް މީހުން ބުނާ ގޮތުގައި އެ ކޮތަރުތަކުގެ މިސްރާބު އޮޅި އެކި ދިމާތަކަށް ގޮސް އެ ކޮތަރުތައް ގެއްލުނީއެވެ.\nބާމިއުޑާ ޓްރޭންގަލް އޮންނަ ހިސާބު\nހަގީގަތް ނޭނގޭ ބާމިއުޑާ ޓްރޭންގަލް އިން މަތިންދާ ބޯޓުތަކާއި ކަނޑު ބޯޓުތައްވެސް ދަތުރު ނުކުރެއެވެ.\nއޮގަސްޓް 1, 2021 19:37\nކާކު ބުނީ ބާމިއުޑާ ޓރޭންގަލް އިން ކަނޑު ބޯޓު ދަތުރު ނުކުރެޔޭ މި އަހަރުވެސް 3ފަހަރަށް އަހަރުމެން އެތަނުން ދަތުރު ކުރިން. މިހާރުވެސް މި ދަނީ ޖިބުރޯލްޓާ އިން ފުރަ އިގެން އެމެރިކާ ނި އު އޯލެެންސް އަށް ދާން މި ދަތުރުގަވެސް ދާނީ ބާމި އުޑާ ޓުރޭންގަލް ތެރޭން.


ބައިނަލްއަޤްވާމީ މަސައްކަތްތެރިންގެ ދުވަހުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ޚިޠާބު - The President's Office\nބައިނަލްއަޤްވާމީ މަސައްކަތްތެރިންގެ ދުވަހުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ޚިޠާބު\n1 މޭ 2021، ރިފަރެންސް: -\nމިއަދު މުޅި ދުނިޔޭގައި ފާހަގަކުރާ، މި އަހަރުގެ ބައިނަލްއަޤްވާމީ މަސައްކަތްތެރީންގެ ދުވަހުގެ މުނާސަބަތުގައި، ދިވެހިރާއްޖޭގައި ވަޒީފާ އަދާކުރާ އެންމެހައި މުވައްޒަފުންނަށާއި މަސައްކަތްތެރީންނަށް، އަދި އެމީހުންގެ ޢާއިލާތަކަށް މަރުޙަބާ އާއި ތަހުނިޔާ ފޮނުވަމެވެ.\nކޮންމެ ޤައުމެއްގައިވެސް، މަސައްކަތްތެރިންނަކީ، އެ ޤައުމެއްގެ ތަރައްޤީގެ ތަޞައްވުރުތައް ޙަޤީޤަތަކަށް ހަދައިދޭ މީހުންނެވެ. ތަމައްދުންގެ ރީތި ކުލަތަކުން މުޖުތަމަޢު ޒީނަތްތެރިވެ، ނަމޫނާ ޙަޟާރަތެއް ބިނާވެގެން ދަނީ، އެ މުޖުތަމަޢެއްގެ މަސައްކަތްތެރިން ކުރާ ބުރަ މަސައްކަތުގެ ސަބަބުންނެވެ. ޢިލްމީ ވިސްނުންތަކާއި އުފެއްދުންތެރި ފިކުރުތަކަށް، ޢަމަލީ ސިފަ ގެނެސްދޭ ބަޔަކީވެސް، އެ މުޖުތަމަޢެއްގެ މަސައްކަތްތެރިންނެވެ. ދިވެހިރާއްޖޭގައިވެސް މަސައްކަތްތެރިން އަދާކުރަމުން އަންނަނީ، ޝުކުރާއި ތަޢުރީފު ޙައްޤު ދައުރެކެވެ.\nވަޒީފާއެއް އަދާކުރާ ކޮންމެ މީހަކީ، މަސައްކަތްތެރިއެއްގެ މާނައިގައި ބެލެވޭނެ މީހެކެވެ. އެހެންކަމުން، މަސައްކަތްތެރިންނަކީ މުޖުތަމަޢުގެ ފުރިހަމަ އިޙްތިރާމާއި ޤަދަރު ޙައްޤުވާ ބައެކެވެ. މަސައްކަތްތެރިންގެ ޙައްޤުތައް ކަށަވަރުކޮށްދީ، ޙައްޤުތައް ލިބިދިނުމަށް، މުޅި މުޖުތަމަޢު އެކުގައި މަސައްކަތް ކުރަންޖެހެއެވެ.\nމަސައްކަތްތެރިންގެ ދުވަހެއް ފާހަގަކުރާއިރު، އެމީހުންގެ ޙައްޤުތައް އަދިވެސް ފުރިހަމަނުކުރެވޭކަން ފާހަގަކުރަންޖެހެއެވެ. ޤާނޫނުއަސާސީއާއި ޤާނޫނުތަކާ ޚިލާފަށް މުވައްޒަފުން ލައްވައި މަސައްކަތް ކުރުވުމާއި، މަސައްކަތް ކުރުވުމަށްފަހު، އެމީހުންގެ ޙައްޤު އުޖޫރަ ނުދިނުމާއި، އިންސާނުން ދިރިއުޅެން އެކަށީގެންނުވާ ފަދަ ޙާލަތްތަކުގައި، މަސައްކަތްތެރިން ގެންގުޅުން ފަދަ މައްސަލަތައް، މިހާރުވެސް ހިނގަމުންދެއެވެ.\nމަސައްކަތްތެރިންނާ ގުޅިފައިވާ މިފަދަ މައްސަލަތައް ޙައްލުކޮށް، އެމީހުންގެ ޙައްޤުތައް ފުރިހަމައަށް ލިބިދިނުމަށް، ވަރަށް ޚާއްޞަ އިސްކަމެއް ދީގެން ސަރުކާރުން މި އަންނަނީ މަސައްކަތް ކުރަމުންނެވެ. އެކަމަށްޓަކައި ޤާނޫނީ އޮނިގަނޑަށް ގެންނަންޖެހޭ ބަދަލުތައްވެސް މި އަންނަނީ ގެންނަމުންނެވެ. އޭގެ ތެރެއިން، މިދިޔަ ސެޕްޓެންބަރު މަހުގެ ތެރޭގައި، ވަޒީފާއާ ބެހޭ ޤާނޫނަށް ގެނައި އިޞްލާޙުގައި، ރާއްޖޭގައި މަސައްކަތްކުރާ މީހުންނަށް މުސާރައިގެ ގޮތުން، އެންމެ ކުޑަމިނުން ދޭންޖެހޭނެ އުޖޫރަ ކަނޑައެޅުން މިހާރު ވާނީ ޤާނޫނީ ގޮތުން ލާޒިމް ކުރެވިފައެވެ.\nހަމައެފަދައިން، ފަތުރުވެރިކަމުގެ ޞިނާޢަތުގައި ހިންގާ ވިޔަފާރިތަކުން ފޯރުކޮށްދޭ ކޮންމެ ޚިދުމަތަކުން، 10 އިންސައްތައަށްވުރެ މަދު ނޫން ޢަދަދަކުން ސަރވިސް ޗާޖް ނެގުމަށާއި، ސަރވިސް ޗާޖްގެ ގޮތުގައި ނަގާ ފައިސާ، މުވައްޒަފުންނަށް ދިނުމަށް، ޤާނޫނުގައި މިހާރުވަނީ ކަނޑައަޅައިފައެވެ. މީގެ އިތުރުންވެސް، މަސައްކަތްތެރިންގެ ޙައްޤުތައް ލިބިދިނުމަށްޓަކައި، ކޮންމެހެން ގެންނަންޖެހޭ ބައެއް ބަދަލުތައް މިހާރު ވާނީ ޤާނޫނުގައި ހިމަނައިފައެވެ.\nމިހާރު ކުރިމަތިވެފައިވާ ކޯވިޑުގެ ނުރައްކާތެރިކަމުގެ ތެރޭގައިވެސް، ޤައުމުގެ އިޤްތިޞާދު ކޮޅަށްޖެހުމުގައި މަސައްކަތްތެރިން ވަރަށް މުހިންމު ދައުރެއް އަދާކުރެއެވެ. އޭގެ ތެރެއިންވެސް، ޞިއްޙީ ދާއިރާގެ ޚިދުމަތްތެރިން ކުރައްވާ ބުރަ މަސައްކަތުގެ އަގު ވަޒަންކުރަންޖެހެއެވެ. އަދި ހަމަ މި ދަތިކަމުގެ ތެރޭގައި، ގިނަ ޢަދަދެއްގެ މަސައްކަތްތެރިންނަށް ވަރަށް ނިކަމެތި ގޮތްތައް މެދުވެރިވެގެން ދިޔަކަންވެސް ފާހަގަކޮށްލަމެވެ. އެފަދަ މީހުންގެ ޙައްޤުތައް ޙިމާޔަތްކޮށްދިނުމުގެ ގޮތުން، 16000 އަށް ވުރެ ގިނަ ބިދޭސީ މަސައްކަތްތެރިން، މިދިޔަ އަހަރެއްހާ ދުވަހުގެ ތެރޭގައިވާނީ، އެމީހުންގެ ޤައުމަށް އަނބުރާ ފޮނުވައިދީފައެވެ.\nޤައުމެއްގެ ތަރައްޤީއަށް އެންމެ ބޮޑު ދިރުމެއް އަންނާނީ، އެ ޤައުމެއްގެ އަމިއްލަ ދަރިން، ޤައުމު ބިނާކޮށް އާރާސްތުކުރުމުގެ މަސައްކަތާ ޙަވާލުވެގެންނެވެ. ރާއްޖޭގެ ވަޒީފާގެ ބާޒާރުގައި ބިދޭސީން ފުރަމުން އަންނަ ޖާގަތަކަށް، ދިވެހި ޒުވާނުން ނުކުމެ، ދިވެހިންގެ އުފެއްދުންތެރި ވިސްނުމާއެކު، ޤައުމު ތަރައްޤީކުރަން ފަށައިފިނަމަ، މިހާރަށްވުރެ މާ ފުރިހަމަ ތަރައްޤީއެއް ހޯދޭނެކަން ޔަޤީނެވެ.\nކޮންމެ މީހަކުވެސް ބުރަ މަސައްކަތްކޮށް، ގައިން ދައު އޮހޮރުވަނީ، ވަރަށް މަތިވެރި ޢަޒުމެއްގައެވެ. ވަރަށް ފޮނި އުންމީދެއްގައެވެ. އެއީ، އުފާވެރި ތަނަވަސް ދިރިއުޅުމެއް ހޯދުމެވެ. މިއަދަކީ އެ ވަރުގަދަ ޢަޒުމްގައި މަސައްކަތްކުރާ މީހުންގެ ޢީދު ދުވަހެވެ. ދިވެހިރާއްޖޭގައި މަސައްކަތްކުރާ އެންމެހައި މަސައްކަތްތެރިންނަށާއި، ވަޒީފާ އަދާކުރާ އެންމެންނަށް، ވަރަށް އުފާވެރި ބާއްޖަވެރި ތަނަވަސް މުސްތަޤުބަލަކަށް އެދެމެވެ.\nއަޅުގަނޑުގެ އިޚްލާޞްތެރި ދުޢާއަކީ، ޤައުމު ބިނާކުރުމުގެ ގޮތުންނާއި، އަމިއްލަ ދިރިއުޅުން އާރާސްތުކުރުމުގެ ގޮތުން، ވަޒީފާ އަދާކޮށް މަސައްކަތްކުރާ އެންމެންގެ މަސައްކަތުގައި، اللهُ سُبْحَانَهُ وَتَعَالَى ބަރަކާތް ލައްވައި، ހެޔޮ ތައުފީޤު ދެއްވުމެވެ. މަސައްކަތްތެރިންގެ ޙައްޤުތައް ހޯދައިދިނުމަށް މިކުރާ މަސައްކަތް ކާމިޔާބު ކުރައްވައި، ހުރިހާ މަސައްކަތްތެރިންނަށް އަދަށްވުރެ ފަހި މާދަމާއެއް މިންވަރު ކުރައްވާށިއެވެ! އާމީން.


ތަޤުވާވެރިވުމަކީ ކޮބާ؟ -1- – DhiSalafiyyah\n17/10/2014 އަޚްލާޤް, ދީންއައްޝައިޚް ޢަބްދުﷲ ސަޢުދާން ބިން ޢަބްދުލްވައްހާބް\nކޮންމެ ހުކުރުދުވަހަކު ހުކުރު ޚުޠުބާއިން “ތިޔަބައިމީހުން މާތް ﷲއަށް ތަޤްވާވެރިވާށެވެ!”، މިފަދައިން އިމާމު މީހާ ޚުޠުބާގައި ނަޞޭޙަތްތެރިވާއިރު، އަޅުގަނޑުމެނަށް ތަޤުވާއަކީ ކޮބައިކަމާއި އޭގެ ޙަޤީޤީ މާނަ އެނގޭ ހެއްޔެވެ؟\nތަޤުވާއަކީ އޭގައި ވަރަށް ފުން މާނައެއްއެކުލެވިގެންވާ ބަހެކެވެ. އެހެންވެ ޢިލްމުވެރިން މި ލަފްޡު އެކިގޮތްގޮތަށް މާނަކުރައްވާފައިވެއެވެ.\nބަހުގެގޮތުން ތަޤުވާގެ މާނައަކީ: ފޮރުވާލުން ނުވަތަ ހުރަހެއް ބެހެއްޓުމެވެ. ނުވަތަ އެކަމަކާ ދޭތެރޭ ބިރުވެތިވެ އެކަމަކުންދުރުވެ ރައްކާތެރިވުމެވެ.\nމުޢާޛު ބުން ޖަބަލު رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\n((اتَّقِ اللهَ حَيثُمَا كُنْتَ…)) [رواه الترمذي وحسنه الألباني في مشكاة المصابيح]\nމާނައީ: “ތިބާވީ ކޮންމެ ތަނެއްގައި ﷲއަށް ތަޤުވާވެރިވާށެވެ…”\nއެހެން ޙަދީޘެއްގައިވެއެވެ. އަބޫ ހުރައިރާرضي الله عنهގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n(( قِيلَ: يَا رَسُولَ اللَّهِ مَنْ أَكْرَمُ النَّاسِ؟ قَالَ: ” أَتْقَاهُمْ” …)) [متفق عليه]\nމާނައީ: އިތުރު އެކަލޭގެފާނުގެ އަރިހުގައި ދެންނެވުނެވެ. އޭﷲގެ ރަސޫލާއެވެ. މީސްތަކުންގެ ތެރެއިން އެންމެ މާތް މީހަކީ ކޮބައިތޯއެވެ؟ ޙަދީޘްކުރެއްވިއެވެ. “އެމީހުންގެ ތެރެއިން އެންމެ ތަޤުވާވެރިކަން ބޮޑު މީހާއެވެ…”


Malaysia in 200 dhivehin Raajje genesfi | Mihaaru\nމެލޭޝިއާ އިން 200 ދިވެހިން ރާއްޖެ ގެނެސްފި\nމޯލްޑިވިއަންގެ ބޯޓެއް.---ފޮޓޯ: ހުސައިން ވަހީދު/މިހާރު\n08 އެޕްރީލް 2020 - 12:43\nމެލޭޝިއާގައި ނާދެވި ތިބި 200 ދިވެއްސަކު މިއަދު ހެނދުނު ރާއްޖެ ގެނެސްފި އެވެ.\nމޯލްޑިވިއަންގެ ރެސްކިއު ފްލައިޓެއްގައި އެ މީހުން ރާއްޖެ ގެނެސް، ހަމަޖައްސާފައިވާ އުސޫލުން ގެންދާނީ ކަރަންޓީން ފެސިލިޓީއަށެވެ. ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ނިންމާފައިވަނީ ޓޫރިސްޓު ވިސާގައި އަންނަ މީހުން ފިޔަވައި އެހެން އެންމެން ކަރަންޓީން ކުރާށެވެ.\nކޮވިޑް-19 އިން ރައްކާތެރިވުމަށް އަޅާ ފިޔަވަޅެއްގެ ގޮތުން ސަރުކާރުން ވަނީ މިިދިޔަ މަހުގެ 17 ވަނަ ދުވަހުން ފެށިގެން މެލޭޝިއާ އިން ރާއްޖެއަށް މީހުން އައުން މަނާކޮށްފަ އެވެ. އަދި މެލޭޝިއާގައި ވެސް، ކޮވިޑް-19 ޖައްސާ ކޮރޯނާވައިރަސް ހަލުވިކަމާ އެކު ފެތުރެމުން ދާތީ މީހުން ބޭރުގައި އުޅުން ކޮންޓްރޯލްކޮށް ވައިގެ ދަތުރުތައް ވަނީ ހުއްޓުމަކަށް ގެނެސްފަ އެވެ.\nދިވެހިން ބަލައި ދިޔަ މޯލްޑިވިއަންގެ ދަތުރުގައި، އެ އެއާލައިނުން ވަނީ ރާއްޖޭގައި ތިބި މެލޭޝިއާގެ 30 މީހަކު ވެސް ގެންގޮސްދީފަ އެވެ. އަދި އެ ގައުމުގައި ތިބި ދިވެހިންނަށް ބޭނުންވާ ބައެއް ތަކެތި ފޮނުވޭނެ އިންތިޒާމު ވެސް ހަމަޖައްސާފައިވެ އެވެ.\nމެލޭޝިއާގެ އިތުރުން އިންޑިއާގެ ކޮޗިން އިން 188 މީހުން އަދި ސްރީ ލަންކާ އިން 100 ދިވެހިން ވެސް ރާއްޖެ ގެނެސްފައި ވެ އެވެ.\nކޮވިޑް-19 ގެ މައުލޫމާތު ދިނުމަށް ސަރުކާރުން ކަނޑައަޅާފައިވާ ތަރުޖަމާނު، މަބްރޫކް އަޒީޒް ވިދާޅުވީ ހުއްދަ ލިބޭ ވަރަކުން އެހެން ގައުމުތަކުން ވެސް ދިވެހިން ގެންނާނެ ކަމަށެވެ.\nއައިލެންޑް އޭވިއޭޝަން މޯލްޑިވިއަން އެއާލައިން ރާއްޖެ-މެލޭޝިއާ\nމެލޭޝިޔާގަ ކޮވިޑް ވ ފެތުރެ އެވެ. ރައްޔިތުން 12 ގަޑިއިރުގެ ކާފިއު އަކަށް ތައްޔާރުވެ ހުންނާށެވެ. ރިސޯޓް ތަކަށް އެއަރޕޯޓުން ގެސްޓުން ބައިވަރު އެބަ އާދެ އެވެ.\nތިޔަބުނި ހުސްގޮޑިއަކީ ނާދެވުނު ރައްޓެހިން.....ދެންވެސް ޖާގަލިބޭނީހަމަ އެމީހުންނަ...\nތިޔަބޯޓުން ފޭބިމީހުންން ބެލީމަ އެބައިގޭ އެއީކޮންބައެއްކަން....މިައުމުގަ އެކަކުއަނެކާ އަށްނޭގޭމީހަކު ނުހުންނާނެ\nއޯގާތެރި ވެރިކަމުގަތިބި މީހުންގެ އާޢިލާއާއި އެމިހުންގެ ރައްތެހިން ގެނެސްނިމުނީމަ އާދާގެބަޔަކަ ތިއިންޖާގައެއް ލިބޭނީ.....\nހަމަ އެކަނި ސަރުކާރުން ބޭނުންވާ... ޕަވަރ އޮތް މީހުން ގެންނަން ކުރި ކަމެއް\nހާލުގައި ޖެހުނު މީހުންނަށް ވުރެ ގިނައީ އިންސްޓަގްރާމް އަށް ދުވާލު ދެދަޅަޔައް ފޮޓޯއަޅާ ޒުވާނުން. ކަނެކްޝަން އޮތީމަ ގެނެވޭނެތާ...\nވ ރަނގަޅު ވާހަކައެއް. އެއީ އެމީހުން ހާލުގަޖެހޭ ގޮތަކީ. ކަމެއް ވާއިރަށް ދިވެހިން ތިބެނީ ހާލުގަ ޖެހިފައި. އަދިވެސް ގެނޭ އެހެން ޤައުމުތަކުގައި ތިބި ދިވެހިންވެސް، އެމީހުން އަންނަން ބޭނުން ނުވިޔަސް. މިފަހަރު ހުރިހާ ދިވެހިން ގެނެސް މިކަން ހުއްޓާލާނީ. ކޮންމެ ތަނެއްގަ ތިއްބަސް ބުނާ ގޮތަށް ނަހަދަންޏާ މިބަލި ޖެހޭނެ. ގެންނަ މީހެއްގެ ފަރާތުން ބަލި ފެތުރިއްޖެއްޔާ އެމީހަކާ ސަރުކާރު މިކަމުގައި ޒިންމާ ނަގަންޖެހޭނެ.\n200 މީހުންނަށް އެ ލިބުނީ ދައުލަތުގެ ހަރަދުގައި 14 ދުވަހުގެ ހުރުމާއިކެއުން ރިސޯޓް ފެންވަރުގަ. ބަލި މަޑުކަމެއް ފެތުރިގެން އުޅޭއިރު މެލޭސިޔާގައި އެމީހުން ހާލުގައި ޖެހުނީ ބޯހިޔާވެހިކަން، ކާނެ އެއްޗެއް، ބޭސްފަރުވާ ނުލިބިގެންތޯ ބަލަންޖެހޭ. މެލޭޝިޔާގައި ބޮޑު ޚަރަދުކޮށްފަ އެމްބަސީ ހިންގަނީ މިކަހަލަ ވަގުތުތަކުގައި އެހީވާން.\nމީ ވަރައްރަނގަޅު ކޮމެންޓެއް. މެލޭސިޔާ ސިންގަޕޫރުން ބޮޑުހަރަދުކޮށްފަ ގެންނަނޖެހޭ މާގިނަ ބަޔަކުތިބޭނެހެނެއް ހިޔެއްނުވޭ\nހާލުގަ ޖެހިގެންނެއް ނޫން. އެހެން މީހުން ހާލުގައި ޖައްސަން އެއަންނަނީ. އެ ޤައުމުންވެސް ބުނާގޮތަށް ހަދަން ބޭނުމެއް ނުވާ ދިވެހިން ނާދެވިގެން މިއުޅެނީ. އޭރަށްތާ ކޮންމެ ދުވަހަކު ހެނދުނު ހެލްމެޓް އަޅައިގެން ހުޅުމާލެއްދާ މަގުމަތީ ބާރުބާރަށް ލަވަ ކިޔަމުން ދެވޭނީ. ގިނައިން ޕާޓީ ކުރެވޭނީ. ވިސްނޭ މީހުން އެބަމަޑުކުރޭ. ބަލި ޖެހިއްޖެއްޔާ މެލޭ މާ ސޭފްވާނެ.\nމެލޭޝިއާ އިން 200 " ބޭފުޅުން " ގެނެސްފި. ވަރަށް ބޭއިންސާފުން ކުރި ކަމެއް.\nތސ ގެ ދަށްފުށް\n"އަޅުނގަނޑުމެން ބެލީ ބޮޑަށް މާލެގެކިޔަވާ ކުދީންނާއި އާއިލާތައް ގެނެވޭތޯ.. އަދި މުވައްސަސާތަކުގެ ވެރިންގެ ރިކްއެސްޓްވެސް މީގައި ހިމެނޭ.. ދެން ބާކީ ހުރި ޖާގަ މުސްކުޅިންނާއި އެމްބަސީގެ މުވައްޒަފުންނަށް ދެވޭތޯ ބެލީ.." މިވާހަކަ އެންމެންކާރީގަ ނުދެއްކޭނެ ދޮއްތޯ؟ މީ ވިދާޅުވި ފަރާތުގެ ބަސްފުޅަކީ..\n3000 ކުދިންނާ މީހުން ގެންނާނެގޮތެއް ބުނެދީބަލަ، ނުވާނެ އެކަމެއް، އެކަމު އމަބަސީމެދުވެރޮކޮށޤ ހަމަ ރަނގަޅަސް އެހީވެވިދާނެ، އެވަރަށް އެމްބަސީގަ މުވައްޒަފުންވެސްއެބަތިބި\n200 މީހުންގެ ބޯޓެއް އެޅިޔަަސް ގެނައީ މަދުން.... ކޮޗިން އިން ގެނެވުނީ 189 މީހުން.. ކީއްވެތަ ފުލް ނުވަނީ.. ބާކީ ސީޓު ފެނިފަ ފުލައިޓަށް އެރިމީހުންވެސް ދެރަވި... އަންންބޭނުން އެހާގިނަބަޔަކު ތިބީމަ... ދެން ފެލަައިޓެއް އޯވާބުކް ކުރަންފެނޭ...


Meeheh ge furaana salaamiy kuran pay leave eh dhevidhaane tha? | Mihaaru\nމުހުސިން އޮޕަރޭޝަނަށް ފަހު އޭނާގެ ކޮއްކޮއާ އެކު ހޮސްޕިޓަލްގައި: ނޯ ޕޭ ލީވް ޖަގަން ޖެހުމުން ދަތިތައް ދިމާވި\n25 މެއި 2019 - 08:42 76 comments\nހަ ބެއިންގެ ތެރެއިން ހަމައެކަނި ހުރި އަންހެން ކުއްޖާގެ ދެ ކިޑްނީ ފެއިލްވެ، ފުރާނައަށް ނުރައްކާވުމުން ކޮއްކޮއަށްޓަކައި އިސްވެ ނުކުތީ އަބްދުލް މުހުސިން އަހުމަދު، 37، އެވެ. ކޮއްކޮގެ ފުރާނަ ސަލާމަތް ކުރުމަށް ކިޑްނީ ހަދިޔާ ކުރި އެވެ. އެ ބޮޑު ގުރުބާނީ ވުމުގައި މުހުސިނަށް ދިމާވި ގޮންޖެހުންތައް ވަރަށް ވެސް ބޮޑެވެ. އެންމެ ބޮޑު ދައްޗަކަށް ދިމާވީ ވަޒީފާ އެވެ.\nއުފަން ރަށް، ލ. ހިތަދޫ ސިއްހީ މަރުކަޒުގެ ރިސެޕްސަނިސްޓަކަށް އުޅޭތާ ތިން އަހަރަށް ވުރެ ގިނަ ދުވަސް ވެފައިވާ މުހުސިން، ކިޑްނީ ހަދިޔާ ކުރުމަށް އިންޑިއާގެ ބެންގަލޫރަށް ދިޔައީ މިދިޔަ އޮކްޓޫބަރު މަހު އެވެ. އޭނާގެ ކޮއްކޮއަށް ކިޑްނީ ލެއްވުން ނޫން އެހެން އެއްވެސް ގޮތެއް ނެތީމަ އެވެ.\nބެންގަލޫރުގެ އެންޔޫ ހޮސްޕިޓަލުން އޮޕަރޭޝަން ކުރުމަށް، ގިނަ ޓެސްޓްތަކެއް ހަދަން ޖެހުނެވެ. މުހުސިންގެ ތައިރޮއިޑް މައްސަލަ ހުރުމުން އެކަމަށް ބޭސް ކުރަން ޖެހުމުން ވެސް އިތުރު މުއްދަތު ނެގި އެވެ. އަހަރީ ޗުއްޓީގައި ގޮސް އެކޮޅުގައި އުޅެނިކޮށް ޗުއްޓީ އާއި ސަލާމްތައް ވެސް ހުސްވީ އެވެ. އޭރު ވެސް ކިޑްނީ ހަދިޔާ ކުރެވޭނެ ދުވަހެއް އޮތީ ނޭނގި އެވެ. ނަމަވެސް އެކަން ކޮންމެހެން ވެސް ކުރަން ޖެހެ އެވެ. އިތުރަށް މުސާރައާ އެކު ޗުއްޓީ ލިބޭތޯ އެތައް މަސައްކަތެއް ކުރި ނަމަވެސް އެކަން، ވަޒީފާގެ އުސޫލުތައް އޮތް ގޮތުން، ކާމިޔާބެއް ނުވި އެވެ. އެންމެ ފަހުން ޖެހުނީ ނޯޕޭ ލީވް ނަގާށެވެ.\n"އަޅުގަނޑު ވަރަށް މަސައްކަތް ކުރިން. ހެލްތު މިނިސްޓްރީއަށް ވެސް ސިޓީ ފޮނުވިން. ޖަވާބަކަށް ލިބުނީ ސިވިލް ސާވިސްގެ ތެރެއިން ނޯވޭ އެގޮތަށް ޕޭ ލީވްއެއް ދެވޭކަށް،" މާޗް މަހު ކިޑްނީ ދިނުމުގެ އޮޕަރޭޝަން ކުރި މުހުސިން ބުންޏެވެ.\nކިޑްނީ ބަދަލު ކުރުމުގެ އޮޕަރޭޝަނެއް ކުރަނީ\nމާޗް މަހާ ހަމައަށް ހަ މަސް ދުވަހުގެ ނޯޕޭ ލީވްގައި ހުރި މުހުސިންގެ ބެލުމުގައި ދަށުގައި އަންހެނުންނާއި ދެ ދަރިން ތިބޭ އިރު، ކޮއްކޮގެ ދަރިފުޅު ވެސް ހުންނަނީ އޭނާ ކައިރީގަ އެވެ. ސްކޫލަށް ދާ ތިން ކުދިންގެ ހުރިހާ ހަރަދެއް ބަލަހައްޓަމުން އައީ އޭނާ އެވެ. އެހެންކަމުން ކޮއްކޮގެ ފުރާނަ ސަލާމަތްކުރަން ކިޑްނީ ދޭން އޭނާ ހޭދަކުރި ދުވަސްތަކުގެ ސަބަބުން އާއިލާ ބަލަހައްޓަން އެތައް ދަތިތަކެއް ދިމާވި އެވެ.\nއެ ދަތި ހާލާ އެކު މުހުސިން މިއަދު ރާއްޖެ އައިސް އަނބުރާ ވަޒީފާއާ ގުޅިފައި އެވަނީ ކިޑްނީ ހަދިޔާކޮށްފަ އެވެ. މިހާރު އޭނާ އަޑުއުފުލަމުން ގެންދަނީ ދިމާވާ އެފަދަ މައްސަލަތަކުގައި، މުސާރައާ އެކު ޗުއްޓީ ލިބޭނެ ގޮޮތް ހެދުމާ ބެހޭ ގޮތުންނެވެ. އޭނާ ބުނާގޮތުގައި ކިޑްނީ ހަދިޔާ ކުރުން ފަދަ ބޮޑެތި ކަންކަމުގައި އުޅޭ މީހުންނަށް މުސާރައާ އެކު ޗުއްޓީ ހަމަޖެހެން ޖެހެ އެވެ. އެހެން ނުވާ ނަމަ އެފަދަ ބޮޑެތި ކަންކަން ދިމާވެގެން އުޅޭ މީހުންނަށް ހުރިހާ ގޮތަކުން ވެސް ލިބޭނީ އަނިޔާ ކަމަށް އޭނާ ބުނެ އެވެ.\n"އަޅުގަނޑަށް ނުލިބުނަސް އަޅުގަނޑުގެ އެދުމަކީ މިފަދަ ކަންކަން ދިމާވާ އެހެން މީހުންނަށް ޕޭ ލީވް ލިބުން. އެގޮތަށް ބަންދު ނުލިބުނީމައި ދިމާވާ ދަތިތައް އިހުސާސް ކުރެވިއްޖެ،" މުހުސިން ބުންޏެވެ.\nއުސޫލެއް ނެތް އާއްމު މައްސަލައެއް\nކިޑްނީ ބަދަލުކުރުމުގެ އޮޕަރޭޝަނަކާ ގުޅިގެން ޑޯނާއަށް މަދުވެގެން ތިން މަސް ދުވަސް ބޭނުންވެދާނެ އެވެ. ބައެއް ސަބަބުތައް ދިމާވެ އެ މުއްދަތު އަށް މަހަށް ވެސް އިތުރުވާ ފަހަރު އާދެ އެވެ. އެއީ އޮޕަރޭޝަން ކުރުމަށް ހަދާ ޓެސްޓްތަކުން ދިމާވާ އެކި ކަންކަން ހައްލުކުރުމަށެވެ. އެހެންކަމުން ކިޑްނީ ދޭ މީހާ ވެސް އެކަމުގައި ދުވަސްގަނޑެއް ހޭދަކުރަން ޖެހެ އެވެ. މިހާރު އުސޫލުތައް ހުންނަ ގޮތުން އާއިލާ މީހަކަށް ނޫނީ ފަސޭހައިން ކިޑްނީއެއް ނުދެވެ އެވެ. ކިޑްނީ ހަދިޔާ ކުރުމަކީ ގިނަ ބަޔަކު ޖެހިލުންވާ ކަމެކެވެ. އަދި ވަޒީފާގައި ލުއި ގޮތެއް ނެތުމުން ވެސް ބައެއް މީހުން އެކަމާ ދުރުވެ އެވެ.\nސިވިލް ސާވިސް މުވައްޒަފުންނަށް ޗުއްޓީ ދޭ އުސޫލުތަކުގެ ތެރޭގައި މިފަދަ ބޮޑެތި ބަލިތަކަށް ފަރުވާ ހޯދާ މީހުންނަށް މުސާރައާ އެކު ޗުއްޓީ ލިބޭނެ ގޮތެއް ނޯވެ އެވެ. އަދި މިފަދަ މީހުންނަށް ޗުއްޓީ ދިނުމަށް ގާނޫނަކުން ލާޒިމް ނުކުރާތީ އަމިއްލަ ކުންފުނިތަކުގެ މުވައްޒަފުންނަށް ވެސް އުނދަގޫތައް ކުރިމަތިވެ އެވެ. އަނެއްކޮޅުން ސޯޝަލް ވެލްފެއާގެ ތެރެއިން އެފަދަ މީހުންނަށް އިނާޔަތެއް ލިބޭނެ އެއްވެސް ގޮތެއް ނޯވެ އެވެ.\n"ޑޮކްޓަރު އެބަ ލިޔުން ދޭ ހަ މަސް ދުވަހުގެ މުއްދަތެއް ނަގާނޭ މިކަމަށް. އެކަމަކު ވެސް ދާން މިޖެހެނީ ނޯ ޕޭގައި. ކިހިނެއް އަނބިދަރިން ގެންގުޅޭ މީހުން ނޯ ޕޭގައި އެހާ ގިނަ ދުވަހު ތިބޭނީ؟" އަމިއްލަ ކުންފުންޏެއްގައި މަސައްކަތް ކުރާ އަދި ކިޑްނީ ހަދިޔާކުރަން ބޭނުން މީހަކު ބުންޏެވެ.\nކިޑްނީ ފެއިލްވެފައިވާ މީހަކު ޑައިލަސިސް ހަދަނީ\nއެޗްއާރުސީއެމްގެ އެމްބެސެޑަރު އަހުމަދު ހިޝާން ވިދާޅުވި ގޮތުގައި މީހެއްގެ ފުރާނަ ސަލާމަތް ކުރުމަށްޓަކައި ކިޑްނީ ހަދިޔާ ކުރަން ދާ މީހުންނަށް މުސާރައާ އެކު ޗުއްޓީ ނުލިބުމަކީ ހައްލުކުރަން ޖެހިފައިވާ މައްސަލައެކެވެ. ކިޑްނީ ދޭން ގިނަ މީހުން ފަސްޖެހޭ އިރު އެފަދަ އުނދަގޫތައް ހައްލުކޮށްދިނުމުން ވެސް ބައެއް މީހުންނަށް ހިތްވަރު ލިބޭނެ ކަމަށް އޭނާ ވިދާޅުވި އެވެ.\n"އަޅުގަނޑު ގަބޫލުކުރާ ގޮތުގައި ހައެއްކަ މަސް ދުވަހުގެ ޕޭ ލީވެއް ދޭން ޖެހޭ. ސިވިލް ސާވިސްއިން އެބަ ޖެހޭ މިކަން ކޮށްދީ ނަމޫނާ ދައްކައިދޭން. މީހެއްގެ ފުރާނަ ސަލާމަތް ކުރުމަށް ދާ މީހާއަށް ހިތްވަރު ދިނުމުގެ ގޮތުން ވެސް މިކަންކަން ކޮށްދޭން ޖެހޭ،" އިޖުތިމާއީ ދާއިރާއިން ގައުމީ އިނާމު ހާސިލް ކުރައްވާފައިވާ ހިޝާން ވިދާޅުވި އެވެ. ކިޑްނީގެ ބަލިތައް ރާއްޖޭގައި މިހާރު ވަނީ އާންމުވެފަ އެވެ. ޑައިލަސިސް ހަދަން ޖެހޭ މީހުން ދަނީ ދުވަހުން ދުވަހަށް އިތުރުވަމުންނެވެ. އެމީހުންނަށް ދާއިމީ ހައްލެއް ލިބެން އޮތީ ކިޑްނީ ޓްރާންސްޕްލާންޓް ކޮށްގެންނެވެ. އެކަމަކު އެއީ ފަސޭހަ ކަމެއް ނޫނެވެ. ހާއްސަކޮށް ކިޑްނީ ހަދިޔާ ކުރަން ބޭނުންވާ މީހުންނަށް އޮތް ހުރަސްތަކުގެ ސަބަބުން ވެސް ފަސްޖެހޭ ގޮތް ވެ އެވެ. އޭގެ ތެރެއިން އެއް ކަމަކީ ވަޒީފާއަށް އެޅިދާނެ ހުރަހެވެ. އެހެންކަމުން މިކަމަށް ރަނގަޅު ހައްލެއް ގެނެވިދާނެތޯ ސަރުކާރުން ވިސްނަން ޖެހެ އެވެ.\nއިތުރު ލިޔުންތައް ސިއްހަތު ސިވިލް ސާވިސް ޖޮބް ސެކިއުރިޓީ ކިޑްނީ ކިޑްނީ ބަދަލުކުރުން


އަތުން ކީރިތި ޤުރުއާން ލިޔުނު ޒުވާނެއް | MV NOOS\nކަޝްމީރުގެ ބަރަމުއްލާ ޑިސްޓްރިކްޓް މަޝްހޫރުވެފައި އޮންނަނީ، ބޮން ގޮއްވާ، ހަނގުރާމަ ބޮޑު ތަނެއްގެ ގޮތުގައެވެ. މިފަހަރު ބަރަމުއްލާގެ ވާހަކަ މީޑިއާގެ ސަމާލުކަމަށް އައިސްފައި ވަނީ އުމުރުން 34ގެ ޒުވާނަކު، އަތުން ކީރިތި ޤުރުއާން އެއްކޮށް ލިޔެ ނިންމައިގެންނެވެ.\nސައްޔިދު ފައިސަލް ޖީލާނީ އަކީ، ސަރުކާރު ސްކޫލެއްގެ ޓީޗަރެކެވެ. އޭނާ ކީރިތި ޤުރުއާން އެއްކޮށް އަތުން ލިޔެ ނިންމާލީ ވިއްސަކަށް މަސްތެރޭގައެވެ. އަތުން ލިޔެފައިވާ ޚަތިމުގައި 850 ސޮފްހާ ހިމެނެއެވެ. މިމަސައްކަތް އެއްކޮށް ފުރިހަމަ ކޮށްލެވުނީ މި ބަރަކާތްތެރި މައްސަރުގައެވެ.\nފައިސަލް އަކީ، މި އާއިލާގައި އަތުން ޚަތިމެއް ލިޔުނު ފުރަތަމަ މީހާއެއް ނޫނެވެ. މިއީ ސަގާފަތެކެވެ. އޭނާގެ ހޫރު ކާފަ އަތުން ލިޔެފައިވާ 250 އަހަރު ވީ ޚަތިމު އާއިލާގައި އަދިވެސް އެބައޮތެވެ.\nފައިސަލް އަކީ ޒޫލޮޖީން މަތީ ތަޢްލީމު ހާސިލުކޮށްފައިވާ މީހެކެވެ. އޭނާ ކީރިތި ޤުރުއާން އަތުން ލިޔުމަށް ޝައުގުވެރިވީ އިސްލާމީ ސަގާފަތަށް ހުންނަ ޝައުގުވެރިކަމެއްގެ ބޮޑުކަމުންނެވެ. މި ޢާއިލާގެ އެންމެނަކީ، އުގަންނައި ދިނުމުގައި އުޅޭ ބަޔެކެވެ.


Mihaaru bunanee reygandu coffee buyas nidhan undhagoo nuvaa kamah | Mihaaru\nބަޔަކު ކޮފީ ބޮނީ.\nއާ ދިރާސާއެއްގައި ބުނަނީ ރޭގަނޑުގެ ކޮފީން ނިންޖަކަށް އަސަރު ނުކުރާ ކަމަށް\n09 އޯގަސްޓް 2019 - 08:56\nމީގެ ކުރިން ހަދާފައިވާ ބައެއް ދިރާސާތަކުގައި ބުނެފައިވާ ގޮތުގައި ރޭގަނޑު ނިދަން ކައިރިކޮށްފައި ކޮފީ ބޯ ނަމަ ނިދަން އުނދަގޫވެ އެވެ. އަދި ކޮފީ ބޮއެގެން ނިދަން އަރައިފި ނަމަ، މުޅި ހަތަރުދަމު ހޭލާ އޮންނަން ޖެހުމަކީ ބައެއް މީހުންނަށް ތަޖުރިބާ ވެސް ކުރަން ޖެހޭ ކަމެކެވެ.\nއެކަމަކު އާ ދިރާސާއަކުން ދައްކަނީ މީގެ އިދިކޮޅެވެ.\nސްލީޕް ޖާނާލްގައި ޝާއިއުކޮށްފައިވާ ފްލޮރިޑާ އެޓްލާންޓިކް ޔުނިވަސިޓީ އާއި ހާވަޑް މެޑިކަލް ސްކޫލްގެ ދިރާސާގައި ބުނި ގޮތުގައި ނިދުމާ ކައިރިކޮށްފައި ކޮފީ ބުއިމަކީ ނިދުމަށް އެއްވެސް ކަހަލަ ނޭދެވޭ އަސަރެއް ކުރާ ކަމެއް ނޫނެވެ. އެކަމަކު ސިނގިރެޓް ކަހަލަ ނިކޮޓިން އެކުލެވޭ އެއްޗެހި ނިދަން ކައިރިކޮށްފައި ބޭނުންކުރާ ނަމަ އޭގެ ސަބަބުން ނިދަން އުނދަގޫވާ ކަމަށް ބުންޏެވެ.\nދިރާސާ ހެދި ޓީމުން ވަނީ ރޭގަނޑު ކެފެއިން އާއި ނިކޮޓިންގެ އިތުރުން ބަނގުރާ ކަހަލަ ބާވަތްތައް ބޭނުން ކުރުމުން ނިދުމަށް ކުރާ އަސަރު ދެނެގަތުމަށް 785 މީހެއްގެ ރެކޯޑް 5،164 ދުވަސް ވަންދެން މޮނިޓާކޮށްފަ އެވެ.\nއެ މީހުންގެ ރެކޯޑްތައް އެނަލައިޒް ކުރި އިރު، ނިކޮޓިން އާއި މަސްތުވާ އެއްޗެހި ބޭނުން ކުރުމުން ނިދަން އުނދަގޫވާކަން ހާމަވެފައިވާ އިރު، އެފަދަ މީހުން ނިދަން އޮށޯންނަތާ މަދުވެގެން 42 މިނިޓް ނިދެން ނަގަ އެވެ. އަދި ވަކިން ހާއްސަކޮށް ކަޅު އޮފީ އާއި ސިނގިރެޓް ބޮއެގެން ނިދަން އަރައިފި ނަމަ ނިދި ހަރާބުންވުމުގެ ފުރުސަތު ބޮޑު ކަމަށް ދިރާސާގައި ބުންޏެވެ.\nއެކަމަކު ކެފެއިން އެކުލެވޭ ކޮފި އާއި ސައި ފަދަ ބުއިންތަކުން ނިދުމަށް އެއްވެސް އަސަރެއް ކުރާ ކަމަކަަށް ނުދައްކަ އެވެ.\nއެކަމަކު ދިރާސާގައި ފާހަގަކޮށްފައިވާ ގޮތުގައި އެކަހަލަ ބުއިންތަކަށް "ސެންސެޓިވް" މީހުން ރަނގަޅީ ނިދުމާ ކައިރިކޮށްފައި ކޮފީ އާއި ސަޔާ ދުރުމެވެ.\n"އެކި މީހުންނަށް ކެފެއިން ކުރާ އަސަރު ތަފާތުވޭ. އަދި އަސަރު ކުރާ ހާލަތާއި ވަގުތަށް ވެސް ތަފާތުވޭ. އެހެންވެ މީގައި އެންމެ މުހިއްމު ކަމަކީ ކެފެއިން އެކުލެވޭ ބުއިންތަކަށް ސެންސިޓިވް މީހުން ނިދުމާ އެހާ ކައިރިކޮށްފައި ކޮފީ ނުބުއިން،" ދިރާސާ އަށް އިޝާރާތް ކުރައްވައި ސްލީޕް އެކްސްޕާޓް ޑރ. ނީލް ސްޓޭންލީ ވިދާޅުވި އެވެ.\nއިތުރު ލިޔުންތައް ސިއްހަތު ދިރާސާ ކޮފީ\nކޮފީ ނުބޯން ވަކި ވަގުތެއް އޮވޭތަ؟\nކޮފީ މާ ގިނަވާ ނަމަ މައިގްރެއިންގެ އުނދަގޫ ބޮޑުވޭ


ހުޅުލެ ޕޯސްޓްގައި ތިއްބަވާ ސިފައިންގެ ބޭފުޅުންނަށް ކައްކާ ކާން ތައްޔާރުކޮށްދިނުމުގެ މަސައްކަތްކޮށްދޭނެ ފަރާތެއް ހޯދުމާބެހޭ\n1. މިނިސްޓްރީ އޮފް ޑިފެންސްގެ އެދިލެއްވުމުގެ މަތިން، ހުޅުލެ ޕޯސްޓްގައި ތިއްބަވާ ސިފައިންގެ ބޭފުޅުންނަށް ކައްކާ ކާން ތައްޔާރުކޮށްދިނުމުގެ މަސައްކަތަށް ބީލަން ހުށަހެޅުމުގެ ފުރުޞަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\n2. މި ބީލަމުގައި ބައިވެރިވުމަށް އެދޭ ފަރާތްތަކުން، 2019 ސެޕްޓެންބަރު 22 ވާ އާދީއްތަ ދުވަހުގެ 14:00 ގެކުރިން ތިރީގައިވާ އެޑްރަހަށް މެއިލްކުރުމުން ރެޖިސްޓްރީ ކޮށްދެވޭނެއެވެ.\n3. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2019 ސެޕްޓެންބަރު 12 ވާ ބުރާސްފަތި ދުވަހުގެ 14:00ގެ ކުރިން ތިރީގައިވާ އެޑްރެހަށް ފޮނުއްވުން އެދެމެވެ.\n4. ޕްރޮޖެކްޓުގެ ބިޑްސެކިޔުރިޓީގެ ގޮތުގައި 140,000/-ރ (އެއްލައްކަ ސާޅީސްހާސް ރުފިޔާ) ހުށަހަޅަން ޖެހޭނެއެވެ. ބިޑް ސެކިޔުރިޓީގެ މުއްދަތަކީ ބިޑު ހުޅުވާ ތާރީޚުން ފެށިގެން 148 ދުވަހެވެ.\n5. މި މަސައްކަތާއި ބެހޭ އެންމެހައި ލިޔެކިޔުންތައް ސޮފްޓްކޮޕީ ފޯރމެޓުގައި 2019 ސެޕްޓެންބަރު 02 އިން ފެށިގެން މި މިނިސްޓްރީގެ ވެބްސައިޓް www.finance.gov.mv އިން ޑައުންލޯޑް ކުރެވެން ހުންނާނެއެވެ. އަދި، މި ބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n8. ބިޑު ހުޅުވުން އޮންނާނީ 2019 ސެޕްޓެންބަރު 23 ވާ ހޯމަ ދުވަހުގެ 13:00ގައި މި މިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ޚިދުމަތް ދޭ ފަރާތުގެ ނަން ލިޔެވިފައި އޮންނަންވާނެއެވެ.


އާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 25 ސިކުންތު\nޒަަމާން ދައުރުވަމުން ދަނީ ހަލުވި މިނެއްގައެވެ. އަދި ޒަމާނަށް އަންނަ ބަދަލުތަކާ އެކު އެންމެ ބޮޑު ތަރައްޤީއެއް އަންނަމުން ދާ ދާއިރާއަކީ ޓެކްނޮލޮޖީގެ ދާއިރާއެވެ. އައު އީޖާދުތައް އަންނަނީ ހަލުވި ކަމާ އެކު ތަޢާރަފުވަމުންނެވެ.\nމިއީ މާތް ﷲ ގެ ރަޙްމަތުން އަޅުގަނޑުމެންނަށް ތަނަވަސްވެފައި އޮތް މަތިވެރި ނިޢުމަތެކޭ ވެސް ދެންނެވި ދާނެއެވެ. އެކަކު އަނެކަކު ޚިޔާލު ބަދަލުކޮށް، އިޖުތިމާޢީ ކަންކަމާއި އެހެނިހެން ކަންކަމާއި ޢިލްމު ހިއްސާ ކުރުމަށް ވަރަށް ރަނގަޅު މަންސައެކެވެ. މާތް ﷲ ގެ ދީން ކުރިއަރުވައި، ދީނީ ހޭލުތެރިންކަން ފެތުރުމަށް ވެސް ލިބިގެން ދާ ވަރަށް ފަހި ފުރުޞަތެކެވެ.\n"ކްލަބްހައުސް" ގައި ހިނގާ މުހިއްމު ދީނީ އިޖުތިމާޢީ އަދި އެހެނިހެން ފައިދާ ހުރި ކަންކަމުގައި، އެ ދާއިރާތަކުގެ ފަންނީ މާހިރުން މަޢުލޫމާތު ދެއްވާ އޮޅިތަކުގައި ބައިވެރިވެ އަޑުއަހައި ތިމާގެ ޢިލްމާއި ފިކުރު މުއްސަނދި ކުރުމަކީ ނުހަނު ބޭނުންތެރި ކަމެކެވެ. "ކަލަބްހައުސް" އަކީ ނިޢުމަތަކަަށް ވެގެން ދާނީ އެއިގެ ބޭނުން ހެޔޮގޮތުގައި ހިފާ ނަމައެވެ.


14 Aharuvandhen Raheenu Kohfaivaa Kujjaku Mamma Aai Dhimaavee Facebook Ge Sababun - Vaguthu\n19 އަހަރުގެ ފްލޮރިޑާ ޒުވާނަކު 14 އަހަރު ވަންދެން ރަހީނުކޮށްފައިވަނިކޮށް ފޭސްބުކުގެ ސަބަބުން މަންމައާއި ދިމާވެއްޖެއެވެ.\nމީސްމީޑިއާ ރިޕޯޓްތައް ބުނާ ގޮތުން ޖެކުލިން ހަނަންޑެސް ރަހީނު ކޮށްފައިވަނީ އެމެރިކާ-މެކްސިކޯ ގުޅޭ ބޯޑަރު ސަރަހައްދުންނެވެ. ޖެކުލިން އާއި އޭނާގެ މަންމަ ދިމާވެފައިވަނީ ފޭސްބުކުން ވާހަކަ ދައްކަމުން ގޮސް ޓެކްސަސް އިންނެވެ.\nފޭސްބުކުން އޭނާގެ މަންމައަށް މެސެޖުކޮށް އޭނާ ދިރިއުޅެމުން އަންނަނީ މެކްސިކޯގައި ކަމަށް ޖެކަލިން ބުނެފައިވާ ކަމަށް ރިޕޯޓްތަކުން ވަނީ ބުނެފައެވެ.\nކްލަމޮންޓްގެ ފުލުހުން ނެރެފައިވާ ބަޔާނެއްގައި ބުނެފައިވަނީ ޖެކަލިން ގެއްލިފައިވާ ކަން އޭނާގެ މަންމަ ފުލުހުންނަށް ރިޕޯޓް ކޮށްފައިވާ ކަމަށެވެ. އޭގެ ފަހުން މި މަހުގެ ދެ ވަނަ ދުވަހު ފޭސްބުކުން ވާހަކަ ދެއްކި މީހަކީ އޭނާގެ ދަރިފުޅު ކަމަށް ބުނެފައިވާތީ އެކަން ބަލައި ދިނުމަށް އޭނާ އެދިފައިވާ ކަމަށް ވެސް ފުލުހުން ވަނީ ބުނެފައެވެ.\nއެގޮތުން މިމަހުގެ 10 ވަނަ ދުވަހު ޓެކްސަސް އިން އޭނާ އާއި ބައްދަލު ކުރުމަށް އެދިފައިވާތީ އެކަން ވެސް އޭނާ ވަނީ ފުލުހުންނަށް ހިއްސާ ކޮށްފައެވެ.\nއެކަން އެގޮތަށް ހިނގައި ދިއުމުން ފުލުހުން ވަނީ ޖެކަލިން އޭނާގެ މަންމަ ކަމަށް ބުނާ މީހާއާއި ބައްދަލު ކުރާ ދުވަހު ފާރަލުމަށް ވަކި ޕްލޭނެއް ހަދާފައެވެ. އަދި ހޯދި މައުލޫމާތުތަކުން ޖެކަލިން އަކީ އަސްލު ވެސް އެ އަންހެން މީހާގެ ދަރިއެއްކަން އެނގިފައިވާ ކަމަށް ފުލުހުން ވަނީ ބުނެފައެވެ.\nމީޑިއާ ރިޕޯޓްތައް ބުނާ ގޮތުގައި ޖެކަލިން ރަހީނު ކޮށްފައިވަނީ 2007 ވަނަ އަހަރުގެ ޑިސެމްބަރު މަހުގެ 27 ވަނަ ދުވަހު ފްލޮރިޑާއިންނެވެ. އަދި އޭނާ ރަހީނު ކޮށްފައިވަނީ އޭނާގެ ބައްޕަ ޕަބްލޯ ހަނާންޑެޒް ކަމަށް ވެސް ރިޕޯޓްތަކުން ވަނީ ބުނެފައެވެ.


Civic Education Program FVM City Youth Center gai Mirey\nޔޫތު ސެންޓަރުގައި ކުރިޔަށް ގެންދިއުމަށް ރޭވިފައިވާ ސޭފް ސްޕޭސް -މިރެއާއި މާދަމާ\nސިވިކް އެޑިއުކޭޝަން ޕްރޮގްރާމެއް ފުވައްމުލަކު ޔޫތު ސެންޓަރުގައި މިރޭ\n29 ޑިސެމްބަރ 2018, 8:57 |\nސިވިކް އެޑިއުކޭޝަން ޕްރޮގްރާމެއް ފުވައްމުލަކު ޔޫތުސެންޓަރުގައި ހިންމުމަށް ތައްޔާރުވަމުން އެބަދެއެވެ. މިއީ ސޮސައިޓީ ފޯރ ހެލްތު އެޑިއުކޭޝަން (ޝީ) އާއި ފުވައްމުލަކު ޔޫތު ސެންޓަރު ގުޅިގެން ކުރިޔަށް ގެންދާ އާއްމު ހޭލުންތެރިކުރުވުމުގެ ޕްރޮގްރާމެއް ކަމަށް ފުވައްމުލަކު ޔޫތު ސެންޓަރު ހިންމާއި ހަވާލުވެހުރި މުހައްމަދު ފައިޝަމް ހާމަކުރެއްވިއެވެ.\nމި ޕްރޮގަރާމުގެ ދަށުން ސެޝަންތައް ބާއްވަނީ ‘ސޭފް ސްޕޭސް” ގެ ނަމުގައެވެ. މިގޮތުން ހޮނިހިރު އަދި އާދީއްތަ ދުވަހު ހަވީރާއި ރޭގަނޑު3ސެޝަނެއް ބޭއްވުމަށް ވަނީ ހަމަޖެހިފައެވެ.\nމިސެޝަނުގައި މުޖުތަމައުގައި މިންތީން (ޖެންޑަރ) ގެ ރޯލަކީ ކޮބައިކަމާއި މުޖުތަމިއުގައި އެކުގައި އުޅޭއިރު އަމަލުތައް ބަހައްޓަން ޖެހޭ ގޮތްތަކާއި ގުޅޭ ގޮތުން ދާއިރާގެ މާހިރުން މައުލޫމާތު ދެއްވާނެއެވެ.\nމީގެ އިތުރުން ‘ކޮންސެންޓް އެންޑް ރިލޭޝަން ޝިޕް’ ފަރުދުންގެ މެދުގައި ގާތް ގުޅުމެއް އުފެދިގެން ދާއިރު އެކަމުގައި ރުހުންދޭންވާ ގޮތާއި ހުއްދަ ކުރާ މިންވަރު ފަދަ ޒުވާނުންނަށް މުހިންމު ދާއިރަތަކުން މައުލޫމާތު ދެވޭނެއެވެ.\nއެންމެ ފަހު ސެޝަނުގައި އަމާޒު ކުރެވިފައި ވަނީ ޖިންސީގުޅުުމުން ޖެހޭ ބަލިތަކާއި، އެޗްއައިވީ އަދި އެއިޑްސް އާއި ގުޅޭ ގޮތުން މައުލޫމާތު ދިނުމަށެވެ.\nމިހުރިހާ ސެޝަނަކީ ވެސް ވަރަށް އެކުވެރި ޖައްވެއްގައި ކޮފީއަކާއެކު ކުރިޔަށް ގެންދާގޮތަށް ރޭވިަފައިވާ ސެޝަންތަކެކެވެ. ކޮންމެ ބައިވެރިއަކަށް ވެސް ވަކިން ކަމުގެ މާހިރުންނާއި އެކު މަޝްވަރާ ކުރުމަށް ފުރުސަތުލިބިގެން ދާނެކަމަށް ވެއެވެ.\nކޮފީ އަކާއެކު ކުރިޔަށް ގެންދެވޭ މިބައްދަލުވުމުގައި ބައިވެރިންގެ އާއްމު ސުވާލުތަކަށް ވެސް ފުރުސަތު ލިބިގެންދާނެ ކަމަށް މައުލޫމާތު ލިބެއެވެ.\nމިންތީންގެ ދައުރު – 29 ޑިސެމްބަރު، ހޮނިހިރު، 21:30-23:00 އަށް ޔޫތު ސެންޓަރު ގައި\n“ގުޅުންތަކުގައި ރުހުން” – 30 ޑިސެމްބަރު، އާދީއްތަ 16:00 18:00 އަށް ޔޫތު ސެންޓަރު ގައި\n‘ލެޓްސް ޓޯކ’ް – 30 ޑިސެމްބަރު، އާދީއްތަ 21:00 23:00 އަށް ޔޫތު ސެންޓަރު ގައި\nމިސެޝަންތަކަކީ އާއްމުކޮށް ބޭނުންވާ އެންމެނަށް ބައިވެރިވެވޭ ގޮތަށް ހުޅުވާލެވިަފއިވާ ސެޝަން ތަކެކެވެ. ޔޫތު ސެންޓަރާއި ޝީ ގެ ފަރާތުން މިސެޝަންތަކަށް ތިޔަ އެންމެނަށް ދައުވަތު އަރުވައެވެ.\nއިތުރު ލިޔުންސިވިކް އެޑިއުކޭޝަން\nTags: ސިވިކް އެޑިއުކޭޝަން


އަނަންތަރާއިން ރިސޯޓް މުބާރާތް ކާމިޔާބުކޮށްފި\nއަނަންތަރާއިން ރިސޯޓް މުބާރާތް ކާމިޔާބުކޮށްފި\n9 އޮގަސްޓު 2019\nރިސޯޓް މުބާރާތުގެ ޗެމްޕިއަން ޓީމު އަނަންތަރާއިން ތައްޓާއެކު އުފާފާޅުކުރަނީ– އީޓީ ފޮޓޯ/ތޯރިގް އަބްދުއްރަހްމާން\nޕެނަލްޓީ ޖަހައިގެން 6-5 އިން މުބާރާތުގެ އެންމެ ކާމިޔާބު ޓީމު ސޮނެވާފުށި ބަލިކޮށް ލެވިސްތާ އިންޓަ ރިސޯޓް ފުޓަބޯޅަ މުބާރާތުގެ ޗެމްޕިއަންކަން އަނަންތަރާ ކިހަވައް ވިލާސް އިން ދެ ވަނަ ފަހަރަށް ހޯދައިފި އެވެ.\nމިއީ އަނަންތަރާއިން މި މުބާރާތް ކާމިޔާބުކުރި ދެވަނަ ވަނަ ފަހަރެވެ.\nއޭދަފުށީ ޓާފް ދަނޑުގައި މިއަދު ކުޅުނު މެޗުގެ ފުރިހަމަ ވަގުތު ހަމަވިއިރު ދެ ޓީމު އޮތީ 2-2 އިން އެއްވަރު ވެފަ އެވެ. ސޮނެވާއަށް ދެ ލަނޑުވެސް ކާމިޔާބުކޮށްދިނީ ފުރަތަމަ ހާފުގައި މި މުބާރާތުގައި އެ ޓީމަށް މޮޅު ކުޅުމެއް ދެއްކި އާދަމް ނިޒާމު އެވެ.\nއަނަންތަރާގެ ފުރަތަމަ ލަނޑު ޖެހީ ދެވަނަ ހާފު ފެށިތަނާ ހުސައިން ހަންނާނެވެ. އަދި މެޗުގެ އިތުރު ވަގުތުގެ ފަހު މިނިޓްގައި އެއްވަރުކޮށްދިނީ ފައިނަލު މެޗުގެ މޮޅު ކުޅުންތެރިޔާގެ މަގާމު ހޯދި އަނަންތަރާގެ ސޮފްވާން ޚަލީލެވެ. ސޮފްވާން ވަނީ މުބާރާތުގެ އެންމެ އުއްމީދީ ކުޅުންތެރިޔާގެ މަގާމު ހޯދައިފަ އެވެ.\nމުބާރާތުގެ މޮޅު ކުޅުންތެރިއަކަށް އަދި އެންމެ މޮޅު މިޑްފީލްޑަރަކަށް އަނަންތަރާގެ އިސްމާއިލް ޝާކިރު ހޮވުނުއިރު، އެންމެ ގިނަ ލަނޑު ޖެހި ކުޅުންތެރިޔާ އަށް ދޭ ރަން ބޫޓު ހާސިލްކުރީ މުބާރާތުގެ އެންމެ މޮޅު ފޯވާޑަކަށް ވެސް ހޮވުނު ސޮނެވާފުށީގެ އާދަމް ނިޒާމެވެ. އެންމެ މޮޅު ޑިފެންޑަރަކަށް ސޮނެވާފުށީގެ އަފްރާހު އަބްދުލް އަޒީޒު ހޮވުނުއިރު، އެންމެ މޮޅު ގޯލް ކީޕަރަކީ އެ ޓީމުގެ އިބްރާހީމް ނިހާދެވެ. އެންމެ މޮޅު ކޯޗަކީ އަނަންތަރާގެ ކޯޗު އަހްމަދު އުޝާމެވެ.\nކުރިން ކްލަބް ކޮމްބިނޭޝަން އިން ބޭއްވި މި މުބާރާތް ފަހަކަށް އައިސް ބޭއްވީ އޭދަފުށީ ޒުވާނުންގެ ކްލަބުންނެވެ. ނަމަވެސް މިފަހަރު މި މުބާރާތް ބޭއްވީ ވެލާ ސްޕޯޓްސް ކްލަބުންނެވެ. މި މުބާރާތުގެ އެންމެ ކާމިޔާބު ޓީމަކީ ސޮނެވާފުއްޓެވެ. އެ ޓީމު ވަނީ މި މުބާރާތުގެ ތަށި ޖެހިޖެހިގެން ތިން އަހަރު އުފުލާލައިފަ އެވެ. މިއީ މި މުބާރާތް ބޭއްވި އަށްވަނަ އަހަރެވެ.